তানসেন আৰু কালিদাসৰ সন্ত্ৰাস – অৰবিন্দ গোস্বামী – ফটাঢোল\nJune 1, 2019 লটিঘটি\t7 Comments\nতানসেন আৰু কালিদাসৰ সন্ত্ৰাস – অৰবিন্দ গোস্বামী\nশিক্ষক তবিবৰ ৰহমান এজন নাম থকা শিক্ষক। নতুন ঠাইখনত স্কুলত যোগদান কৰাৰ পাছত তেওঁ ভাড়ালৈ এটা ঘৰ বিচাৰিলে। প্ৰথমদিনা ঘৰ বিচাৰি তেওঁ সৌৰভ শৰ্মা নামৰ মানুহ এজনৰ ঘৰ ওলাইছিলগৈ। ইয়াৰ আগতে তেওঁ কেইবা ঠাইতো ঘৰ বিচাৰিলে কিন্তু পচন্দৰ ঘৰ নাপালে। এখন হোটেলত তিনিদিন ভাড়া দি থাকি তেওঁ ভাল ঘৰ এটাৰ সন্ধান কৰিছিল। কম পইছাত নিম্নতম সুবিধাখিনি থাকিলেই হ’ল। সৌৰভ শৰ্মা বোলাজনে ক’লে,\n: আপুনি ইমান দূৰৰপৰা আহিছে যেতিয়া আপোনাক ৰূম এটা দিম বাৰু। কিন্তু আপুনি মোৰ এটা কথা মানিব লাগিব। কথাটো হ’ল আপুনি অতি কমেও দুবছৰ মোৰ ঘৰতে থাকিব লাগিব। ইয়াৰ বাবে আপুনি দলিলত চহী কৰিব লাগিব। যদি আপুনি দলিলত চহী কৰে মই আপোনাৰপৰা ৰূমৰ ভাড়া মাহিলি মাত্ৰ দুশ টকাহে ল’ম। কিন্তু সা-সুবিধা অলপ কম পাব। লেট্ৰিন বাথৰূমৰ ব্যৱস্থা অৱশ্যে ভাল। বিশুদ্ধ পানী পাব। মাত্ৰ কোঠাটোত নিগনী, পইতাচোৰা, মাখি আদিহে অলপ বেছি আৰু কোঠাটো অলপ চাফ-চিকুণ কৰিব লাগিব।আপোনাক ভাড়ালৈ ৰূম দিয়াৰ কাৰণ হ’ল আপোনাক আমি এজন সঙ্গী হিচাপেও পাম৷\nকথাখিনি শুনি তবিবৰ ৰহমানৰ মন ভাল লাগি গ’ল।তেওঁ বিচাৰিছিল তেনেকুৱা এটা ৰূমেই, য’ত ভাড়া কম হয়, আৰু লেট্ৰিন-বাথৰূমৰ অৱস্থা যাতে ভাল হয়। থকাৰ বাবে বৰষুণ নপৰা ঘৰ এটা হ’লেই হ’ল। আৰু দুশ টকা ভাড়া তেওঁৰ বাবে ভাড়া নহৈ “অফাৰ”হে হ’ল। কাৰণ এই ঠাইখিনিত তেওঁ যিমানকেইঘৰলৈ ভাড়া বিচাৰি গৈছে তাৰ ভিতৰত সাতশ টকাৰ তলত কোনো মান্তি হোৱা নাছিল। তথাপি তবিবৰ ৰহমানে এবাৰ ৰূমটো চোৱাৰ ইচ্ছা কৰিলে। সৌৰভ শৰ্মাই নিজৰ ঘৰৰ ৰূমটো দেখুৱালেগৈ। অলপ লেতেৰা হৈ আছে।চাফ-চিকুণ কৰি ল’লে বিশেষ অসুবিধা নহ’ব যেন লাগিল। তবিবৰ ৰহমানে সৌৰভ শৰ্মাক ক’লে,\n: আপুনি কাইলৈৰ ভিতৰত ৰূমটো চাফ-চিকুণ কৰাই দিয়ক। মই মোৰ বস্তু-বাহানি লৈ কালিলৈ আহি যাম।\nকথা-বতৰা পাতি তবিবৰ ৰহমান গ’লগৈ। পিছদিনা চাৰিমান বজাত তবিবৰ ৰহমান আহি নতুন ভাড়া ৰূমটোত সোমালহি। সন্ধিয়া সৌৰভ শৰ্মাৰ ঘৰতে চাহকাপ খাই দুবছৰ ভাড়াঘৰ নসলোৱাৰ প্ৰতিশ্ৰুতিৰে দলিলত চহী কৰিলে।\nতবিবৰ ৰহমান অলপ মানুহজন বেলেগ ধৰণৰ। তেওঁ নিজৰ কামত একান্তমনে ব্যস্ত থকা মানুহ। শিক্ষকতা তেওঁৰ বৃত্তি হোৱাৰ বাবে তেওঁ যথেষ্ট অধ্যয়নো কৰে। দুদিনমানৰ পাছত এদিন সৌৰভ শৰ্মা তেওঁৰ ৰূমতে বহি কথা পাতি আছিল। সৌৰভ শৰ্মাৰ পত্নীয়ে চাহ-বিস্কুটৰ যোগান ধৰিলে। হঠাৎ তেওঁ তবিবৰ ৰহমানক ক’লে,\n: সাহিত্যৰ প্ৰতি আপোনাৰ ৰুচি কেনেকুৱা?\nহঠাৎ সোধা প্ৰশ্নটোত তবিবৰ ৰহমানে অলপ থতমত খালে। ভাত-খোৱা, শাক-খোৱা কথাৰ মাজত আকৌ সাহিত্য সোমাল ক’ৰপৰা! মানে প্ৰশ্নটো কাটাতাঁৰ পাৰ হৈ অসমত অবৈধ বাংলাদেশী সোমোৱাদি সোমল।তবিবৰ ৰহমান বিজ্ঞানৰ শিক্ষক যদিও অসমীয়া বিষয়তো তেওঁৰ ভাল দখল আছে। কাৰণ দেউতাকে বিচাৰিছিল তেওঁ বৈজ্ঞানিক হোৱাটো। পিচে তেওঁ বৈজ্ঞানিক হ’বগৈ নোৱাৰিলে। আনহাতে তেওঁৰ ৰাপ আছিল মাতৃভাষাতহে। দেউতাক এখন কলেজৰ অসমীয়া বিভাগৰ মুৰব্বী অধ্যাপক হোৱাৰ সূত্ৰে অসমীয়া দেউতাকে তেওঁক নিজে পঢ়ুৱাইছিল। কিন্তু তবিবৰ ৰহমান কোনো ধৰণৰ কবি বা সাহিত্যিক নাছিল। ল’ৰা-ছোৱালীক দিবপৰা জ্ঞানখিনি কিন্তু তেওঁৰ সম্পূৰ্ণ আছিল। তবিবৰ ৰহমানে অলপ আচৰিত হৈ সুধিলে,\n: কিয় বা সুধিলে কথাষাৰ নুবুজিলোঁঁ৷\nসৌৰভ শৰ্মাই ক’লে,\n: মানে মই অলপ সাহিত্য চৰ্চা কৰোঁ। মই লিখা কবিতা পেপাৰে-পত্ৰই ওলাই থাকে। নিজকে কবি বুলি নকওঁ, কিন্তু মানুহে মোৰ কবিতা পঢ়ি বৰ ভাল ভাল কমেণ্ট দিয়ে। লিখা সাৰ্থক হোৱা যেন লাগে।\nএইবুলি তেওঁ পকেটৰপৰা কাগজ এটুকুৰা উলিয়াই তবিবৰ ৰহমানৰ ফালে আগবঢ়াই দি ক’লে,\n: এইটো চাওকচোন, কেনে হৈছে। আজি লিখিছোঁ। গৰম চিংৰাৰ নিচিনা হৈ আছে।\nঅনিচ্ছাস্বত্বেও তেওঁ কাগজখন লৈ খুলি চালে। কবিতাটো এনেধৰণৰ,\n“ভেতফুলৰ সুবাখত গুন্ধময় হয়\nএণে লাগিচে জেন এঙাৰ লৈ তুমী\nদাত আচা মাযি।\nটেতেলি ফুলীচে মেঘে গাযীচে\nতুমাক চাই হাহিছে———“\nপিছৰখিনি পঢ়িবলৈ তবিবৰ ৰহমানৰ সাহস নহ’ল।মূৰটো অলপ ঘূৰোৱা যেন লাগিল। কাৰণ তেওঁৰ তথাকথিত কবিতাটিত দুটাই শব্দ শুদ্ধ আছিল। ‘মেঘে’ আৰু ‘লৈ’। এই শব্দ দুটা হয়তো এইবাবেই শুদ্ধ আছিল যে ‘ম’, ‘ঘ’ আৰু ‘ল’ এই বৰ্ণকেইটাৰ সলনি ভুল কৰি লিখিবলৈও দ্বিতীয় এটা বৰ্ণ নাই। আৰু ‘এ’ কাৰ আৰু ‘ঐ’ কাৰো এডাল এডালেই। অন্যথা এইকেইটা শব্দও সুখেৰে নেৰিলেহেঁতেন। এনেকুৱা কবিতাও বাতৰি কাকতত প্ৰকাশ হৈছেনে! নিশ্চয় হোৱা নাই। তদুপৰি ভেঁটফুলৰ বিশেষ একো গোন্ধ নাই আৰু তেওঁ যেনেদৰে ‘গুন্ধময় হয়’ বুলি লিখিলে, তামাম গেলা গোন্ধোৱা বুলি কোৱা যেনহে লাগিল। ডাইনিংখনৰ ওচৰত থকা জাৰটোৰপৰা পানী এগিলাছ লৈ খাই কোনোমতে উশাহটো ঘূৰাই ক’লে,\n: আপুনি নিজে লিখানে?\nসৌৰভ শৰ্মা যেন আনন্দত উত্ৰাৱল হৈ পৰিছে, এনে দেখা গ’ল। তেওঁ বৰ উৎসাহ দেখুৱাই ক’লে,\n: হয় হয়। মই নিজে লিখা। মই জানিছিলোঁ আপোনাৰ কবিতাত ৰাপ আছে। গুণীয়েহে বুজে গুণীৰ মূল আৰু…..\n: ৰ’ব ৰ’ব।\nতবিবৰ ৰহমানে অসমীয়া ভাষাৰ এনে শ্ৰাদ্ধ দেখি মেকুৰীয়ে নিগনিক আগভেটি ধৰাদি ধৰি ক’লে। কাকো তেওঁ তোষামোদ নকৰে। স্পষ্টবাদী মানুহ।কোনোবাই বেয়া পালেও তেওঁ সঁচাটো কৈ দিয়ে। সেয়ে তেওঁ ক’লে,\n: আপুনি কি লিখিছে মই একো বুজা নাই। তদুপৰি আপোনাৰ দুটা শব্দৰ বাহিৰে বাকী সকলো ভুল।\n: তেনেকৈ নক’বহে। মই কবিতাবোৰ অন্তৰৰপৰা লিখোঁ। ৰবীন্দ্ৰনাথৰ কবিতা আবৃত্তি কৰিলে ফুলি থকা ফুলৰ কলিয়ে পাহি মেলে। ময়ো অলপ চেষ্টা কৰিছোঁ।আপোনাৰ সমস্যা কি?\nসৌৰভ শৰ্মাৰ খং উঠি গ’ল। এইবাৰ তবিবৰ ৰহমানে প্ৰশ্ন কৰিলে,\n: আপুনি কবিতাটোৰ জৰিয়তে কি বুজাব বিচাৰিছে বাৰু কওকচোন?\n: আৰে, মই কি ক’ব বিচাৰিছোঁ, আপোনাক আকৌ কিয় ক’ম? কোন কবিয়ে নিজে নিজৰ কবিতাৰ মূলভাব ব্যাখ্যা কৰা দেখিছে? মূলভাব আপুনি লিখক। মই কবি মানুহ। মই বেঁকাকৈয়ে ক’ম কথা। আপুনি বুজিবলৈ পোন কৰি লওক। ময়েই মূলভাব ব্যাখ্যা কৰিলে মোৰ কবিৰ সন্মানটো ক’ত থাকিব?\n: বাৰু হ’ব। আপুনি এতিয়া যাওক। আকৌ আপোনাৰ কবিতা লিখা কাগজৰ টুকুৰা লৈ মোৰ ওচৰলৈ নাহিব।\nতবিবৰ ৰহমানে অলপ ভদ্ৰভাৱেই ক’লে। খঙত সৌৰভ শৰ্মা কোবাকোবিকৈ উঠি গ’ল। যাওঁতে তেওঁ মজিয়াত পেলাই থোৱা বস্তু এটাত খুন্দা খাই সোঁ ভৰিটো ফৰফৰাই যোৱাকৈ দুখ পালে। “উঃ” বুলি কৈ খঙতে তবিবৰ ৰহমানৰ ফালে চাই ক’লে,\n: কি বস্তু এইটো?\nকাঠৰ বাকচটোলৈ আঙুলিয়াই দেখুৱাই\n: হাৰ্মনিয়াম সেইখন। মই সঙ্গীত চৰ্চাও কৰোঁ।\nতবিবৰ ৰহমানে অলপ গৰ্ব কৰি ক’লে। সৌৰভ শৰ্মাই আৰু একো নক’লে। খঙৰ ভমকত তবিবৰ ৰহমানৰ দৰ্জাখনতে এটা প্ৰচণ্ড গোৰ শোধাই থৈ গ’ল। তবিবৰ ৰহমানে স্বগতোক্তি কৰিলে,\n: ভাঙি দে বুঢ়া। মোৰ যাবনে? ইঃ কবি হ’বলৈ আহে।এটা শব্দ লিখিব নাজানে কবি হ’ব আহে।\nসৌৰভ শৰ্মাই গৈ শ্ৰীমতীক ক’লেগৈ,\n: ভাড়াতীয়াজন বৰ ভাল নহয় দেই। কথা-বতৰা বেছিকৈ নাপাতিবা।\n: কিয় তেনেকৈ কৈছে? মানুহজন মই কিন্তু একো বেয়া দেখা নাই। ইমান মাৰ্জিত কথা-বতৰা। শুনিছোঁ ক্লাছিকেল মিউজিকো ৰিয়াজ কৰে। আজিলৈকে শুনা নাই বাৰু।\nশ্ৰীমতীয়ে কোৱা কথাখিনিত সৌৰভ শৰ্মাৰ খং উঠিল।\n: থোৱাহে। ক্লাছিকেল গাব পাৰে সি। শুই থাকা এতিয়া।কবিতাৰ ভাষা আৰু মূল্য নুবুজা মানুহ সি। অসাৰ তাৰ জীৱন।\n: অ’ মানে আপুনি নতুন ভাড়াতীয়াজনকো আপোনাৰ কবিতাৰ তিতাখিনি দিলেগৈ। আগৰজন আপোনাৰ কবিতাৰ উৎপাততে পলাল। এইজনো খেদাব যেন পালোঁঁ৷\n: মোক অপমান কৰাই তোমাৰ কাম। আৰু তাক মই দলিলত চহী এনেই কৰাই লৈছোঁ নেকি? ক’ত যাব সি? সি মোৰ কবিতা শুনিবই লাগিব। থ’ৰে এৰিম! এদিন হ’লেও সি মোৰ কবিতাৰ মূল বুজিব।\nসৌৰভ শৰ্মাৰ শ্ৰীমতী মনে মনে থাকিল। বুজিলে এই মানুহজনক বুজাই একো লাভ নাই। ক’ৰপৰানো কবিতা লিখাৰ ভূতটো লম্ভিল, ভগৱানেহে জানে। তেওঁৰ কবিতা শুনি শৰ্মানীৰ নিজৰে অৱস্থা বেয়া হৈ যায়, আৰু আনে বাৰু শুনে কেনেকৈ! সৌৰভ শৰ্মায়ো মনতে পাঙিলে বোলে বেটা তই যাবি ক’ত? মোৰ কবিতা নুশুনাকৈ তই ক’তো সাৰিব নোৱাৰ। আৰু তই যিমানেই ভাল সঙ্গীতজ্ঞ নহৱ কিয়, মই তোৰ গলাক গাধৰ গলা বুলিয়েই ক’ম। তই মোৰ কলাক অপমান কৰিছ, মই তোৰ কলাক অপমান কৰিম।\nপিছদিনা ৰাতিপুৱাৰ কথা। কাহিলি পুৱাতে সৌৰভ শৰ্মা আৰু পত্নী ধৰমৰাই বিচনাৰ পৰা উঠিল।\n: হেৰা, কি হে সেইটো। বাহিৰত সেইটো গাধৰ নিচিনা কিহৰ আৱাজ?\n: এৰা। কি বস্তু সেইটো। ইমান মাৰিবলৈ লৈ যোৱা গাহৰীৰ নিচিনা চিঞৰিছে। এই এলেকাততো কোনেও গাহৰীৰ বেপাৰ নকৰে। মাজে মাজে মাতটো গাধৰ নিচিনাও লাগে।\nএইবুলি দুয়ো ততাতৈয়াকৈ উঠি লাহেকৈ দৰ্জাখন খুলিলে। হাৰ্মনিয়ামখন বাজি আছে, লগতে কিবা এটা প্ৰাণীয়ে এনেকুৱা বিনাইছে যে ৰাস্তাৰ মানুহে জুমি জুমি চাইছে। ভালদৰে মন কৰি দেখিলে সেয়া আন কোনো নহয়। “নয়া কিৰায়দাৰ” তবিবৰ ৰহমানৰ শাস্ত্ৰীয় সংগীত চৰ্চা। লৰালৰিকৈ তেওঁ লুঙীখন পিন্ধি থকাভাগেই তবিবৰ ৰহমানৰ দৰ্জাখন ঠেলা মাৰি সোমাই গ’ল।\n: কি নাটক আৰম্ভ কৰিছে ৰাতিপুৱাই?\n: কিয়? কি নাটক কৰা দেখিলে? ভৈৰব ৰাগ গাইছোঁ।পুৱা ৰিয়াজ কৰিলে গলা শুদ্ধ হয়, মন পবিত্ৰ হয়, ভগৱত ভক্তি জাগে।\n: থওক হে! আপোনাৰ ৰিয়াজ! চাওকচোন ৰাস্তাৰ মানুহবোৰে কেনেকৈ ঘূৰি ঘূৰি চাই গৈছে।\n: কিয় নাচাব? এটা ৰাগ সুন্দৰকৈ গাই তানসেনে বৰষুণ নমাই আনিছিল। ময়ো চেষ্টা কৰিছোঁ। আপোনাৰ সমস্যা কি? মানুহে সন্মোহিত হৈ চাইছে ঘূৰি ঘূৰি।\n: এইদৰে সন্ত্ৰাস সৃষ্টি কৰিলে আপুনি কিন্তু ইয়াত থাকিব নোৱাৰিব।\n: আপুনি ক’বলৈ কোন হে? আপোনাৰ লগত হোৱা চুক্তিৰ এটা কপি মোৰ হাততো আছে। এতিয়া দুবছৰলৈ মই ইয়াতে ৰাতিপুৱা ৰাতিপুৱা ৰিয়াজ কৰিম। আপুনি শুনে নুশুনে আপোনাৰ কথা। মই কিন্তু গামেই।\nতৰ্কাতৰ্কি অলপ বাঢ়ি যোৱা দেখি সৌৰভ শৰ্মাৰ পত্নীয়ে তেওঁক বুজাই মেলি আঁতৰাই নিলে। সৌৰভ শৰ্মাই সেইদিনাই খঙৰ ভমকতে মাইক এটা কিনি আনিলে। সেইদিনাৰপৰা নিতৌ পুৱা এজনৰ কবিতা আৰু এজনৰ ৰাগৰ যুদ্ধ চলে। কোনো এজন কম নহয়। মুঠতে সেই পৰিৱেশ ইমান বিষাক্ত হৈ পৰিল যে মহ, ভেনামাখি, পইতাচোৰা, নিগনী, মকৰা, চুকভেকুলী, উৰহ, পৰুৱা সকলো প্ৰাণীয়ে নিজৰ জীৱন তথা ভৱিষ্যত প্ৰজন্মৰ জীৱন ৰক্ষাৰ খাতিৰত তাৰপৰা পলায়ন কৰিলে। একমাত্ৰ এটা বুঢ়া সাপে ঘৰৰ ওচৰতে গাঁত কৰি আছিল। এই বয়সত সি ক’তো যাবও নোৱাৰে। সকলো অত্যাচাৰ সহ্য কৰি সি তাতেই থাকিল। তাৰ এনেয়ো সংসাৰ এৰিবৰ হ’ল। কিন্তু ৰোগৰ পীড়াতকৈ তাক এই সন্ত্ৰাসবাদী দুটাৰ কোলাহলে জুৰুলা কৰি মাৰিছে। এদিন অতীষ্ঠ হৈ পুৱা এই বায়ু প্ৰদূষণ চলি থাকোঁতেই গাঁতৰপৰা ওলাই আহিল। মনতে ভাবিলে এই গায়কটোৰ ৰূমলৈ মোৰ গাঁতৰপৰা বৰ বেছি দূৰো নহয়। ইয়াক নুখুটো, কিন্তু ইয়াক আজি এনেকুৱা ভয় খুৱাম যে ই জীৱনত আৰু কেতিয়াও গান নাগাব। এইবুলি সি মনে মনে গৈ ৰিয়াজৰ নামত বায়ু বিষাক্ত কৰি তোলা তবিবৰ ৰহমানৰ পিছফালৰপৰা গেঞ্জীৰ তলেদি সোমাই গ’ল।চেঁচা চেঁচা অনুভৱটো হোৱাৰ লগে লগে তেওঁ বুজি পালে গেঞ্জীৰ তলেদি কিবা এটা সোমাল। চুবলৈও ভয় লাগিল। হাৰমনিয়ামৰপৰা আঙুলি লৰচৰ নকৰাকৈ বাজি থাকিল। মাতটো লাহে লাহে ভূতে পোৱা মানুহৰ নিচিনা হ’বলৈ ধৰিলে। সুৰ বকাসুৰ হৈ মৰণকাতৰ চিঞৰত পৰিণত হ’ল। ইতিমধ্যে নাগবাবাই তবিবৰ ৰহমানৰ ডিঙিটো মেৰিয়াই ধৰি কাণৰ ওচৰত ফেট তুলিলেহি। তেতিয়াহে তবিবৰ ৰহমানে বুজি পালে সাপ ডিঙিত। মৃত্যু এক ইঞ্চি দূৰত। সিফালৰপৰা সৌৰভ শৰ্মৰ কবিতা মাইকত বাজি আছিল। এপাকত ক’তনো শক্তি পালে তবিবৰ ৰহমানে যে সাপটো হাতেৰে ডিঙিৰপৰা পলকতে টানি এৰুৱাই খিৰিকীৰে দলিয়াই দিলে। সাপ গৈ সৌৰভ শৰ্মাৰ ঘৰৰ খিৰিকীৰে সোমাই সৌৰভ শৰ্মাৰ গাত পৰিলগৈ। (দুয়োৰে কোঠা মুখামুখিকৈ আছিল) নিমিষতে সৌৰভ শৰ্মা বেহুঁচ।শ্ৰীমতীয়ে আহি সাপডাল নেদেখিলেহি। সি ইতিমধ্যে লাহে লাহে গৈ নিজৰ গাঁতত সোমাল। আনহাতে সাপডাল দলিওৱাৰ পিছত তবিবৰ ৰহমানো বেহুঁচ হৈ পৰিল। সৌৰভ শৰ্মাৰ শ্ৰীমতীৰ তৎপৰতাত দুয়োৰে প্ৰাণ ৰক্ষা পৰিল। কাকতালীয়ভাবে সেই দিনাই তেওঁলোকৰ চুক্তিৰ দুবছৰ সম্পূৰ্ণ হৈছিল। সেয়ে তবিবৰ ৰহমানেও পিছদিনা টালি-টোপোলা বান্ধি বেলেগ ভাড়াঘৰলৈ গ’লগৈ। সেইদিনাৰপৰা দুবছৰে অশান্তিত থকা সাপটোৱেও শান্তিৰে বসবাস কৰিবলৈ ধৰিলে।\n« ফলাফল – অভিজিত দত্ত\nভিতৰ আৰু বাহিৰ (মূল: ৰবীন্দ্ৰ নাথ ঠাকুৰৰ ‘সদৰ ও অন্দৰ’) – অনুবাদ: নয়নমণি হালৈ »\nবঢ়িয়া লাগিল। ভাড়াতীয়া আৰু মালিকৰ চুক্তিৰ সৰ্পিল সমাপ্তি..😁\nহাঃ হাঃ।মোৰ পেট বিষাই গৈছে হাঁহিত।\nআতি সুন্দৰ ব্যংগ। 🙏🏼🙏🏼🙏🏼👍👍👍🏽👍👌🏾👌🏾👌🏾👌🏾\nঅতি হুণ্ডৰ লাগিল দাদা গল্পটো।দুয়ো ভাল মিলিছে কিন্তু।\n😂😂😂ভাল লাগিল পঢ়ি।


জীৱনলৈ সুখ-সমৃদ্ধি কঢ়িয়াই আনে বাস্তুৱে – Aaina Jibonor | Assamese Magazine\nজীৱনলৈ সুখ-সমৃদ্ধি কঢ়িয়াই আনে বাস্তুৱে\nBy Aainawebdesk\t On Jan 27, 2018 18 0\nৰীতেশ অজিত ছাৰিয়া\nবাস্তু শাস্ত্ৰ যথাৰ্থতে এক পৌৰাণিক বিজ্ঞান। ভাৰতত ৰজা-মহাৰজাৰ শাসনকালতো প্ৰচলন থকা জ্যোতিষ বিদ্যা, হস্তবিদ্যা প্ৰভৃতিৰ দৰেই বাস্তু শাস্ত্ৰয়ো জনজীৱনলৈ আগবঢ়াইছে গুৰুত্বপূৰ্ণ অৱদান। এই শাস্ত্ৰৰ বিধানসমূহ ইমান বহুলভাৱে ব্যাখ্যা কৰা হৈছে যে যিসকল লোকে ইবিলাক প্ৰকৃতৰূপে পৰিপালন কৰে তেওঁলোক বিপদ-বিঘিনিৰ পৰা হাত সৰাত ফলপ্ৰসূ হয়। গৃহ নিৰ্মাণ প্ৰণালী আৰু স্থাপত্য বিদ্যাৰ এক বিশেষ আয়তৰ লগত জড়িত হৈ আছে বাস্তু শাস্ত্ৰ। স্থান-কাল আৰু পাত্ৰৰ ওপৰত নিৰ্ভৰ কৰিহে বাস্তুৰ বিধান কাৰ্যকৰী হয়। সি যি নহওক, তলত বাস্তু সম্পৰ্কীয় কেইটামান প্ৰশ্নৰ যথোচিত উত্তৰ আগবঢ়াইছে বাস্তুবিদ ছাৰিয়াই।\nপ্ৰশ্নঃ আমাৰ ঘৰত মই যিকোনো লাগতিয়াল কাম কৰিবলৈ হাতত ল’লেই প্ৰতিটো কামতে বাধাৰ সৃষ্টি হয়। এই সমস্যাৰ পৰা পৰিত্ৰাণ পোৱাৰ কি উপায় আছে ? (ববিতা ভূঞা, নাজিৰা, শিৱসাগৰ)\nবাস্তুবিদৰ সমাধানঃ যিবোৰ পৰিয়ালৰ বাসগৃহৰ উত্তৰ-পূব দিশটো অলপ সংকুচিত হৈ থাকে, তেনে পৰিয়ালৰ সদস্য এজনৰ যিকোনো লাগতিয়াল কামৰ ক্ষেত্ৰতে বাধা আহি পৰে। বাস্তুশাস্ত্ৰত সবাতোকৈ ডাঙৰ সমস্যাটোৱেই হৈছে গৃহৰ উত্তৰ-পূব দিশ সংকুচিত হৈ থকাটো। তেনেস্থলত গৃহস্থই তেওঁৰ গৃহৰ এই দিশটো আন তিনিওটা দিশৰ সমকক্ষ কৰি দিলেই সমস্যাৰ পৰা পৰিত্ৰাণ লাভ কৰিব।\nপ্ৰশ্নঃ মোৰ বিয়া হোৱাৰ দুবছৰ হ’ল। আঠ মাহৰ আগেয়ে আমাৰ শোৱনি কোঠা সলনি কৰিলোঁ। একেটা গৃহতে নতুন কোঠাত নিশা যাপন কৰাৰ পাছৰে পৰা মই বিমৰ্ষতাত ভুগিছোঁ। ইয়াৰ পৰা মুক্তি পাম কেনেকৈ ? (ইন্দ্ৰাণী গগৈ, হাতীগাঁও, গুৱাহাটী)\nবাস্তুবিদৰ সমাধানঃ আপোনালোকৰ বাসগৃহৰ শোৱা কোঠাটো যদিহে দক্ষিণ-পশ্চিম দিশৰ ফালে অলপ আগবঢ়োৱা আছে (ছবিত দেখুওৱাৰ দৰে), তেনেহ’লে ৩ৰ পৰা এমাহৰ ভিতৰত সেই শয়ন কক্ষত থকা পৰিয়ালৰ সদস্য বিমৰ্ষতাত ভোগাৰ উপৰি ১২ পৰা ১৮ মাহৰ মাজৰ সময়ছোৱাত আৰ্থিক অনাটনৰো সন্মুখীন হয়। ইয়াৰ পৰা উদ্ধাৰ পাবলৈ হ’লে কোঠাৰ আগবঢ়াই থোৱা অংশটোত এখন পকী বেৰ নিৰ্মাণ কৰি দিয়ক। এনে কৰিলে ৪৫ৰ পৰা ৯০ দিনৰ ভিতৰত আপোনাৰ মনৰ পৰা বিমৰ্ষতা নোহোৱা হ’ব।\nপ্ৰশ্নঃ আমাৰ পৰিয়ালৰ আটাইবোৰ সদস্যৰে কম-বেছি পৰিমাণে গেষ্ট্ৰিক আৰু পিত্তৰ অসুখ আছে। গৃহত বাস্তুৰ দোষৰ বাবেই আৰু¸ এনে হৈছে নেকি· কিয়নো বিভিন্ন চিকিৎসা গ্ৰহণ কৰিও আমি আজিকোপতি সুফল লাভ কৰিব পৰা নাই। (হৰেণ চন্দ্ৰ নাথ, অভয়াপুৰী, বঙাইগাঁও)\nবাস্তুবিদৰ সমাধানঃ আপোনাৰ গৃহটোৰ উত্তৰ-পশ্চিম দিশত ৰান্ধনীশাল থকা হেতুকেই পৰিয়ালৰ সমুদায় সদস্যই গেষ্ট্ৰিক আৰু পিত্তৰ অসুখত দীৰ্ঘদিন ধৰি ভুগি আছে। আপুনি তাৎক্ষণিকভাৱে আখলৰ স্থান সলনি কৰক। দেখিব ৫ৰ পৰা ৭দিিনৰ ভিতৰত পৰিয়ালৰ অধিকাংশ সদস্যৰে অসুখ ক্ৰমাৎ হ্ৰাস হৈ আহিব। গৃহৰ দক্ষিণ-পূব অথবা উত্তৰ-পূব কোণতহে সদায় ৰান্ধনীশাল থাকিব লাগে।\nপ্ৰশ্নঃ মফচলীয় চহৰত বাস কৰিলেও আমাৰ পৰিয়ালটো হৈছে যৌথ পৰিয়াল। একেটা পাকঘৰতে সকলোৱে ৰন্ধা-বঢ়া কৰে। পৰিয়ালৰ কনিষ্ঠজনৰ পৰা পৰিয়ালৰ জ্যেষ্ঠ সদস্যজনলৈকে প্ৰত্যেকৰে খং-ৰাগ বেছি। প্ৰায়ে কাজিয়া আৰু অশান্তিৰ সূত্ৰপাত হয়। শান্তিৰ বাতাৱৰণ ঘূৰাই অনাৰ বাবে বাস্তুমতে কিবা দিহা আছে নেকি?(নিৰ্মালি চেতিয়া পাটৰ, হয়বৰগাঁও, নগাঁও)\nবাস্তুবিদৰ সমাধানঃ মোৰ অনুমান আপোনালোকে বাস কৰা গৃহটোৰ স্নানাগাৰ আৰু শৌচাগাৰ এনেকুৱা এটা দিশত আছে যিটো দিশত থকাটো একেবাৰেই অনুচিত। স্নানাগাৰ আৰু শৌচাগাৰৰ দিশ অথবা অৱস্থানৰ সমান্তৰালকৈ থকা ৰান্ধনীশালৰ স্থান পৰিৱৰ্তন কৰক। নতুবা বৰ্তমান যি স্থানত স্নানাগাৰ-শৌচাগাৰ আছে সেই স্থান ত্যাগ কৰি সঠিক স্থানত স্নানাগাৰ আৰু শৌচাগাৰ নতুনকৈ নিৰ্মাণ কৰাওক। বাস্তু অনুযায়ী অগ্নি থাকিব লগা স্থানত যদিহে স্নান কৰা হয়, তেন্তে তেনে গৃহৰ সদস্যসকলৰ মাজত অশান্তি হোৱাটো স্বাভাৱিক।\nঅনুভূতিৰ আত্মপ্ৰকাশ আৰু ব্যাকৰণ অত্যাচাৰ\nবিবাহ-এক আত্মিক বান্ধোন\nমৰতলৈ শৰতৰ আগমন\nঅশান্ত মেঘৰ চিঠি\nসভ্য় সমাজৰ ব্যাধি ইভ্টিজিং


ৰাচিয়াত ছোফাত বহিবলৈ অস্বীকাৰ মোডীৰ, চাওক VIDEO.. - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nমহাৰাষ্ট্ৰত অট্টালিকা খহি ১০ জনৰ মৃত্যু,আবদ্ধ বহুজন….\nকোভিড প্ৰট’কল মানি আজিৰে পৰা খুলিব শিক্ষানুষ্ঠান…\nৰাজ্যত আকৌ ১২২৭জনৰ দেহত কোভিড পজিটিভ, আক্ৰান্তৰ সংখ্যা…\nৰাচিয়াত ছোফাত বহিবলৈ অস্বীকাৰ মোডীৰ, চাওক VIDEO..\nৰাজ্যসভাত অধ্যক্ষক দুব্যৱহাৰ কৰাৰ অপৰাধত নিলম্বিত ৮ জন সাংসদ.... • এছআই পদৰ বাবে চাকৰিৰ বজাৰত দাম উঠিছিল দহ লাখ.... • গহপুৰৰ মুনমী শইকীয়াৰ ঘৰটো প্ৰকৃততে কোনে বনালে ? • সুস্থ হৈ উঠিছে প্ৰাক্তন মুখ্যমন্ত্ৰী প্ৰফুল্ল কুমাৰ মহন্ত,কি ক'লে ভিডিওৰ জৰিয়তে... • মহাৰাষ্ট্ৰত অট্টালিকা খহি ১০ জনৰ মৃত্যু,আবদ্ধ বহুজন.... • কোভিড প্ৰট'কল মানি আজিৰে পৰা খুলিব শিক্ষানুষ্ঠান সমূহ.... • ৰাজ্যত আকৌ ১২২৭জনৰ দেহত কোভিড পজিটিভ, আক্ৰান্তৰ সংখ্যা ১৫৬৬৮০জনলৈ বৃদ্ধি... • দুখবৰঃ ৰাজ্যত কোৰোনাত আক্ৰান্ত ১৪জন লোকৰ মৃত্যু... • এছ আই পৰীক্ষাৰ প্ৰশ্নকাকত ফাদিলৰ প্ৰতিবাদত ধেমাজিত মুখ্যমন্ত্ৰী সোণোৱালৰ পদত্যাগৰ দাবীত পুত্তলিকা দাহ... • ওদালগুৰিত বিজেপিৰ বিশাল সাংগঠনিক সভা...\nঅসমীয়া প্ৰতিদিন ৰ দ্বাৰা Sep 6, 2019 ত শেষ সম্পাদনা কৰা হৈছে\nডিজিটেল ডেস্কঃ ৰাচিয়াত ভ্রমণৰত প্ৰধানমন্ত্ৰীৰ মোডীৰ সৰলতাই দৃষ্টি আকৰ্ষণ কৰিলে বিশ্ব সংবাদ মাধ্যমৰ। পূব অৰ্থনীতি ফৰামৰ পঞ্চম পূৰ্ণাংগ অধিবেশনত অংশ লবলৈ প্ৰধান অতিথি ৰূপে মোডীক নিমন্ত্ৰণ জনাইছিল ৰাছিয়াই। এই ভ্ৰমণকালত ৰাচিয়াৰ সৈতে ১৫ খন দ্বি পাক্ষিক চুক্তিত স্বাক্ষৰ কৰাৰ লগতে আন কেইবাখনো দেশৰ ৰাষ্ট্ৰপ্ৰধানৰ সৈতে আলোচনাত মিলিত হৈছিল মোডী।\nভলাদিভষ্টকত মোডীয়ে সম্বোধন কৰি ৰাচিয়াৰ পূব প্ৰান্তৰ উন্নয়নৰ বাবে ১ বিলিয়ন ডলাৰ ঋণ ভাৰতে দিয়াৰ কথাও ঘোষণা কৰিছিল। এই সন্মিলনৰ অন্তত এক ফটো ছেশ্যনৰ বাবে সাজু হৈছিল সকলো। আন দেশৰ প্ৰতিনিধিৰ সৈতে আলোকচিত্ৰ গ্ৰহণৰ বাবে মোডীৰ বাবে ৰখা হৈছিল এখন বিশেষ ছোফা। মোডীয়ে সেই ছোফা বিনম্ৰতাৰে প্ৰত্যাখান কৰি আন প্ৰতিনিধিৰ বাবে থকা এখন সাধাৰণ চকীত বহিয়ে তুলিলে ফটো। চাওক সেই ভিডিঅ-\n#WATCH: PM Modi refuses sofa, opts for chair at photo session in Vladivostok, Russia. https://t.co/4OhWqDFxzc pic.twitter.com/8vNVJRkc9d\n— ANI Digital (@ani_digital) September 6, 2019\nঅসম বন্ধৰ প্ৰভাৱ কত, কেনেকুৱা…\nঅলিম্পিক যাত্ৰা ইতি পৰিল হিমা দাসৰ!\nসুস্থ হৈ উঠিছে প্ৰাক্তন মুখ্যমন্ত্ৰী প্ৰফুল্ল কুমাৰ মহন্ত,কি ক’লে ভিডিওৰ…\nকোভিড প্ৰট’কল মানি আজিৰে পৰা খুলিব শিক্ষানুষ্ঠান সমূহ….\nআগৰ পিছৰ 1 of 6,912


প্ৰেমিকাক পলুৱাই নি ধৰ্ষণ, হত্যা! এতিয়াও মুকলি আকাশৰ তলত অভিযুক্ত - Prag News\nHomeআঞ্চলিকপ্ৰেমিকাক পলুৱাই নি ধৰ্ষণ, হত্যা! এতিয়াও মুকলি আকাশৰ তলত অভিযুক্ত\nপ্ৰেমিকাক পলুৱাই নি ধৰ্ষণ, হত্যা! এতিয়াও মুকলি আকাশৰ তলত অভিযুক্ত\nওদালগুৰি : ওদালগুৰি জিলাৰ গাৰোগাঁৱত প্ৰেমিকাক পলুৱাই নি ধৰ্ষণ, হত্যাৰ চাঞ্চল্যকৰ অভিযোগ উঠিছে৷ জানিব পৰা মতে, ওদালগুৰি জিলাৰ অন্তৰ্গত গাৰোগাঁৱৰ মামণি মাৰাক নামৰ ২১ বছৰীয়া যুৱতীগৰাকীৰ চাওতাল গাঁৱৰ ছলমন চাংমা নামৰ যুৱক এজনৰ সৈতে প্ৰেমৰ সম্পৰ্ক আছিল৷\nআৰু পঢ়িব পাৰিব : ভাৰত-বাংলাদেশ সীমান্তত গোপন সুৰংগ পথ!\nযোৱা ২৬ ডিচেম্বৰত ঘৰৰ পৰা নিৰুদ্দেশ হয় মামণি৷ ইয়াৰ পিছৰেপৰা যুৱতীগৰাকীৰ পৰিয়ালৰ লোকে প্ৰেমিক ছলমনৰ ঘৰলৈ গৈ যুৱতীগৰাকীৰ সন্ধান আৰম্ভ কৰে৷ প্ৰথম অৱস্থাত যুৱকৰ ঘৰৰ পৰিয়ালে যুৱতীগৰাকীৰ কথা অস্বীকাৰ কৰিলেও পিছত যুৱতীগৰাকী নিশা তেওঁলোকৰ ঘৰত থকা বুলি স্বীকাৰ কৰে৷\nউল্লেখ্য যে, এই ঘটনাৰ দুদিন পাছত ওচৰৰ নৈ এখনৰ পাৰত ক্ষত বিক্ষত অৱস্থাত যুৱতীগৰাকীৰ মৃতদেহ দেখা পাই আৰক্ষীক খবৰ দিয়ে পৰিয়ালৰ লোকে৷ প্ৰথমে এয়া আত্মহত্যা বুলি সন্দেহ কৰা হৈছিল যদিও যুৱতী গৰাকীৰ মুখ, চকু, ওঁঠ আদিত আঘাতৰ চিন দেখা পাই পৰিকল্পিত হত্যাকাণ্ড বুলি সন্দেহ কৰে পৰিয়ালে৷ ইয়াৰ পাছতে যুৱতীগৰাকীক বলাৎকাৰ কৰি হত্যা কৰা বুলি ছলমন চাংমাৰ বিৰুদ্ধে ৰৌতা থানাত এজাহাৰ দাখিল কৰে পৰিয়ালৰ লোকে৷\nআৰু পঢ়িব পাৰিব : নৱবৰ্ষৰ প্ৰথম দিনটোতে ভাৰতৰ শিশু জন্মৰ ব্যতিক্ৰমী অভিলেখ\nইপিনে এজাহাৰ দিয়াৰ পাছত অপৰাধীক থানালৈ মাতি নিয়ে যদিও আৰক্ষীয়ে আজিলৈ গ্ৰেপ্তাৰ কৰা নাই ছলমনক৷ ওদালগুৰিৰ পূব প্ৰান্তৰ অতি ভিতৰুৱা গাঁওখনত সংঘটিত এনে ঘটনাই গাঁওখনত তীব্ৰ চাঞ্চল্যৰ সৃষ্টি কৰিছে লগতে হত্যাকাণ্ডৰ তদন্ত কৰি দোষীক কঠোৰ শাস্তি বিহিবলৈ স্থানীয় ৰাইজে প্ৰশাসনৰ ওচৰত দাবী জনায়৷\nPrevious articleভাৰত-বাংলাদেশ সীমান্তত গোপন সুৰংগ পথ!\nNext article‘ক’ভিডৰ বিৰুদ্ধে বিশ্বৰ সৰ্ববৃহৎ টিকাকৰণৰ বাবে সাজু ভাৰত’


Covid 19 Vaccination: প্ৰথম দিনাই ৪০ লাখ কিশোৰ-কিশোৰীয়ে লাভ কৰিলে ভেকছিন ! শীৰ্ষত মধ্যপ্ৰদেশ, পিছ পৰিল উত্তৰ প্ৰদেশ-দিল্লী ...– News18 assam\nCovid 19 Vaccination: প্ৰথম দিনাই ৪০ লাখ কিশোৰ-কিশোৰীয়ে লাভ কৰিলে ভেকছিন ! শীৰ্ষত মধ্যপ্ৰদেশ, পিছ পৰিল উত্তৰ প্ৰদেশ-দিল্লী ...\nসোমবাৰে দেশত ১৫ ৰ পৰা ১৮ বছৰ বয়সৰ কিশোৰসকলৰ বাবে আৰম্ভ কৰা টিকাকৰণ অভিযানৰ (Covid Vaccination Program) ফলাফল উৎসাহজনক আছিল, প্ৰথম দিনাই ৪০ লাখৰো অধিক কিশোৰক টিকাকৰণ (Vaccine) দিয়া হৈছে।\nসোমবাৰে দেশত ১৫ ৰ পৰা ১৮ বছৰ বয়সৰ কিশোৰসকলৰ বাবে আৰম্ভ কৰা টিকাকৰণ অভিযানৰ (Covid Vaccination Program) ফলাফল উৎসাহজনক আছিল, প্ৰথম দিনাই ৪০ লাখৰো অধিক কিশোৰক টিকাকৰণ (Vaccine) দিয়া হৈছে। এইটোৱে দৈনিক ভেকছিনৰ সংখ্যাও বৃদ্ধি কৰিছে আৰু দিনটোৰ শেষলৈ পুনৰ এক কোটি অতিক্ৰম কৰাৰ ওচৰত আছিল। মধ্য প্ৰদেশত কিশোৰ-কিশোৰীসকলৰ টিকাকৰণত শীৰ্ষত আছে, য'ত প্ৰথম দিনাই প্ৰায় ৭.৫ লাখ কিশোৰ-কিশোৰীক টিকাকৰণ কৰা হৈছে। মধ্যপ্ৰদেশৰ মুখ্যমন্ত্ৰী শিৱৰাজ সিং চৌহানে (CM Shivraj Singh Chauhan) এই বয়সৰ সকলো ৪৮ লাখ যুৱক-যুৱতীৰ টিকাকৰণৰ বাবে ২০ জানুৱাৰীত এক উচ্চাভিলাষী লক্ষ্য নিৰ্ধাৰণ কৰিছে। সমগ্ৰ দেশৰ মানুহে উৎসাহেৰে ভেকছিন লৈছে।\nCoWin পৰ্টেলৰ মতে, দেশত ১৫ ৰ পৰা ১৮ বছৰ বয়সৰ মুঠ ৭.৪ কোটি যুৱক আছে। তেওঁলোকৰ প্ৰায় ৫০ লাখ লোকে সোমবাৰে সন্ধিয়াৰ ভিতৰত ভেকছিনটো সম্পন্ন কৰিবলৈ পঞ্জীয়ন কৰিছে। অৱশ্যে, কোনো আগতীয়া পঞ্জীয়ন অবিহনে বহুলোক টিকাকৰণ কেন্দ্ৰত উপস্থিত হৈছে।\nবিভিন্ন কেন্দ্ৰত টিকাকৰণ অভিযানক উৎসাহিত কৰা হৈছে। সোমবাৰে হোৱা ৯০ লাখৰো অধিক টিকাকৰণৰ ভিতৰত, প্ৰায় ৩৯.৫ লাখ কিশোৰ আছিল।\nFirst published: January 03, 2022, 21:55 IST\nCovaxinCovid VaccinationIndia Covid19


অৰ্ধ-জীৱন (-উদ্দীপ তালুকদাৰ) - সাহিত্য ডট অৰ্গ\nড. গৰ্ডন ফ্ৰীমেন ‘ব্লেক মেছা গৱেষণা প্ৰতিষ্ঠান’ৰ এজন কৰ্মচাৰী। পেচাত এগৰাকী তাত্বিক পদাৰ্থবিদ। বৰ্হি-বিশ্বৰ প্ৰাণীৰ ওপৰত গৱেষণা চলোৱা এই প্ৰতিষ্ঠানৰ ভূ্গৰ্ভস্থ অংশত এক অতি সংবেদনশীল পৰীক্ষা কৰিবলৈ যাওঁতে সংঘটিত এক দুৰ্ঘটনাত প্ৰতিষ্ঠানটো প্ৰায় ধ্বংসপ্ৰাপ্ত হয়, আৰু পৃথিৱী আৰু অন্য মাত্ৰাৰ ‘জেন’ৰ মাজৰ এক মাত্ৰা খোল খাই যায়। সেই মাত্ৰাৰে জেনৰপৰা সোমাই আহিবলৈ ধৰে, বিভিন্ন বহি-বিশ্বৰ জীৱ। মেছা প্ৰতিষ্ঠানৰ মুষ্টিমেয় জীৱিত কিছুসংখ্যক সহকৰ্মীৰ সহযোগত ফ্ৰীমেন সেই মাত্ৰাৰে জেনলৈ যায়গৈ, আৰু অকলেই অস্ত্ৰ তুলি লয়, জেনৰ অধিকৰ্তা নিহিলেন্থ-ক, যি সেই মাত্ৰা খোলা ৰখাৰ বাবে বদ্ধ পৰিকৰ। চমুকৈ এয়াই মূল কাহিনী এটা ভিডিঅ’ গেমৰ- নাম- ‘অৰ্ধ-জীৱন’ (Half Life)। ত্ৰিবিমীয়া প্ৰথম পুৰুষৰ গুলীয়া-গুলী শিতানৰ এটা বহুল প্ৰশংসিত খেল আছিল হাফ-লাইফ। মুক্তি দিয়া হৈছিল ১৯৯৮ চনত। নিৰ্মাতা আছিল ভাল্ভ কৰ্প’ৰেশ্যন আৰু গিয়েৰবক্স ছফ্টৱেৰ।\nবহুল প্ৰশংসিত এই গেমটোৰ দ্বিতীয় কিষ্টি মুকলি কৰাৰ ঘোষণা কৰা হৈছিল ২০০৩ চনৰ ছেপ্টেম্বৰ মাহত। ৫ বছৰৰ শ্ৰম আৰু ৪০ নিযুত ডলাৰ ব্যয়ৰে নিৰ্মিত হাফ-লাইফৰ দ্বিতীয় কিষ্টিৰ মুক্তিৰ কথা ঘোষণা কৰা হয় ২০০৩ চনৰ মে মাহত অনুষ্ঠিত ভিডিঅ’ গেমৰ বাৰ্ষিক সন্মিলনী E3-ত। লগে লগে ভিডিঅ’-গেম প্ৰিয় ৰাইজৰ মাজত গেমবিধৰ বিষয়ে চৰ্চা উঠিছিল তুংগত। কিন্তু নিৰ্ধাৰিত সময়ত হাফ-লাইফ-২ মু্ক্তি দিয়া নহ’ল। প্ৰেমীৰ মাজৰ চৰ্চা পৰিণত হ’ল উৎকণ্ঠাত। কিনো হৈ আছে ভাল্ভ কৰ্প’ৰেশ্যন-ত, তাৰ বু-বা চলিছিল ইণ্টাৰনেটৰ বিভিন্ন ফ’ৰামত। তেনেতে ২০০৩ চনত অক্টোবৰ মাহৰ ২ তাৰিখে ভাল্ভ কৰ্প’ৰেশ্যনৰ মুখ্য কাৰ্যবাহী বিষয়া গেবি নিৱেলে আৱিস্কাৰ কৰিলে মুক্তিৰ অপেক্ষাত থকা হাফ-লাইফ-২ ইণ্টাৰনেটত ইতিমধ্যে মুক্তি পাইছে। চকিত নেৱেলে লগে লগেই ঘোষণা কৰিলে, তেখেতসকলৰ মুখ্য ছাৰ্ভাৰৰপৰা চুৰি হৈছে হাফ-লাইফ-২-ৰ ছৰ্ছ ফাইল, লগতে গেমবিধৰ আৰ্টৱৰ্ক-কে ধৰি আন বহুতো বৌদ্ধিক সম্পত্তি। খবৰ ৰখা মহলত উত্তেজনা তুংগত উঠিল। হাফ-লাইফ-২- চুৰিৰ ফল স্বৰূপে কোম্পানীৰ ক্ষতি হোৱাৰ সম্ভাৱনা প্ৰায় ২৫০ নিযুত ডলাৰ।\nস্নৌ ইম শ্বৱাৰ্জৱাল্ড (Schönau im Schwarzwald)\nস্নৌ ইম শ্বৱাৰ্জৱাল্ড জাৰ্মানীৰ এখন সৰু চহৰ। এলেক্স জেম্বী–এটা সৰু পৰিয়ালৰ অকলশৰীয়া এক কমবয়সী যুৱক। ৰুক্ষ শৈশৱৰে ডাঙৰ-দীঘল হোৱা জেম্বীৰ বাবে ভিডিঅ’ গেম আৰু কম্পিউটাৰেই একমাত্ৰ সংগী। বিভিন্ন ভিডিঅ’ গেম-ৰ তস্কৃত চিডি কী-জেনেৰেটৰ (key generator)-ৰ সহায়ত ব্যৱহাৰ কৰি ভিডিঅ’ গেম খেলি সময় পৰা কৰাৰ লগতে হেকিং কৰি সময় পাৰ কৰে। ৱাৰক্ৰাফ্ট-৩ গেমৰ এটা কী-জেনেৰেটৰ ব্যৱহাৰ কৰিবলৈ গৈ জেম্বীয়ে আৱিষ্কাৰ কৰে তেওঁ ব্যৱহাৰ কৰা জেনেৰেটৰবিধ নিজেই এটা ‘মেলৱেৰ’। আন বহুজনৰ দৰে জেম্বীয়ে সেইবিধ ছফ্টৱেৰ আঁতৰাই বিপদ দূৰ কৰাৰ সলনি, সেইটোৰ ‘ৰিভাৰ্ছ ইঞ্জিনীয়াৰিং’ কৰি সিনো কেনেকৈ কাম কৰে, তাকেই চাবলৈ মনস্থ কৰিলে। জেম্বীয়ে আৱিষ্কাৰ কৰিলে, সেই ‘মেলৱেৰ’টোৱে এটা বিশেষ আই-আৰ.চি. ছাৰ্ভাৰলৈ সকলো তথ্য প্ৰেৰণ কৰে। জেম্বীয়ে সেই ছাৰ্ভাৰৰ গৰাকীৰ লগত সংযোগ স্থাপন কৰিবলৈ সক্ষম হ’ল। আৰু প্ৰশ্ন সুধি সুধি কী-জেনেৰেটৰ এনেকৈ নিৰ্মাণ কৰে তাৰ দীক্ষা ল’বলৈ আৰম্ভ কৰিলে।\nঅৱশেষত জেম্বীয়ে নিজেই ভিডিঅ’ গেমৰ কী-জেনেৰেটৰ নিৰ্মাণ কৰিবলৈ সক্ষম হ’ল। খুব সোনকালেই জেম্বীৰ কী-জেনেৰেটৰবিধ অতি দক্ষ হৈ উঠিল, জেম্বীয়ে বিশেষকৈ ৱিন্দোজ-ৰ বিভিন্ন সুৰক্ষা-ফাঁক-ক লৈ কাম কৰিবলৈ আৰম্ভ কৰিছিল।\nতেনেতে হাফ-লাইফ-২-ৰ মুক্তিৰ দিন ঘোষণা কৰা হ’ল। প্ৰথম হাফ-লাইফৰ অতি ভক্ত জেম্বীও নতুন খেলবিধনো কেনেকুৱা হ’ব সেইটো জানিবলৈ উৎকণ্ঠিত হৈ ৰ’ল। আৰু এদিন তেওঁ মনস্থ কৰিলে সিংগৰ মুখতে হাত ভৰাই চাবলৈ। ভাল্ভ কৰ্পৰেশ্যনৰ নিজৰ ছাৰ্ভাৰৰ বাহিৰে আন ক’তনো হাফ-লাইফ-২-ৰ বিষয়ে ভালকৈ জানিবলৈ পাব? এবাৰ সেই তথ্য উলিয়াই ইণ্টাৰনেটত মেলি দিব পাৰিলে এজন হেকাৰ হিচাপে তেওঁৰ প্ৰতিপত্তি বিয়পি পৰিব বুলি তেওঁ ভালদৰেই জানিছিল।\nসেয়ে জেম্বীয়ে ভাল্ভ কৰ্পৰেশ্যনৰ ছাৰ্ভাৰ-ক লৈ খেলিবলৈ আৰম্ভ কৰিলে। সফল হোৱাৰ আশা তেওঁ মুঠেই কৰা নাছিল। ভাল্ভ নেটৱৰ্কৰ ছাৰ্ভাৰ সমূহত সুৰক্ষাৰ দিশটোত ভালদৰেই চকু দিয়া আছিল, এটা সৰু অমনোযোগিতাৰ বাহিৰে। ভাল্ভ নেটৱৰ্কৰ ‘নেম ছাৰ্ভাৰ’ত নামবিহীন AXFR (Asynchronous Full Zone Transfer) -য়েও কাম কৰিছিল। সেইটোৰ যোগেদিয়েই তেওঁ ভিতৰুৱা কিছুমান তথ্য জানিবলৈ পালে। অৱশ্যে সেইখিনিৰে মূল ছাৰ্ভাৰত হাত দিব পৰা নগৈছিল।\nকিন্তু AXFR-ৰ দ্বাৰা ছাৰ্ভাৰত সঞ্চিত পোৰ্ট-লগ চাই জেম্বীয়ে দেখিলে টেন্‌জিছ নামে আন এক কোম্পানীৰ ছাৰ্ভাৰ ভাল্ভ নেটৱৰ্কৰ লগতে সংলগ্ন আছিল। এই ছাৰ্ভাৰৰ ৱেব-ৰুটত পাছৱৰ্ড অবিহনেও সোমাব পৰা হৈ আছিল। সুৰক্ষিত দূৰ্গলৈ সোমাব পৰা এটা অৰক্ষিত সুৰংগ জেম্বীয়ে আৱিষ্কাৰ কৰিবলৈ সক্ষম হ’ল। এইবাৰ জেম্বীয়ে এই সুৰংগৰ নিজৰ অস্ত্ৰ সঞ্চালন আৰম্ভ কৰিলে। নিজৰ কিছুমান ASP স্ক্ৰিপ্ট তাত সুমুৱালে। ভাল্ভ নেটৱৰ্কৰ এটা একাউণ্ট build-ৰ বাবে কোনো পাছৱৰ্ড দিয়া হোৱা নাছিল। সেইটোকে সাৰথি কৰি জেম্বীয়ে তাৰপৰা অন্যান্য একাউণ্টৰ পাছৱৰ্ড ভাঙিবলৈ চেষ্টা কৰিলে। এটা অনলাইন সজুলিৰে সেই কামতো তেওঁ সফল হ’ল।\nইমানলৈ আইনৰ চকুত একো দোষণীয় কাম জেম্বীয়ে কৰা নাছিল। সেয়ে জেম্বীয়ে বিশেষ সাৱধানতাও লোৱা নাছিল। তেওঁৰ বাবে একমাত্ৰ সমস্যা আছিল কোনোবাই ভাল্ভৰ ছাৰ্ভাৰত অনাকাংখিত আগন্তুকজনক প্ৰত্যক্ষ কৰিব বুলিহে। কেনেবাকৈ তেখেতৰ উপস্থিতি ধৰা পৰিলে, লগে লগেই সুৰক্ষা ব্যৱস্থা টনকিয়াল কৰি তেওঁৰ পথ চিৰৰুদ্ধ কৰি দিয়াৰ সম্ভাৱনা আছিল।\nজেম্বীয়ে মনস্থিৰ কৰিলে ভাল্ভৰ চাৰ্ভাৰৰ পৰা হাফ-লাইফ-২ সম্পৰ্কীয় খবৰ, বিশেষকৈ চৰিত্ৰৰ ছবি, খেলিব পৰা সৰু অংশ আদি উলিয়াই আনিবলৈ। সমগ্ৰ গেমটোকে পাব বুলি তেওঁ আশা কৰা নাছিল। কোনেও যাতে তেখেতক চিনি উলিয়াব নোৱাৰে, তাৰ বাবে জেম্বীয়ে প্ৰক্সি ছাৰ্ভাৰ ব্যৱহাৰ কৰিবলৈ আৰম্ভ কৰিলে। লাহে লাহে তেওঁ গেমবিধৰ ডিজাইন সম্বন্ধীয় তথ্য-ছবি আদি পাবলৈ সক্ষম হ’ল। তেওঁ তাকেই বিচাৰি আহিছিল। আচৰিত ধৰণে ইমান দিনৰ পাছতো কোনেও তেখেতৰ কাম-কাজ ধৰা পেলাবলৈ সক্ষম হোৱা নাছিল। তেনেতে এটা ছাৰ্ভাৰত তেওঁ গেমবিধৰ সম্পূৰ্ণ ছ’ৰ্ছ ক’ড পাবলৈ সক্ষম হ’ল। সেয়া আছিল গাখীৰতে ম’হৰ খুঁটি লাভৰ দৰে।\nলগে লগেই জেম্বীয়ে সেই ছ’ৰ্ছ ক’ড ডাউনল’ড কৰিলে। নিজে ছ’ৰ্ছ-ক’ডখিনি সংযোজন কৰি গেমবিধ নিৰ্মাণ কৰিবলৈ চেষ্টাও কৰিলে। কিন্তু তেওঁ সফল নহ’ল। গেমৰ উন্নত ভিজুৱেল আদি আঁতৰাই তেওঁ আকৌ চেষ্টা কৰিলে, সফল হৈছিল যদিও সেয়া তেওঁৰ মনঃপূত নহ’ল।\nজেম্বীয়ে নিজৰ সাফল্য জহাবলৈ হেকিং গোটত নিজৰ সফলতাৰ বিৱৰণ দিলে। আন এগৰাকী অনলাইন বন্ধুক আনকি তেওঁ ছ’ৰ্ছখিনিও দিলে। জেম্বীৰ মতে তেওঁ নিজে কেতিয়াও ছ’ৰ্ছ ক’ডখিনি ইণ্টাৰনেটত বিতৰণ কৰা নাছিল। নিজৰ প্ৰিয় গেমটোৰ নিৰ্মাতাৰ লোকচান কৰাৰ উদ্দেশ্য তেওঁৰ নাছিল। কিন্তু তেওঁৰ অনলাইন বন্ধুসকলে বিশ্বাসঘাটকতা কৰি তেখেতে ডাউনল’ড কৰা ছ’ৰ্ছ-ক’ড নেটত আপলোড কৰে।\nভাল্ভ ছফ্টৱেৰৰ বাবে এই চুৰি কাৰ্য বিশেষ লোকচানদায়ক হোৱাৰ সম্ভাৱনা আছিল। অৱশ্যে ছ’ৰ্ছ-ক’ডখিনিৰপৰা সম্পূৰ্ণ গেমটো পুনৰ-নিৰ্মাণ কৰা সম্ভৱ নাছিল। আৰু সেয়া আছিল বিটা পৰ্যায়ৰ। সেয়ে তেওঁলোকে ব্যৱসায়িক দিশত বিশেষ চিন্তা কৰিবলগীয়া নাছিল। কিন্তু সমস্যাটো আছিল সন্মান আৰু কৰ্প’ৰেশ্যনৰ কৰ্মচাৰীৰ উদ্যমৰ। কোম্পানীৰ কৰ্মচাৰীসকলে ভয় খাইছিল যে এই চুৰিৰ দ্বাৰা তেওঁলোকৰ লোকচান হোৱাটো ধূৰূপ, আনকি কোম্পানীৰ লাল-বাতি জ্বলিব বুলিও তেওঁলোক চিন্তান্বিত হৈছিল। ভাল্ভ কৰ্পৰেশ্যনৰ বাবে সেই চুৰি-কাৰ্যক ধৰা পেলোৱাটো সেয়ে আছিল সন্মানৰ প্ৰশ্ন।\nহাফ-লাইফ-২ ২০০৩ চনৰ নৱেম্বৰ মাহত মু্ক্তি দিয়া হয়। মুক্তিৰ লগে লগেই হাফ-লাইফ-২য়ে সাফল্যৰ নতুন অভিলেখ স্থাপন কৰিবলৈ সক্ষম হয়। বাণিজ্যিক আৰু সমালোক দুয়োটা দিশতে হাফ-লাইফ-২ অনবদ্য গেম বুলি উচ্চ প্ৰশংসিত হয়। চুৰি-কাৰ্যই আনিব পৰা লোকচানৰ সম্ভাৱনা ভুল বুলি প্ৰমাণিত হয়। লাহে লাহে চুৰিৰ কথা তল পৰিবলৈ আৰম্ভ কৰে।\nকিন্তু ভাল্ভ কৰ্পৰেশ্যনৰ মূৰব্বী গেবি নিৱেল-ৰ মনত চোৰ ধৰা পেলোৱাৰ ইচ্ছা নাশ হোৱা নাছিল। তেখেতে হাফ-লাইফ-ৰ অনুগামীসকলৰ মাজতো চুৰি কাৰ্যত জড়িতজনৰ কিবা তথ্য পালে জনাবলৈ আগ্ৰহ প্ৰকাশ কৰি ৰাখিছিল। সমস্যা হৈছিল কৰ্প’ৰেশ্যনৰ অভ্যন্তৰতো। কেতিয়াবা তেখেতৰ ভাৱ হৈছিল কোম্পানীৰে কোনোবা কৰ্মচাৰী চুৰি কাৰ্যত জড়িত বুলি। চুৰিৰ দায়িত্ব এফ.বিআই.ৰ হাতত দিয়া আছিল। কিন্তু নিৱেলৰ কোনো পদ্ধতিয়েই কামত অহা নাছিল। ইণ্টাৰনেটত খলকনি তোলা চোৰটো যেন বতাহত মিহলি হৈ গৈছিল।\nতেনেতে এদিন নিৱেলে এখন আচৰিত ই-মেইল পালে। ২০০৪ চনৰ ১৫ ফেব্ৰুৱাৰীৰ ৰাতিউৱা ৬ঃ১৮ বজাত প্ৰেৰিত মেইলখনৰ লিখকে দাবী কৰিছিল যে চুৰি কাৰ্যটো তেৱেই সংঘটিত কৰিছিল। নিৱেলে পট্‌কৈ বিশ্বাস কৰা নাছিল। কাৰণ এই কামৰ দায়িত্ব লৈ নিজকে বিখ্যাত কৰাৰ মানসিকতাৰ লোকৰ যে অভাৱ নাই সেয়া অভিজ্ঞ প্ৰগ্ৰামাৰ নিৱেলে ভালদৰেই জানিছিল।\nকিন্তু মেইলৰ লগত গাঁঠি দিয়া দুখনমান অতি গোপনীয় তথ্য চাই তেওঁ পতিয়ন যাবলৈ বাধ্য হৈছিল যে এই্ মেইলৰ গৰাকীয়েই আছিল প্ৰকৃত চোৰ। যিজনক বিচাৰি নিৱেলে পাঁচমাহ অতিক্ৰম কৰিছিল, সেইজনে নিজেই আহি নিৱেলৰ হাতত ধৰা দিছে।\nতাতোকৈ আচৰিত কথা আছিল মেইল লিখোঁতাই গোটেই কাৰবাৰটোৰ বাবে ক্ষমা ভিক্ষাহে কৰিছিল। তেওঁ আনকি লিখিছিল যে কোম্পানীক শলঠকত পেলোৱাৰ কোনো উদ্দেশ্য তেখেতৰ নাছিল। ক্ষণিকৰ উত্তেজনাৰ বশৱৰ্তী হৈ নিজৰ প্ৰিয় গেমৰ নিৰ্মাতাক কষ্ট দিয়াৰ বাবে পোৱা মনোকষ্টৰ কথাও লিখকে স্বীকাৰ কৰিছিল। লগতে বিচাৰিছিল ভাল্ভ কৰ্প’ৰেশ্যনত এটা চাকৰী।\nনিৱেলে উত্তৰত লিখিছিল, ভাল্ভ কৰ্প’ৰেশ্যনে তেখেতক চাকৰি দিয়াৰ বাবে ইচ্ছুক। কিন্তু আগতে এটা টেলিফোন সাক্ষাৎকাৰ হ’ব লাগিব। জেম্বীও মান্তি হৈছিল। অৱশ্যে জেম্বীয়ে ভাল্ভৰ এই মনোযোগিতা এটা ফান্দ হ’ব পাৰে বুলি সন্দেহ নকৰাকৈ নাছিল। কিন্তু তেওঁ মান্তি হৈছিল, কাৰণ যদি তেওঁৰ সন্দেহ ভুল প্ৰমাণিত হয়, তেন্তে গেম কোম্পানী এটাত কাম কৰাৰ তেখেতৰ সপোন পৰিপূৰ্ণ হোৱাৰ সম্ভাৱনা আছিল পূৰ্ণ।\nটেলিফোনিক সাক্ষাৎকাৰত জেম্বীক সোধা হৈছিল কিদৰে তেওঁ ছাৰ্ভাৰ হেক কৰিবলৈ সক্ষম হ’ল? জেম্বীয়ে সম্পূৰ্ণ খুঁটি-নাটি সহকাৰে বিৱৰি কৈছিল। প্ৰায় ৪০ মিনিট জোৰা এই ইণ্টাৰভিউত ভাল্ভ ছফ্টৱেৰৰ কৰ্মকৰ্তাৰ লগত কথা পাতিবলৈ পাই ভক্তিত গদ্‌গদ্ হৈ জেম্বীয়ে সকলো খুলি কৈ গৈছিল। সকলো কুশলে হৈ যোৱাৰ পাছত জেম্বীক ভাল্‌ভে আমেৰিকালৈ গৈ তেওঁলোকৰ কাৰ্যালয়ত ইণ্টাৰভিউ দিয়াৰ কথা কৈছিল। জেম্বীয়ে বিচাৰিছিল দেউতাক আৰু ভায়েকো তেখেতৰ লগত আমেৰিকালৈ যাওক। ভাল্‌ভ কৰ্পৰেশ্যন মান্তি হৈছিল।\nসমগ্ৰ কাণ্ড-কাৰখানা সম্পন্ন হৈছিল এফ.বি.আই.ৰ প্ৰত্যক্ষ সহযোগত। জেম্বী, দেউতাক আৰু ভায়েকৰ বাবে তেওঁলোকেই ভিছা যোগাৰ কৰিছিল। উদ্দেশ্য আছিল জেম্বীক আমেৰিকাৰ ভূমিত গ্ৰেপ্তাৰ কৰা হ’ব, যাতে আন্তৰ্জাতিক নিৰাপত্তা তেওঁ দাবী কৰিব নোৱাৰে। কিন্তু জেম্বীয়ে তেতিয়াও ভাল্‌ভ কৰ্পৰেশ্যনৰ ছাৰ্ভাৰ নিয়ন্ত্ৰণ কৰিব পৰা অৱস্থাত আছিল। সেয়ে, জেম্বীয়ে যাতে আৰু বেছি ক্ষতি কৰিব নোৱাৰে, সেয়ে জেম্বীক অতি সোনকালে নিজৰ কম্পিউটাৰৰ পৰা আঁতৰ কৰাটো প্ৰয়োজনীয় আছিল। অনিচ্ছা স্বত্তেও সেয়ে এফ.বি.আয়ে জাৰ্মান পুলিচৰ সহায় ল’বলৈ বাধ্য হ’ল।\nফান্দত পৰিল চিকাৰ\n২০০৪ চনৰ ৭ মে তাৰিখে ৰাতিপুৱা ৬ বজাত এলেক্স জেম্বীক কেইটামান কৰ্কশ মাতে জগাই দিলে। চাৰি-পাঁচজন জাৰ্মান পুলিচে জেম্বীক বিচনাতে ঘেৰাও কৰি ৰাখিছিল। তন্দ্ৰা ভগাৰ আগেয়েই জেম্বীয়ে বুজিছিল কি ঘটিছে। শান্তভাৱেই তেওঁ উঠি আহিছিল। খোৱা-কোঠাৰে ওলাই যোৱাৰ আগেয়ে জেম্বীয়ে সুধিছিল ‘কিবা এটা পেটত সুমুৱাই যাব পাৰিম নে?’\n‘নিশ্চয়!’ পুলিচে অনুমতি দিছিল।\nব্ৰেড কটা কটাৰীখনলৈ হাত মেলোঁতেই পুলিচৰ পিষ্টল কেইটা ওপৰলৈ উঠি আহিছিল। জেম্বীয়ে একাপ কফি আৰু চিগাৰেট এটা শৰাধ কৰি পুলিচৰ লগত থানালৈ আহিছিল। থানাত পুলিচৰ ওপৰৱালাই কৈছিল, ‘তোৰ কপাল ভাল! প্লেনত উঠাৰ আগতেই আমাৰ হাতত পৰিলি!’\nপ্ৰায় তিনি ঘণ্টা জোৰা জেৰাৰ সময়খিনিৰ প্ৰথম ভাগত জেম্বীক ঘাইকৈ সেই সময়ত হৈ থকা আন এটা হেকিঙৰ ঘটনা ‘ছেছাৰ ৱৰ্ম’ৰ বিষয়েহে সোধ-পোচ কৰা হৈছিল। জাৰ্মান পুলিচে সেইটো ঘটনাৰ লগতো জেম্বী জড়িত বুলি সন্দেহ কৰিছিল। কিন্তু জেম্বীৰ উত্তৰত তেওঁলোক নিশ্চিত হৈছিল যে ছেছাৰ ৱৰ্মৰ লগত জেম্বী জড়িত নহয়। তাৰ পাছতহে তেওঁলোক হাফ-লাইফৰ ঘটনালৈ আহিছিল। জেম্বীয়ে আগৰদৰেই সকলো বিৱৰি কৈছিল। জেম্বীয়ে লক্ষ্য কৰিছিল সকলোখিনি শুনাৰ পাছত পুলিচ বিষয়াজনৰ মনতো তেওঁ কিছু দয়া আদায় কৰিবলৈ সক্ষম হৈছিল। জেম্বীয়ে তেতিয়ালৈ বিশ্বাস কৰিছিল যে তেওঁ একো ভুল কৰা নাই। সেয়ে, সকলোখিনি খুলি ক’বলৈ তেওঁ অলপো ভয় খোৱা নাছিল।\nদুসপ্তাহৰ বাবে জেম্বীক হাজোতত ৰখা হৈছিল। সপ্তাহত তিনিবাৰকৈ বিচাৰ শেষ নোহোৱালৈ পুলিচ থানাত হাজিৰী দিবলৈ নিৰ্দেশ দি জেম্বীক এৰি দিয়া হৈছিল।\nপ্ৰায় সাত ঘণ্টাৰ বাবে জেম্বীৰ বিচাৰ চলিছিল। জেম্বীয়ে নিজৰ কৰ্মৰ বাবে অনুতপ্ত হোৱাৰ লগতে কাম-কাজত সলনি হ’বলৈ চেষ্টা কৰাৰ দেখি জেম্বীৰ ওপৰত জুৰীয়ে নমনীয় শাস্তিৰ বিধান ৰাখিছিল। দুবছৰৰ বাবে তেখেতক কাৰাবাস বিহা হৈছিল।\nবৰ্তমান জেম্বী এটা ছফ্টৱেৰ প্ৰতিষ্ঠানত সুৰক্ষা ব্যৱস্থাপনা বিভাগত কৰ্মৰত। এটা দহক আগৰ কাৰ্যৰ বাবে জেম্বী আজিও লজ্জ্বিত আৰু অনুতপ্ত। গেবি নিৱেল-ৰ প্ৰতি তেখেতৰ ক’বলগীয়াঃ\n‘আপুনি মোৰ আটাইতকৈ প্ৰিয় প্ৰ’গ্ৰামাৰ, আৰু আপোনাৰ দ্বাৰা নিৰ্মিত যিকোনো গেমেই মই কিনিমেই কিনিম!’\nঘটনাটো সম্পূৰ্ণ সঁচা। নাম-ধামো সম্পূৰ্ণ সঁচা। নিম্নোক্ত লিংকৰপৰা মূল কাহিনী-সাৰ আহৰণ কৰা হৈছে। অন্যান্য ৱেবছাইটৰপৰাও কিছুমান তথ্য আহৰণ কৰা হৈছে। কম্পিউটাৰ প্ৰ’গ্ৰামিঙৰ কেইটামান কথা বুজি নাপালে অলপ অসুবিধা হ’ব পাৰে বাবে চমুকৈ উল্লেখ কৰি দিছোঁ:\nকী-জেনেৰেটৰঃ বেছিভাগ ভিডিঅ’ গেম চলাবৰ বাবে অৰিজিনেল বুলি স্বীকৃত যিটো ক’ড লাগে, সেইটো উলিয়াবলৈ কিছুমান ছফ্টৱেৰ পোৱা যায়। তেনে ছফ্টৱেৰকে কী-জেনেৰটৰ বোলে।\nআই.আৰ.চি.: (IRC) Internet Relay Chat: ছেটিঙৰ বাবে ব্যৱহৃত প্ৰ’ট’ক’ল।\nনেম ছাৰ্ভাৰঃ (Name Server) ইণ্টাৰনেটত সংলগ্ন সকলো কম্পিউটাৰ (ছাৰ্ভাৰকো ধৰি) একোটা সংখ্যাৰে চিহ্নিত হয়। কিন্তু আমাৰ চিনাকী নাম যেনে facebook.com, এই নামবোৰে মূলতঃ টেলিফ’ন ডাইৰেক্টৰী এখনৰ দৰে একোটা নম্বৰলৈ নিৰ্দেশ কৰে। যিটো ছাৰ্ভাৰে এনে নামবোৰক সেই নিৰ্দিষ্ট সংখ্যালৈ পৰিৱৰ্তত কৰে তেনে ছাৰ্ভাৰক নেম- ছাৰ্ভাৰ বোলা হয়। এনেয়ে ছাৰ্ভাৰ মানেও এটা ইণ্টাৰনেট সংলগ্ন কম্পিউটাৰ, যিটোলৈ আন কম্পিউটাৰে সংযোগ স্থাপন কৰে।\nছ’ৰ্ছ ক’ডঃ যিকোনো ছফ্টৱেৰ এটাত মূলতঃ প্ৰগ্ৰামিং ক’ড আৰু অন্যান্য সমল যেনে ছবি, ভিডিঅ’, সংগীত আদিৰ সমন্বয়ত নিৰ্মিত হয়। প্ৰ’গ্ৰামিং ক’ডখিনিক ছ’ৰ্ছ ক’ড বুলিও কোৱা হয়।\nছেছাৰ ৱৰ্মঃ Sasser Worm: এবিধ কম্পিউটাৰ ৱৰ্ম (মেলৱেৰ), এই ৱৰ্মৰ আটাইটকৈ ডাঙৰ সংক্ৰমণৰ ঘটনা সংঘটিত হৈছিল ৩০ এপ্ৰিল ২০০৪ চনত। ৭ মে ২০০৪ তাৰিখে (এলেক্স জেম্বীক গ্ৰেপ্তাৰ কৰা দিনটোতেই) জাৰ্মানীৰ ৰ’টেনবাৰ্গৰ স্বেন জেছ্‌কেন-ক (বয়স ১৮) এই ৱৰ্ম বিয়পোৱাৰ অপৰাধত গ্ৰেপ্তাৰ কৰা হয়।\n← চাইকেল (-অঞ্জল বৰা)\nদুখৰ পোচাক (-দাদুল ভূঞা) →\nউৰুকাৰ নিশা চুৰ কৰিবলৈ গৈ কি ঘটিছিল (বৰা নিতুল)


Sii Td Vac in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\nSii Td Vac\nSii Td Vac के सारे विकल्प देखें\nSii Td Vac की जानकारी\nSii Td Vac ৰ লাভ আৰু ব্যৱহাৰসমূহ- Sii Td Vac Benefits & Uses in Assamese- Sii Td Vac ar laabh aaru byavaharsamuh\nSii Td Vac ৰ পালি আৰু সেয়া কেনেদৰে ল'ব- Sii Td Vac Dosage & How to Take in Assamese - Sii Td Vac ar paali aaru xeya kenedore lobo\nSii Td Vac ৰ পাৰ্শ্চক্ৰিয়াসমূহ- Sii Td Vac Side Effects in Assamese- Sii Td Vac ar parshwakriyasamuh\nSii Td Vac সংক্ৰান্ত সতৰ্কতাবাণীসমূহ- Sii Td Vac Related Warnings in Assamese- Sii Td Vac xonkranta xatarkatabanisamuh\nঅইন দৰৱৰ সৈতে Sii Td Vacৰ গুৰুতৰ ক্ৰিয়া-প্ৰতিক্ৰিয়া- Severe Interaction of Sii Td Vac with Other Drugs in Assamese- Oinor xoite Sii Td Vac ar gurutor kriya-pratikriya\nSii Td Vac মতভেদসমূহ- Sii Td Vac Contraindications in Assamese- Sii Td Vac nishedhsamuh\nSii Td Vac ৰ বিষয়ে সততে সোধা প্ৰশ্নসমূহ- Frequently asked Questions about Sii Td Vac in Assamese- Sii Td Vac ar bikhoye satate xodha prashnasamuh\nখাদ্য আৰু মদৰ সৈতে Sii Td Vac ক্ৰিয়া-প্ৰতিক্ৰিয়া- Sii Td Vac Interactions with Food and Alcohol in Assamese- khadya aaru modor xoite Sii Td Vac kriya-pratikriya\nSii Td Vac ৰ লাভ আৰু ব্যৱহাৰসমূহ - Sii Td Vac Benefits & Uses in Assamese - Sii Td Vac ar laabh aaru byavaharsamuh\nSii Td Vac তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nSii Td Vac ৰ পালি আৰু সেয়া কেনেদৰে ল'ব - Sii Td Vac Dosage & How to Take in Assamese - Sii Td Vac ar paali aaru xeya kenedore lobo\nबीमारी चुनें टिटनेस डिप्थीरिया\nSii Td Vac-ৰ উপাদানসমূহ - Sii Td Vac Active Ingredients in Assamese - Sii Td Vac-ar upadaansamuh\nSii Td Vac ৰ পাৰ্শ্চক্ৰিয়াসমূহ - Sii Td Vac Side Effects in Assamese - Sii Td Vac ar parshwakriyasamuh\nগৱেষণাৰ ভিত্তিত, Sii Td Vac ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nSii Td Vac সংক্ৰান্ত সতৰ্কতাবাণীসমূহ - Sii Td Vac Related Warnings in Assamese - Sii Td Vac xonkranta xatarkatabanisamuh\nSii Td Vac-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Sii Td Vacএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Sii Td Vac পুনৰাই গ্ৰহণ নকৰিব।\nSii Td Vac-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাই পাৰ্শ্ব-প্ৰতিক্ৰিয়াৰ কখা চিন্তা নকৰাকৈ Sii Td Vac ব্যৱহাৰ কৰিব পাৰে।\nবৃক্কত Sii Td Vac কি প্ৰভাৱ দেখা গৈছে?\nবৃক্ক ৰ বাবে Sii Td Vac সম্পূৰ্ণৰূপে সুৰক্ষিত।\nযকৃতত Sii Td Vac কি প্ৰভাৱ দেখা গৈছে?\nSii Td Vacৰ কলিজা ৰ ওপৰত কোনো পাৰ্শ্ব-প্ৰতিক্ৰিয়া নাই।\nহৃদযন্ত্ৰৰ ক্ষেত্ৰত Sii Td Vac ৰ কি প্ৰভাৱ দেখা গৈছে?\nহৃদয় ৰ বাবে Sii Td Vac ক্ষতিকাৰক নহয়।\nঅইন দৰৱৰ সৈতে Sii Td Vacৰ গুৰুতৰ ক্ৰিয়া-প্ৰতিক্ৰিয়া - Severe Interaction of Sii Td Vac with Other Drugs in Assamese - Oinor xoite Sii Td Vac ar gurutor kriya-pratikriya\nSii Td Vac তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nSii Td Vac মতভেদসমূহ - Sii Td Vac Contraindications in Assamese - Sii Td Vac nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Sii Td Vac লোৱা অনুচিত যাতে -\nSii Td Vac ৰ বিষয়ে সততে সোধা প্ৰশ্নসমূহ - Frequently asked Questions about Sii Td Vac in Assamese - Sii Td Vac ar bikhoye satate xodha prashnasamuh\nএই Sii Td Vac-এ অভ্য়াস বা নিচাৰ সৃষ্টি কৰে নেকি?\nনহয়, Sii Td Vacয়ে অভ্যাসৰ সৃষ্টি নকৰে।\nSii Td Vac আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, আপুনি ডাক্তৰৰ পৰামৰ্শৰ পিছতহ Sii Td Vac লোৱাটো নিৰাপদ।\nনহয়, মানসিক ৰোগৰ চিকিত্সাৰ ক্ষেত্ৰত Sii Td Vacৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Sii Td Vac ক্ৰিয়া-প্ৰতিক্ৰিয়া - Sii Td Vac Interactions with Food and Alcohol in Assamese - khadya aaru modor xoite Sii Td Vac kriya-pratikriya\nখাদ্য আৰু Sii Td Vacৰ ক্ৰিয়া-প্ৰতিক্ৰিয়া\nখাদ্যৰ সৈতে Sii Td Vac লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Sii Td Vacৰ মাজৰ প্ৰতিক্ৰিয়া\nSii Td Vac আৰু মদৰ প্ৰতিক্ৰিয়া সন্দৰ্ভত এতিয়ালৈ কোনো তথ্য উপলব্ধ নহয় কিয়নো এই বিষয়ত এতিয়ালৈ গৱেষণা হোৱা নাই।\nSii Td Vac ৰ অনুকল্প - Substitutes for Sii Td Vac in Assamese\nDual Antigen खरीदें\nPentaxim Std खरीदें\nShan5खरीदें\nTd Vac खरीदें\nSii Td Vac के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Sii Td Vac লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Sii Td Vac ব্যৱহাৰ কৰিছিল নেকি?\nআপুনি কিমান পৰিমাণে Sii Td Vac সেৱন কৰিছিল?\nআপুনি Sii Td Vac ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Sii Td Vac সেৱন কৰে?


'২১ত বিজেপিক ৰোধিব! : ৭০ টা জাতীয় সংগঠনৰ প্ৰথমখন প্ৰাৰ্থীৰ তালিকা ঘোষণা\n‘২১ত বিজেপিক ৰোধিব! : ৭০ টা জাতীয় সংগঠনৰ প্ৰথমখন প্ৰাৰ্থীৰ তালিকা ঘোষণা\n‘সকলোৰে বাবে খোলা ৰাখিছে মিত্ৰতাৰ দুৱাৰ’, বিজেপিক প্ৰতিহত কৰাৰ উদ্দেশ্যে বাঘে-ছাগলে একেলগে পানী খাবলৈও প্ৰস্তুত\nগুৱাহাটী , August 9, 2020 7:30 pm\n২০২১ৰ অসম বিধান সভা নিৰ্বাচনৰ বাবে ইতিমধ্যে সাজু হৈ উঠিছে ৭০ সংগঠনৰ বেনাৰত গঠন হ’বলগীয়া প্ৰস্তাৱিত ৰাজনৈতিক দলটো।\nবিজেপি দলক প্ৰতিহত কৰাৰ লক্ষ্য আৰু উদ্দেশ্য আগত ৰাখি সকলো বিজেপি বিৰোধী ৰাজনৈতিক দল আৰু শক্তিৰ সৈতে একত্ৰিত হৈ মিত্ৰতা কৰি নিৰ্বাচনত প্ৰতিদ্বন্দিতা কৰিবলৈ প্ৰস্তুত ৭০ টাকৈ জাতীয় সংগঠন।\nইপিনে, নাম প্ৰকাশত অনিশ্চুক ৭০ সংগঠনৰ এজন অন্যতম নেতাই আমাৰ সাংবাদিকক জনোৱা অনুসৰি তেওঁলোকে আজি এক কাৰ্যনিৰ্বাহক বৈঠক অনুষ্ঠিত কৰিছিল। সেই বৈঠকতে ১৬ টা সমষ্টিৰ বাবে প্ৰাৰ্থীৰ তালিকা প্ৰস্তুত কৰা বুলি তেওঁ জানিবলৈ দিয়ে।\nসুত্ৰটোৱে প্ৰকাশ কৰা অনুসৰি কাৰাৰুদ্ধ অখিল গগৈৰ নেতৃত্বত এই ৰাজনৈতিক দল গঠন কৰা হ’ব।\nসুত্ৰটোৱে জনোৱা অনুসৰি কৃষক মুক্তি সংগ্ৰাম সমিতিৰ উপদেষ্টা অখিল গগৈয়ে টীয়ক আৰু শিৱসাগৰৰ পৰা নিৰ্বাচনত প্ৰতিদ্বন্দিতা কৰিব।\nঅসম জাতীয়তাবাদী যুৱ ছাত্ৰ পৰিষদৰ সাধাৰণ সম্পাদক পলাশ চাংমাই সোণাৰীৰ পৰা প্ৰতিদ্বন্দিতা কৰিব।\nৰহা সমষ্টিৰ পৰা অনুসূচিত জাতি যুৱ ছাত্ৰ পৰিষদৰ সভাপতি ৰুবুল দাসে প্ৰতিদ্বন্দিতা কৰিব।\nটাই আহোম যুৱ পৰিষদৰ কাৰ্যকৰী সভাপতি লোহিত গগৈয়ে মাহমৰা সমষ্টিৰ পৰা প্ৰতিদ্বন্দিতা কৰিব।\nকৃষক মুক্তি সংগ্ৰাম সমিতিৰ সাধাৰণ সম্পাদক ধৈৰ্য কোঁৱৰে থাওৰা সমষ্টিৰ পৰা প্ৰতিদ্বন্দিতা কৰাৰ লগতে অসমীয়া যুৱ মঞ্চৰ সচিব প্ৰধান জিতুল ডেকাই হাজো সমষ্টিৰ পৰা প্ৰতিদ্বন্দিতা কৰিব।\nমদ মুক্তি সংগ্ৰাম সমিতিৰ সাধাৰণ সম্পাদক প্ৰবীণ দাস অথবা ৭০ সংগঠনৰ নেতা ধ্ৰুৱ ভৰালীয়ে দেৰগাঁও সমষ্টিৰ পৰা প্ৰতিদ্বন্দিতা কৰিব।\nকৃষক মুক্তি সংগ্ৰাম সমিতিৰ অন্য এগৰাকী উপদেষ্টা চাহজাহান হুছেইনে চেঙা সমষ্টিৰ পৰা প্ৰতিদ্বন্দিতা কৰিব।\nছাত্ৰ মুক্তি সংগ্ৰাম সমিতিৰ সভাপতি বিতু সোণোৱালে শদিয়া সমষ্টিৰ পৰা প্ৰতিদ্বন্দিতা কৰিব।\n৭০ সংগঠনৰ অন্যতম নেতা বিদ্যুত কলিতাই পলাশবাৰী সমষ্টিৰ পৰা প্ৰতিদ্বন্দিতা কৰাৰ লগতে ছাত্ৰ মুক্তি সংগ্ৰাম সমিতিৰ সাধাৰণ সম্পাদক বিদ্যুৎ শইকীয়াই গোলাঘাটৰ পৰা প্ৰতিদ্বন্দিতা কৰিব।\nপ্ৰদীপ বৰুৱাই দিছপুৰ সমষ্টিৰ পৰা প্ৰতিদ্বন্দিতা কৰাৰ লগতে গুৱাহাটী উচ্চ ন্যায়ালয়ৰ জ্যেষ্ঠ অধিবক্তা তৃষ্ণা শৰ্মাই পূৱ গুৱাহাটী সমষ্টিৰ পৰা প্ৰতিদ্বন্দিতা কৰিব।\nইয়াৰোপৰি সুত্ৰটোৱে জনোৱা অনুসৰি প্ৰণৱজ্যোতি শইকীয়াই বিহপুৰীয়াৰ পৰা নিৰ্বাচনত প্ৰতিদ্বন্দিতা কৰিব।\nলাহোৱাল সমষ্টিৰ পৰা মিৰ্জা বৰাই প্ৰতিদ্বন্দিতা কৰিব।\nতাৎপৰ্যপূৰ্ণভাৱে, জালুকবাৰী সমষ্টিৰ পৰা স্বৰাজ অসমৰ আহ্বায়ক ভবেন সন্দিকৈয়ে প্ৰতিদ্বন্দিতা কৰিব। লুই বাৰ্জাৰ কেলেংকাৰীৰ বিৰুদ্ধে দীৰ্ঘদিন মাত মাতি আহিছে ভবেন সন্দিকৈয়ে।\nপাছৰ পৰ্যায়ত অন্যান্য সমষ্টিৰ প্ৰাৰ্থীৰ তালিকা ঘোষণা কৰিব বুলি সুত্ৰটোৱে জানিবলৈ দিয়ে।\nসুত্ৰটোৱে আৰু কয় ‘ভ্ৰষ্টাচাৰী আৰু স্বৈৰাচাৰী বিজেপি দলক সমুলঞ্চে উৎখাত কৰাৰ স্বাৰ্থত তথা দীৰ্ঘদিনীয়া সংগ্ৰামৰ অন্তত কৃষক মুক্তি সংগ্ৰাম সমিতিৰ উপদেষ্টা অখিল গগৈৰ নেতৃত্বত ৭০ জাতি-জনগোষ্ঠী সংগঠনৰ উদ্যোগত এই প্ৰস্তাৱিত ৰাজনৈতিক দলটোৱে সমভাৱসম্পন্ন জাতীয়তাবাদী আৰু প্ৰগতিশীল চিন্তাধাৰাৰে পৰিপুষ্ট আছুৰ প্ৰস্তাৱিত ৰাজনৈতিক দল আৰু অজিত কুমাৰ ভুঞা নেতৃত্বাধীন আঞ্চলিক গণ মৰ্চাৰ লগতে কা বিৰোধী আন্দোলন আৰু বিজেপি বিৰোধী সকলোবোৰ ৰাজনৈতিক শক্তিৰ লগত মিত্ৰতাৰ দুৱাৰ খোলা ৰাখিছে।‘\n‘যিহেতুকে ভোটৰ ৰাজনৈতিক অংকত সকলোবোৰ সম্ভাৱনা থাকে গতিকে আগন্তুক সময়ত এই চৰকাৰক প্ৰতিহত কৰাৰ স্বাৰ্থত বাঘে চাগে একেলগে যুঁজাৰ পণ কৰা হৈছে।‘ সুত্ৰটোৱে লগতে কয়।\nইপিনে, ৰাজনৈতিক দল সুকীয়া হ’লেও নিৰ্বাচনৰ পূৰ্বে মিত্ৰতা হ’ব বুলি উল্লেখ কৰি তেওঁ লগতে কয় ‘সাম্প্ৰদায়িক ৰাজনীতিৰ পিঠিত উঠি ৰাজনৈতিক বৈতৰণী পাৰ হোৱা বিজেপি আৰু অগপই বন্ধুত্বসূলভ চৰিত্ৰৰে অসমৰ ৰাইজক বিপথে পৰিচালনা কৰি আহিছে। আসন বুজা বুজিৰে প্ৰাক নিৰ্বাচনী মিত্ৰতাৰ জৰিয়তে বিজেপিক প্ৰতিৰোধ কৰা হ’ব।‘\nসকলো জিলা সমিতিত ইতিমধ্যে কাম-কাজ আৰম্ভ কৰিছে বুলি দাবী কৰিছে বুলি সুত্ৰটোৱে।\nসুত্ৰটোৱে আৰু কয় ‘১২৬ টা সমষ্টিতে প্ৰাৰ্থী থিয় কৰাব। পাহাৰীয়া জিলা দুখন, বড়ো অধ্যুষিত অঞ্চল আৰু বৰাক ভেলীত বহুতো সমভাৱসম্পন্ন দলৰ লগত যোগাযোগ অব্যাহত ৰখা হৈছে।‘\nইপিনে, ছেপ্তেম্বৰৰ প্ৰথম সপ্তাহত প্ৰস্তাৱিত ৰাজনৈতিক দলটোৱে তিনি ভাৰতৰ নিৰ্বাচনী আয়োগৰ নিৰ্বাচনী আয়ুক্তক সাক্ষাৎ কৰিব।


চিলাপথাৰ কাণ্ড, নাগৰিকত্ব সংশোধনী আৰু আনুষংগিক প্ৰসংগ - (সুপ্রকাশ তালুকদাৰ) - মুক্ত চিন্তা\nচিলাপথাৰ কাণ্ড, নাগৰিকত্ব সংশোধনী আৰু আনুষংগিক প্ৰসংগ - (সুপ্রকাশ তালুকদাৰ)\nযোৱা ৬ মাৰ্চত ধেমাজি জিলাৰ চিলাপথাৰত সংঘটিত অবাঞ্ছিত ঘটনাই সমগ্ৰ অসমৰ ৰাজনৈতিক আৰু সামাজিক পৰিবেশৰ ওপৰত ব্যাপক প্রভাৱ পেলাই থৈ গৈছে। নিখিল ভাৰত বাঙালী উদ্বাস্তু সমন্বয় সমিতি (নিব্বাছ)য়ে সিদিনাখন এই সৰু চহৰখনত বাংলাদেশৰপৰা অবৈধভাৱে প্রবেশ কৰা হিন্দু বাঙালী লোকসকলৰ নাগৰিকত্বৰ সমৰ্থনত এক বৃহৎ সমাবেশ আৰু সমদলৰ আয়োজন কৰিছিল। সিদিনাখনৰ ঘটনাৱলীৰ সম্পূর্ণ বিৱৰণ এতিয়াও সম্পূৰ্ণকৈ জানিব পৰা হোৱা নাই। কিন্তু একাংশ সমদলকাৰীয়ে স্থানীয় 'আছু'ৰ কাৰ্যালয়ত আক্রমণ কৰে, শ্বহীদ বেদী, ড° ভূপেন হাজৰিকা, জ্যোতিপ্ৰসাদ আগৰৱালাৰ প্ৰতিচ্ছবি লণ্ডভণ্ড কৰে আৰু অসমীয়া-বিদ্বেষী শ্লোগান দিয়ে। এই বাতৰি বিয়পি যোৱাৰ ফলত তীব্র প্রতিক্ৰিয়াৰ সৃষ্টি হয়। খবৰ পোৱা মতে সিদিনাখন ৰাতিয়েই হেজাৰ হেজাৰ মানুহ চিলাপথাৰৰ চাৰিওফালৰপৰা সমবেত হৈছিল চহৰখনৰ বাঙালী মানুহখিনিক আক্ৰমণ কৰাৰ বাবে। বৃহৎসংখ্যক পুলিচ আৰু নিৰাপত্তা বাহিনীৰ পহৰাৰ মাজতো দোকান আৰু বাসগৃহত অগ্নিসংযোগৰ ঘটনা সংগঠিত হয়। চাৰি-পাঁচদিন ধৰি চিলাপথাৰত দোকান আৰু বাসগৃহত অগ্নিসংযোগৰ ঘটনা ছেগা-চোৰোকাকৈ চলি থাকে। অৱশেষত সান্ধ্য আইন কঠোৰভাৱে প্রয়োগ কৰিহে এনেবোৰ ঘটনা বন্ধ কৰিব পৰা গৈছে। ধেমাজি চহৰতো বাঙালী দোকানীসকলে সন্ত্রস্ত হৈ আৰু ভয়-ভাবুকিৰ বাবে এসপ্তাহৰো অধিক কাল দোকান-পোহাৰ বন্ধ কৰি ৰাখিবলগীয়া হৈছিল। গোলাঘাট, ৰঙিয়া, সোণাৰি আদিতো কেতবোৰ ঘটনা সংঘটিত হয়। অৱশ্যে এনে উত্তেজনা আৰু হিংসাত্মক ঘটনাবোৰ এতিয়া শাম কাটিছে। অসমীয়া, বাঙালী উভয় সম্প্রদায়ৰ শুভবুদ্ধি আৰু সাৱধানতাৰ বাবে এই পর্বত বৃহদাকাৰ হিংসাত্মক ঘটনা আৰু সংঘাত-সংঘর্ষ এৰাই চলিব পৰা গ’ল।\nনাগৰিকত্ব (সংশোধনী) বিল অসমৰ জটিল জন-গাঁথনিৰ প্ৰতি লক্ষ্য ৰাখি বিজেপিয়ে ইয়াত নিজৰ প্ৰভাৱ আৰু সংগঠন বৃদ্ধি কৰাৰ বাবে নানান কৌশল অৱলম্বন কৰিছে। তাৰ ভিতৰত অন্যতম হ’ল বাঙালী হিন্দুসকলৰ মাজত নিজৰ ভোট বেংক সৃষ্টি কৰা। ১৯৯০ৰ দশকৰপৰা অসমত বিজেপিৰ জনসমর্থন বৃদ্ধি পাবলৈ আৰম্ভ কৰে। বৰাক উপত্যকাৰ বাঙালী হিন্দুসকলৰ মাজতে তেওঁলোকে প্রথম খোপনি পোতে। ব্ৰহ্মপুত্র উপত্যকাতো বাঙালী আৰু হিন্দীভাষীসকলৰ মাজত বিজেপিৰ জনসমৰ্থনৰ ভেটি এটা তুলনামূলকভাৱে আগ বাঢ়ে। অৱশ্যে ২০১৪ চনৰ লোকসভা নির্বাচন আৰু ২০১৬ চনৰ বিধানসভা নির্বাচনত অসমীয়া হিন্দুকে ধৰি সকলো হিন্দু সম্প্রদায় আৰু জনজাতিৰপৰাই তেওঁলোকে যথেষ্ট সমর্থন লাভ কৰিবলৈ সমর্থ হৈছে। যি কি নহওক, হিন্দু বাঙালীৰ মাজত পোৱা জনসমর্থনক যাতে স্থায়ী ভোট বেংকলৈ ৰূপান্তৰ কৰিব পাৰি তাৰ বাবেই বিজেপিৰ নিয়ন্ত্ৰক আৰ এছ এছে পৰিকল্পনা আৰম্ভ কৰে। অসম আৰু পশ্চিমবংগৰ বিধানসভাৰ নির্বাচনত প্রভাৱ সৃষ্টি কৰাৰ উদ্দেশ্যে ২০১৫ চনৰ ৭ ছেপ্টেম্বৰত নৰেন্দ্ৰ মোদী চৰকাৰে দুখন জাননী জাৰি কৰে। ইয়াত যিসকল লোকে অবৈধভাৱে ভাৰতত প্রৱেশ কৰিছে অথবা প্ৰবেশৰ অনুমতিৰ ম্যাদ পাৰ হোৱাৰ পাছতো বসবাস কৰিছে তেওঁলোকক ভাৰতত বসবাসৰ অনুমতি দিয়া হয়। জাননী অনুসৰি ২০১৪ চনৰ ৩১ ডিচেম্বৰৰ ভিতৰত যিসকল অমুছলমান (কার্যক্ষেত্ৰত হিন্দু) আফগানিস্তান, বাংলাদেশ আৰু পাকিস্তানী নাগৰিকে ধর্মীয় নির্যাতন অথবা নির্যাতনৰ ভয়ত ভাৰতবৰ্ষত প্রৱেশ কৰিছে তেওঁলোকৰ বাবে এই সুবিধা ঘোষণা কৰা হয়। এই সিদ্ধান্তই অসমত যথেষ্ট প্রতিক্ৰিয়াৰ সৃষ্টি কৰে। কাৰণ ৰাজ্যখনৰ সুকীয়া বাস্তৱতা। সকলোৱে জানে যে বাংলাদেশৰপৰা প্ৰব্ৰজনৰ বিষয়টোৱে অসমৰ সামাজিক আৰু অৰ্থনৈতিক ক্ষেত্ৰত গভীৰ আৰু দীর্ঘস্থায়ী প্রভাৱ পেলাইছে। ১৯৭৯ চনৰপৰা ১৯৮৫ চনলৈ ৰাজ্যখনত 'আছু' আৰু অসম গণ সংগ্রাম পৰিষদৰ নেতৃত্বত সংগঠিত বৃহৎ আন্দোলনৰ পটভূমিও আছিল এই সমস্যা। মন কৰিবলগীয়া যে বহিৰাগত-বিৰোধী আন্দোলন হিচাপে সূত্রপাত হোৱা আন্দোলনটোৰ দাবী আছিল ১৯৫১ চনক ভিত্তিবর্ষ হিচাপে লৈ বিদেশী চিনাক্তকৰণ আৰু বহিষ্কৰণ। চিপিআই(এম) আৰু অন্যান্য বাঁওপন্থী শক্তিবোৰে এই দাবী যুক্তিসংগত নহয় বুলি অভিহিত কৰি তাৰ বিৰোধিতা কৰিছিল আৰু ১৯৭১ চনৰ ২৫ মাৰ্চক সময়সীমা হিচাপে চিহ্নিত কৰাৰ দাবী জনাইছিল। কাৰণটো তেনেই পোনপটীয়া - ১৯৭১ চনৰ ২৬ মাৰ্চতহে বাংলাদেশ এখন স্বতন্ত্ৰ ৰাষ্ট্ৰ হিচাপে প্রতিষ্ঠিত হয়। গতিকে তাৰ পূৰ্বৰ দায়িত্ব তেওঁলোকে বহন কৰিব বুলি ভবাটো অর্থহীন। ইন্দিৰা-মুজিব চুক্তিৰ মাজেৰেও এনে এক সময়সীমা যৌক্তিক বুলি প্রতিষ্ঠিত হয়। এনে এক নীতিগত অৱস্থান লোৱাৰ বাবেই বাঁওপন্থীসকল ব্যাপক ৰোষৰ বলি হ’ল। কেৱল চি পি আই(এম)-য়েই ৫০জন কর্মীক হেৰুৱাবলগীয়া হ’ল। এই দলটো ‘বাঙালী” আৰু "মিঞাৰ দালাল” বুলি ব্যাপক অপপ্ৰচাৰৰ বলি হ’ল। অৱশ্যে প্রচণ্ড প্রতিকূলতা আৰু আক্রমণেও চি পি আই (এম) আৰু অন্যান্য বাঁওপন্থীসকলক নিজৰ অৱস্থানৰপৰা টলাব নোৱাৰিলে। অৱশেষত ১৯৮৫ চনত স্বাক্ষৰিত ‘অসম চুক্তি'ত বিদেশী বহিষ্কৰণৰ সময়সীমা হিচাপে ১৯৭১ চনৰ ২৫ মার্চকে নির্ধাৰণ কৰা হ’ল। পিছে অসম চুক্তি স্বাক্ষৰিত হ’ল যদিও বিদেশী নাগৰিকৰ সমস্যাটো জীয়াই থাকিল। বিশেষকৈ ভাৰত-বাংলাদেশ সীমান্তৰে অনুপ্ৰৱেশৰ সুযোগ সম্পূর্ণ বন্ধ কৰাৰ ক্ষেত্ৰত কেন্দ্রীয় চৰকাৰৰ আন্তৰিকতাৰ অভাৱ, বিদেশী চিনাক্তকৰণ প্রক্রিয়াত ত্ৰুটি আৰু অহেতুক বিলম্বই অসমীয়া মানুহৰ মাজত উদ্বিগ্নতা, আশংকা আৰু ক্ষোভ জীয়াই ৰাখিলে। ইয়াৰ লগত যুক্ত হ’ল সমস্যাটো সম্পর্কে নিৰন্তৰ অতিৰঞ্জিত আৰু অবাস্তৱ প্ৰচাৰ। আনহাতে, বাঙালী আৰু মুছলমান, বিশেষকৈ পূর্ববংগীয় লোকসকলৰ মাজতো চলি থাকিল বিদেশী হিচাপে চিনাক্তকৰণৰ আশংকা আৰু দুঃশ্চিন্তা। বিশেষকৈ ১৯৯৭-৯৮ চনৰপৰা নির্বাচন আয়োগে প্রবর্তন কৰা ‘ডি’ ভোটাৰ ব্যৱস্থাই সমস্যাটো আৰু অধিক জটিল কৰি তুলিলে। কেৱল সন্দেহৰ ভিত্তিত ভোটাধিকাৰৰপৰা বঞ্চিত কৰাৰ অদ্ভূত ব্যবস্থা এতিয়াও অব্যাহত আছে। স্বাভাৱিকতে এই সন্দেহৰ কবলত পৰিছে মূলতঃ বাংলাভাষী হিন্দু আৰু পূর্ববংগীয় মূলৰ মুছলমানসকল। অসমত বিজেপি-আৰ এছ এছৰ কৰ্মতৎপৰতা বৃদ্ধি পোৱাৰ লগে লগে বিদেশী নাগৰিক সমস্যাটোৰে সাম্প্রদায়িকীকৰণ ঘটিছে। পূর্ববংগীয় মূলৰ সকলো মুছলমানকে ‘বাংলাদেশী’ আখ্যাৰে চিহ্নিত কৰাৰ প্রচেষ্টা চলিছে। অথচ অসম চুক্তি অনুসৰি ১৯৭১ চনৰ ২৪ মাৰ্চৰ ভিতৰত অসমত প্রবেশ কৰি থিতাপি লোৱাসকলক ভাৰতীয় হিচাপে গণ্য কৰাৰ ব্যৱস্থা আইনত সন্নিবিষ্ট হৈছে। কিন্তু এইবোৰলৈ কেৰেপ নকৰি পূৰ্ববংগীয় মুছলমানসকলক “সন্দেহযুক্ত বাংলাদেশী” বুলি ছাপ মাৰি দিয়া আৰু অযথা হাৰাশাক্তি কৰাৰ প্রক্রিয়া এটা অবিৰত চলি আছে। আৰ এছ এছ-বিজেপিয়ে সকলো হিন্দুৱেই ভাৰতীয় আৰু পূর্ববংগীয় মুছলমানসকল বিদেশী – এই তত্ত্ব এটা প্রতিষ্ঠিত কৰাৰ বাবে ধাৰাবাহিকভাৱে সাম্প্রদায়িক প্রচাৰ এটা চলাই আছে। এই তত্ত্বৰ ভেটিতে বাংলাদেশৰপৰা অবৈধভাৱে প্রব্রজন কৰি অসমত প্রৱেশ কৰা হিন্দু আৰু মুছমলানক বেলেগ বেলেগ দৃষ্টিভংগীৰে চাবলৈ বিজেপি চৰকাৰ আৰু দলীয় নেতৃত্ব তৎপৰ হৈ পৰিছে। এই উদ্দেশ্যে ২০১৫ চনৰ ৭ ছেপ্টেম্বৰত কেন্দ্রীয় চৰকাৰে দুখন জাননী জাৰি কৰে। এই জাননীৰদ্বাৰা কোৱা হ’ল, ২০১৪ চনৰ ৩১ ডিচেম্বৰ পর্যন্ত যিসকল অমুছলমান লোক বাংলাদেশ, আফগানিস্তান আৰু পাকিস্তানৰপৰা তাত হোৱা ধর্মীয় নির্যাতন বা নির্যাতনৰ ভয়ত ভাৰতবৰ্ষত প্রৱেশ কৰিছে, তেওঁলোকক ভাৰতত কোনো বৈধ নথি নোহোৱাকৈ থাকিবলৈ দিয়া নহ’ব। এই নিৰ্দেশৰদ্বাৰা অসমৰ ক্ষেত্ৰত কার্যক্ষেত্ৰত বাংলাদেশৰপৰা অহা হিন্দু নাগৰিকসকলক অসমত আশ্রয় দিয়াৰ কথাটোহে ইয়াতে কোৱা হৈছে। এনে এক সিদ্ধান্তৰ ক্ষেত্ৰত অসমত ব্যাপক প্রতিক্রিয়া দেখিবলৈ পোৱা গ’ল। কাৰণটো হ’ল ইতিমধ্যে ১৯৭১ চনৰ ২৪ মার্চ পর্যন্ত পূব পাকিস্তানৰপৰা অসমত প্রৱেশ কৰা সকলো নাগৰিককে ৰাজ্যখনত আশ্রয় দিয়া হৈছে আৰু তেওঁলোকৰ বাবে নাগৰিকত্বৰ ব্যৱস্থা কৰা হৈছে। অসম চুক্তি অনুসৰি এই সিদ্ধান্ত গ্ৰহণৰ পাছত ১৯৮৫ চনৰ ডিচেম্বৰত নাগৰিকত্ব আইন, ১৯৫৫ সংশোধনী কৰি ইয়াক আইনতঃ সিদ্ধ কৰা হৈছে। উল্লেখ্য যে ভাৰতবৰ্ষৰ ক্ষেত্ৰত কেৱল অসমৰ বাবেহে এই বিশেষ ব্যৱস্থা (নাগৰিকত্ব আইন, ১৯৫৫-ৰ ৬(ক) ধাৰা) প্রযোজ্য। স্বাভাৱিকতে দেশৰ বাবে এনে এক গুৰু দায়িত্ব পালন কৰাৰ পাছত পুনৰাই এই জাননী কার্যকৰী কৰাৰ বাবে অসমৰ জনসাধাৰণ প্রস্তুত নহয়। অসমৰ ৰাইজৰ এই প্রতিক্রিয়ালৈ লক্ষ্য ৰাখি বিজেপি দলে এই বিষয়টোক লৈ তৰ্ক-বিতর্ক কৰাৰপৰা বিৰত থাকিল। ২০১৬ চনত অনুষ্ঠিত বিধানসভা নির্বাচনত এই বিষয়টো নির্বাচনী ইছ্যু হিচাপে বিবেচিত নহ’ল। কংগ্ৰেছৰ বিৰুদ্ধে প্রতিষ্ঠানবিৰোধী ঢৌ আছিল তীব্ৰ আৰু কংগ্ৰেছক পৰাস্ত কৰাৰ বাবে বি জে পি আৰু সহযোগী দলবোৰকে অসমৰ মানুহে বাছি ল’লে। উল্লেখযোগ্য যে বিজেপি দলে “জাতি-মাটি-ভেটি” ৰক্ষা কৰাৰ শ্লোগানেই ব্যাপকভাৱে ব্যৱহাৰ কৰিছিল আৰু অসমীয়া মানুহক এই শ্লোগানে যথেষ্ট আকৰ্ষিত কৰিছিল। বিধানসভা নির্বাচনৰ পাছত বিজেপিয়ে পুনৰাই অমুছলমান প্ৰব্ৰজনকাৰীসকলক নাগৰিকত্ব দিয়াৰ প্ৰশ্নটো সন্মুখলৈ আনিছে। কাৰণ অইন কোনো বিষয়তে বিজেপিয়ে জনসাধাৰণৰ প্রত্যাশা পূৰণ কৰিব পৰা নাই। বৰং বহুতো ক্ষেত্ৰত নিজৰ প্রতিশ্রুতি আৰু পূৰ্বৰ অঘোষিত অবস্থানৰ ঠিক বিপৰীতে কাম কৰিছে। সেয়ে জনসাধাৰণক ধৰ্মৰ ভিত্তিত বিভাজিত আৰু সমৱেত কৰাৰ পথটোকে বাৰে বাৰে ব্যৱহাৰ কৰিছে। এই লক্ষ্যৰে এইবাৰ নাগৰিকত্ব (সংশোধনী) বিল, ২০১৬ প্রস্তুত কৰিছে। শীতকালীন অধিবেশনত উত্থাপন কৰা এই বিল বিৰোধী ৰাজনৈতিক দলবোৰৰ হেঁচাৰ বাবে ছিলেক্ট কমিটিলৈ প্ৰেৰণ কৰা হৈছে। এই সংশোধনীৰ জৰিয়তে বাংলাদেশ, পাকিস্তান আৰু আফগানিস্তানৰপৰা ভাৰতলৈ অহা সকলো অমুছলমান নাগৰিকৰ বাবে ভাৰতবৰ্ষৰ নাগৰিকত্ব প্রদান কৰাৰ পথ প্রশস্ত কৰা হৈছে। ২০১৫ চনৰ ছেপ্টেম্বৰত জাৰি কৰা নির্দেশত যি সময়সীমা (২০১৪ চনৰ ৩১ ডিচেম্বৰ) আছিল, সেয়া এই সংশোধনীত অন্তৰ্ধান হৈছে। তদুপৰি ধৰ্মীয় কাৰণত নির্যাতিতৰ চৰ্তও এইবাৰ নাই। অর্থাৎ পোনপটীয়াকৈ ধৰ্মৰ ভিত্তিত নাগৰিকত্ব দিয়াৰ প্রস্তাৱ কৰা হৈছে। সংবিধানৰ যি ধর্মনিৰপেক্ষ চৰিত্ৰ, তাৰ মৰ্মস্থলতে আঘাত কৰিছে এই সংশোধনীয়ে। কোনো ধর্মনিৰপেক্ষ দল-সংগঠন অথবা ব্যক্তিকে ইয়াক সমর্থন কৰিব নোৱাৰে। অসমত বিজেপিত বাদে অইন কোনো ৰাজনৈতিক দলে ইয়াক সমর্থন কৰা নাই, বিৰোধিতা কৰিছে। কিন্তু আৰ এছ এছ-বিজেপিয়ে ৰাজ্যখনৰ জনমতক আওকাণ কৰি নিজৰ ৰাজনৈতিক অভীপ্সা পূৰণ কৰাৰ বাবে এই বিলখনক লৈ আগুৱাবৰ বাবে বদ্ধপৰিকৰ। তেওঁলোকৰ লক্ষ্য হ’ল ভোটবেংক সৃষ্টি। অসমৰ পৰিস্থিতিত বাঙালী হিন্দু লোকসকলকে ইয়াৰ বাবে লক্ষ্য কৰি লৈছে। এইসকল লোক “ডি” ভোটাৰ সমস্যাৰদ্বাৰা যথেষ্ট হায়ৰান হৈছে। বহু লোকক বিদেশী নাগৰিক হিচাপে চিহ্নিত কৰি গোচৰ তৰা হৈছে। তদুপৰি দেশ-বিভাজনৰ সময়ত বা তাৰ পাছত পাকিস্তানত যি ধর্মীয় ভিত্তিত আতিশয্য হৈছে তাৰদ্বাৰা যিহেতু বাঙালী হিন্দু বহু লোক ক্ষতিগ্রস্ত হৈছিল, স্বাভাৱিকতে তাৰ মনস্তাত্ত্বিক প্রভাৱ এই সম্প্রদায়ৰ বহু লোকৰ মাজত আছে। এনেবোৰ কাৰকৰ প্ৰতি লক্ষ্য ৰাখি বিজেপিয়ে নাগৰিত্ব (সংশোধনী) বিলৰ দৰে সাম্প্রদায়িকভাৱে পক্ষপাতদুষ্ট আইনগত পদক্ষেপক অস্ত্ৰ হিচাপেলৈ অসমত এই সম্প্রদায়টোৰ মাজত স্থায়ী সমর্থন-ভিত্তি সৃষ্টি কৰিবলৈ উঠি-পৰি লাগিছে। কিন্তু অসমৰ দৰে জটিল জনগাঁথনিৰ ৰাজ্যত নাগৰিকত্ব (সংশোধনী) বিলে নতুন সমস্যা মাতি আনিছে। অসমীয়া আৰু জনজাতীয় জনসাধাৰণৰ বৃহত্তৰ অংশই এই বিলখনৰ প্রতিবাদ কৰিছে৷ আনকি এক বুজনসংখ্যক বাঙালী হিন্দু মানুহেও এই বিলখন সমর্থন কৰিব পৰা নাই। কাৰণ অসমৰ স্থায়ী বাসিন্দা এইসকল লোকে নিজৰ অভিজ্ঞতাৰপৰা দেখিছে যে দীর্ঘদিনীয়া বিবাদ আৰু অশাস্তিৰ পাছত ১৯৭১ চনৰ ২৫ মাৰ্চক বিদেশী চিনাক্তকৰণৰ সময়সীমা হিচাপে লৈ অসমত এক বহল ঐকমত্য সৃষ্টি হৈছে। এতিয়া নাগৰিকত্ব (সংশোধনী) বিল, ২০১৬ৰ মাজেৰে আৰ এছ এছ-বিজেপিয়ে ৰাজনৈতিক স্বাৰ্থ চৰিতাৰ্থ কৰিবলৈ যি ষড়যন্ত্ৰ কৰিছে, ইয়াৰ ফলত অসমীয়া-বাঙালীৰ মাজত ক্ৰমাৎ বৃদ্ধি পাবলৈ ধৰা সদ্ভাব যথেষ্ট ক্ষতিগ্রস্ত হ’ব পাৰে। পৰিণতিত অসমত সংখ্যালঘু বাঙালী মানুহৰ গণতান্ত্রিক অধিকাৰ বিপদাপন্ন কৰি বিশেষকৈ ব্ৰহ্মপুত্ৰ উপত্যকাত বসবাস কৰা লাখ লাখ বাঙালী মানুহক অহেতুক অশান্তি আৰু অনিশ্চয়তাৰ মুখত পেলোৱাৰ দুৰ্ভাবনা নোহোৱা নহয়। এনে এক প্রেক্ষাপটত বিজেপিয়ে নিজৰ ৰাজনৈতিক শুদ্ধতা প্রতিপন্ন কৰিবলৈ\nনাগৰিকত্ব সংশোধনী বিলৰ সপক্ষে জনসমর্থন প্রদর্শন কৰিবলৈ তৎপৰ হৈ উঠিছে। ইয়াৰ বাবেই নিখিল ভাৰত বাঙালী উদ্বাস্তু সমন্বয় সমিতিৰ দৰে সংগঠন আৰু সুবোধ বিশ্বাসৰ দৰে নেতা(!)ক নিজৰ অস্ত্ৰ হিচাপে ব্যৱহাৰ কৰিছে। চিলাপথাৰ কাণ্ড হ’ল আৰ এছ এছ-বিজেপিৰ এনে বিষময় ৰাজনীতিৰ ভয়ংকৰ প্রতিফলন। সংঘ পৰিয়ালৰ ইতিহাসত চকু ফুৰালে এই কথা বুজিবলৈ অকণো অসুবিধা নহয় যে নিজৰ ঠেক ৰাজনৈতিক স্বার্থ পূৰণ কৰিবলৈ ই যিকোনো সম্প্রদায়ক জুইৰ মুখলৈ ঠেলি দিবলৈ কুণ্ঠাবোধ নকৰে।\nঅসমীয়া-বাঙালীৰ মাজত ক্ৰমাৎ সবল হ’ব ধৰা পাৰস্পৰিক সদ্ভাব আৰু বুজাবুজিক নাগৰিকত্ব (সংশোধনী) বিল, ২০১৬-এ এক প্রত্যাহ্বানৰ মুখত পেলোৱা পৰিলক্ষিত হৈছে। এই কথা ভু-ৰখা সকলোৱে জানে যে ৰাজ্যখনত অসমীয়া আৰু বাঙালীৰ মাজত বিৰোধ আৰু ভুল বুজাবুজিৰ এক দীঘলীয়া ইতিহাস আছে। ব্রিটিছ চৰকাৰে ১৮৩৬-১৮৭১ চনত অসমত অসমীয়াৰ ঠাইত বাংলাক চৰকাৰী ভাষা কৰাৰ মাজেৰে এই বিৰোধৰ সূত্রপাত হয়। পৰৱৰ্তী সময়ত চৰকাৰী ভাষা আৰু শিক্ষাৰ মাধ্যমক কেন্দ্ৰ কৰি কেইবাবাৰো এনে বিৰোধে হিংসাত্মক ৰূপ ধাৰণ কৰে। অসম আন্দোলনৰ সময়ত বাঙালী আৰু মুছলমান জনসাধাৰণৰ ওপৰত আক্রমণ সংগঠিত হোৱাৰ ইতিহাস, ভু-ৰখা সকলোৰে জ্ঞাত। কিন্তু অসম চুক্তি স্বাক্ষৰিত হোৱাৰ পাছত ধীৰে ধীৰে এই বিৰোধ প্রশমিত হ’বলৈ ধৰে। অসমীয়া আৰু বাঙালীৰ মাজত পাৰস্পৰিক আস্থা আৰু আদান-প্রদান সবল হ’বলৈ ধৰে। ব্ৰহ্মপুত্ৰ আৰু বৰাক উপত্যকাৰ জনগণৰ মাজত থকা ব্যৱধানো বহু পৰিমাণে হ্রাস পাইছে। কিন্তু নাগৰিকত্ব (সংশোধনী) বিল, ২০১৬ক কেন্দ্ৰ কৰি সৃষ্টি হোৱা অসন্তোষ আৰু ক্ষোভৰ আলম লৈ পুনৰ উগ্র জাতীয়তাবাদী কথা-বতৰা কিছুমানে ভুমুকি মৰা দেখা গৈছে। বিশেষকৈ চিলাপথাৰ কাণ্ডৰ পাছত ইয়াৰ বাবে সমগ্র বাঙালী জাতিক দোষী সজোৱা আৰু তেওঁলোকৰ বিৰুদ্ধে উত্তেজনা বিয়পাবলৈ কেতবোৰ লোকে চেষ্টা কৰিছে।\nসংমিশ্রণ আৰু বাঙালী জাতি\nএচামে ধাৰাবাহিকভাৱে যুক্তি আগ বঢ়াইছে যে অসমলৈ অহা বিভিন্ন জাতি-জনগোষ্ঠীৰ লোকে অসমীয়া জাতিত লীণ হৈ গৈছে। কিন্তু বাঙালী বিশেষকৈ হিন্দু বাঙালীসকলে অসমীয়া ভাষা-সংস্কৃতি ক’তো গ্রহণ কৰা নাই, বৰং তেওঁলোকে এক সম্প্রসাৰণবাদী দৃষ্টিভংগীহে অনুসৰণ কৰি আহিছে। কিন্তু তেওঁলোকে ড° অমলেন্দু গুহ, হেমাংগ বিশ্বাস, কুলদাকুমাৰ ভট্টাচার্যৰ দৰে প্ৰাতঃস্মৰণীয় লোকসকলৰ অসমৰ সাহিত্য-সংস্কৃতিৰ জগতখনলৈ অমূল্য বৰঙণিক কিদৰে অস্বীকাৰ কৰিব? পৰৱৰ্তী প্রজন্মৰ পুলক বেনাৰ্জী, ডলি ঘোষ, বিভুৰঞ্জন চৌধুৰী, নন্দ বেনাৰ্জী, মৃদুল গুপ্ত, কিৰণ শংকৰ ৰায়, আনকি নৱতম প্রজন্মৰ অনিন্দিতা পাল আদিৰ অসমীয়া সংগীত-সংস্কৃতি জগতৰ ক্ষেত্ৰত ভূমিকা কোনজন অসমীয়াতকৈ কম? আন এক কথা সততে প্ৰচাৰ কৰা হয় যে বাঙালীসকলে অসমৰ ক’তো অসমীয়া মাধ্যমৰ স্কুলত পঢ়া-শুনা নকৰে। কিন্তু ব্ৰহ্মপুত্ৰ উপত্যকাৰ অজস্র গাঁৱৰ উদাহৰণ দিব পাৰি য'ত হেজাৰ হেজাৰ বাংলাভাষী ল’ৰা-ছোৱালীয়ে অসমীয়া মাধ্যমৰ স্কুলত পঢ়া-শুনা কৰিছে। উদাহৰণস্বৰূপে ৰঙিয়া সমষ্টিৰ অন্তর্গত গোৰেশ্বৰ-মহৰিপাৰা অঞ্চলৰ বৃহৎসংখ্যক বাঙালী জনসংখ্যাৰ মাজত এখনো বাংলা মাধ্যমৰ হাইস্কুল নাই। তেনেদৰে কামৰূপ মহানগৰ জিলাৰ ডিমৰীয়া মৌজাৰ পূব মালৈবাৰী, দুৰুং, কৈকাৰী আদিৰ দৰে ঘনবসতিপূর্ণ অঞ্চলবোৰত বৃহৎসংখ্যক বাঙালী মানুহ বসবাস কৰি আছে য’ত এখনো বাংলা স্কুল নাই। চহৰ অঞ্চলৰ চিত্ৰখন কিছু বেলেগ হ’লেও নিজৰ বিচাৰ-বিবেচনাৰে, স্বেচ্ছাই বাঙালী সম্প্রদায়ৰ লোকে অসমীয়া মাধ্যমৰ স্কুল স্থাপন কৰি পঢ়া-শুনা কৰাৰ উদাহৰণ ব্ৰহ্মপুত্ৰ উপত্যকাৰ প্ৰতিখন জিলাৰে গ্ৰামাঞ্চলত দেখিবলৈ পোৱা যায়। অসমৰ যিসকল লোকে বিভিন্ন জনগোষ্ঠীৰ মাজত সম্প্রীতি আৰু সংহতি বৃদ্ধি কৰিব বিচাৰে তেওঁলোকে স্বেচ্ছামূলক আৰু গণতান্ত্রিক সংমিশ্রণৰ প্রক্রিয়াক অৱশ্যে উৎসাহিত কৰে। কিন্তু জোৰপূর্বক নিজৰ ভাষা জাপি দিয়াৰ বাবে প্রচেষ্টাৰ পৰিণাম যে ভাতৃঘাতী সদৃশ, অসমীয়া জাতিৰ কাণ্ডাৰীসকলে বাৰে বাবে তাৰ প্রমাণ পাইছে। ২০০১ চনৰ লোকপিয়লত অসমীয়াভাষীৰ শতাংশ লক্ষণীয়ভাৱে কমি যোৱাৰ এক গুৰুত্বপূর্ণ কাৰণ হ’ল পূর্বতে নিজকে অসমীয়া বুলি ঘোষণা কৰা বহুতো লোকে এই লোকগণনাত নিজকে অইন ভাষিক গোষ্ঠীৰ বুলি পৰিচয় দিছে। গতিকে অসমত বসবাসকাৰী অইন জনগোষ্ঠীবোৰৰ দৰে বাঙালী ভাষা-সংস্কৃতিও চর্চা কৰাৰ অধিকাৰক অস্বীকাৰ কৰাটো কোনো গণতান্ত্ৰিক আৰু দূৰদৰ্শী লোকৰ পৰিচায়ক হ’ব নোৱাৰে। গতিকে উগ্র জাতীয়তাবাদ অসমীয়া জাতিৰ বিকাশৰ পথ নহয়, ধ্বংস আৰু অৱক্ষয়ৰহে পথ । সেয়ে অসমীয়া জাতিৰ ভবিষ্যতক লৈ যিসকল সঁচাকৈ উদ্বিগ্ন উগ্ৰ জাতীয়তাবাদৰ পথ পৰিহাৰ কৰি গনতান্ত্ৰিক চিন্তা-চেতনা আৰু জনগোষ্ঠীৰ মাজত সদ্ভাব-সম্প্রীতিৰেহে নিজৰ ন্যায়সংগত সমস্যা সমাধানৰ পথ বিচাৰিব লাগিব। একে সময়তে বাঙালী সম্প্রদায়েও সন্মুখীন হোৱা এমুঠি জটিল সমস্যাৰ নিৰসনৰ বাবেও গণতান্ত্রিক চিন্তা-চেতনা আৰু ৰাজ্যখনৰ সংখ্যাগৰিষ্ঠ অসমীয়াভাষীসকলৰ সৈতে সদ্ভাব-সম্প্রীতি বৃদ্ধি কৰাৰ পৰীক্ষিত পথৰহে আশ্রয় লোৱা উচিত। কোনোধৰণৰ সংকীর্ণতাই তেওঁলোক স্বার্থ সুৰক্ষিত কৰাৰ সলনি নতুন বিপদহে মাতি আনিব। গতিকে ন্যস্ত স্বার্থৰ বাবে প্রত্যাক্রমণমূলক মানসিকতাক উচটনি দিয়াসকলৰপৰা বাঙালীসকলো সতর্ক থকা উচিত। মনত ৰখা প্রয়োজন যে উগ্র জাতীয়তাবাদ কোনো জাতিৰে আছুতীয়া সম্পদ নহয়, সকলো জাতিৰ মাজতেই ক্রিয়া কৰিব পাৰে। যিসকলে শত-সহস্র সমস্যাৰে জৰ্জৰিত অসমৰ ঠাইত এক সমৃদ্ধিশালী, বিকাশমুখী অসমৰ স্বপ্ন দেখে, তেওঁলোকে অসমৰ জনসাধাৰণৰ সকলো সম্প্রদায়ৰ মাজত ঐক্য ৰক্ষাৰ প্ৰশ্নটোক সর্বাধিক গুৰুত্বসহকাৰে গ্ৰহণ কৰিব লাগিব। তাৰ বাবে ধর্মীয় ক্ষেত্ৰত ৬১.৪৭ শতাংশ হিন্দু আৰু ৩৪.২২ শতাংশ মুছলমানৰ মাজৰ ঐক্য ৰক্ষা কৰাটো খুবেই গুৰুত্বপূর্ণ। আনহাতে, ভাষিক ক্ষেত্ৰত ৰাজ্যখনত অসমীয়াভাষী প্রায় ৪৯ শতাংশ আৰু বাংলাভাষী ২৭ শতাংশ। এই দুই বৃহত্তম ভাষিক গোষ্ঠীৰ ঐক্য অবিহনে এখন শাস্তি-সম্প্ৰীতিৰ অসম কল্পনা কৰিব নোৱাৰি। কিন্তু উদ্বেগৰ কথা, বিজেপি-আৰ এছ এছৰ ভেদবাদী নীতিৰ ফলত অসমত ধর্মীয় ক্ষেত্ৰত হিন্দু আৰু মুছলমানৰ মাজত আৰু ভাষিক ক্ষেত্ৰত অসমীয়া আৰু বাঙালীৰ মাজত বিৰোধ আৰু বিভাজন তীব্রতৰ হোৱাৰ আশংকা সৃষ্টি হৈছে। সেয়ে সকলো ধর্মীয় আৰু ভাষিক গোষ্ঠীয়ে বিজেপিৰ চক্রান্ত সম্পর্কে সচেতন হৈ ঐক্যবদ্ধ হোৱাৰ বাবে আগ বাঢ়ি অহা উচিত।\nবিষয় নাগৰিকত্ব সংশৱধনী বিধেয়ক\nNo Comments : "চিলাপথাৰ কাণ্ড, নাগৰিকত্ব সংশোধনী আৰু আনুষংগিক প্ৰসংগ - (সুপ্রকাশ তালুকদাৰ)"


হুৱাই Honor View 20 256GB Price in India, Full Specs - 28th November 2020 | Digit\nহুৱাই Honor View 20 256GB\nCurrent Best Price of হুৱাই Honor View 20 256GB is ₹ 28999\nহুৱাই Honor View 20 256GB Specifications\nম'ডেল : Huawei Honor View 20\nৰঙসমূহ : Sea Blue, Red, Magic Night Black\nপ্ৰডাক্টৰ নাম : Huawei Honor View 20\nপিছফালৰ কেমেৰা মেগাপিক্সেল : 48 + TOF\nহুৱাই Honor View 20 256GB Brief Description\nহুৱাই Honor View 20 256GB Smartphone প্ৰতি ইঞ্চি 398 -ৰ এটা পিক্সেল ঘনত্বত 1080 X 2310 পিক্সেল ৰিজ’লিউশ্বনৰ সৈতে 6.4 -ইঞ্চি IPS LCD -ৰ সৈতে আহে৷ ফোনটো 2.6 GHz Octa ক’ৰ প্ৰচেশ্বৰৰ দ্বাৰা সক্ষমিত আৰু ইয়াত 8GB ৰেম আছে৷ হুৱাই Honor View 20 256GB Android 9.0 OS-ত চলে৷\nহুৱাই Honor View 20 256GB Smartphone January 2019 -ত মুকলি কৰা হৈছে৷\nফোনটো HiSilicon Kirin 980 (7 nm) প্ৰচেশ্বৰৰ দ্বাৰা সক্ষমিত৷\nহুৱাই Honor View 20 256GB -ৰ সংযোগ ক্ষমতা বিকল্পসমূহৰ লগত অন্তৰ্ভুক্ত হৈ থাকে: ,GPS,Wifi,HotSpot,NFC,Bluetooth,\nপ্ৰধান কেমেৰাটো 48 + TOF MP শ্বুটাৰৰ৷\nহুৱাই Honor View 20 256GB -ৰ কেমেৰাটোত এইবিলাক অন্তৰ্ভুক্ত হৈ থাকে: Auto Focus,Face Detection,HDR,Panorama Mode,Geo-tagging,Touch Focus,Digital Zoom,Video Recording\nহুৱাই Honor View 20 256GB Price in India updated on 23rd May 2019\nহুৱাই Honor View 20 256GB Price In India Starts From Rs. 28999 The best price of হুৱাই Honor View 20 256GB is Rs. 28999 in Amazon, which is 3% less than the cost of হুৱাই Honor View 20 256GB in Amazon Rs.29999.This Mobile Phones is expected to be available in 128GB,256GB variant(s).


এজমা বা হাপানী ৰোগ... কি কৰিব ? কি নকৰিব ? - Health Plus\nHome Health Naturally এজমা বা হাপানী ৰোগ... কি কৰিব ? কি নকৰিব ?\nএজমা বা হাপানী ৰোগ… কি কৰিব ? কি নকৰিব ?\n#ডাঃ ৰেইনী দেৱী\n#এজমা_ৰোগৰ_কাৰক :-জেনেটিক কাৰণ বা পাৰিপাৰ্শ্বিক কাৰকৰ বাবে সাধাৰণতে এজমা ৰোগ হোৱা দেখা যায়। আৰু আন বহুতো কাৰক আছে । এজমা ৰোগ সৃষ্টিৰ কাৰক সমূহ হৈছে :-\n???? ধোঁৱা, ধূলি, ফুলৰ ৰেণু, জীৱ জন্তুৰ নোম, পৰিবেশ প্ৰদূষণ, ঠাণ্ডা আৰু শুকান বতাহ, উগ্ৰ গোন্ধযুক্ত পাৰ্ফিউম আদি\n???? চৰ্দি,পানীলগা, নিউমনীয়া, ভাইৰাছ, বেক্টেৰিয়া আদিৰ সংক্ৰমণৰ বাবে।\n???? চিগাৰেট সেৱন বা পৰোক্ষ ভাবে ইয়াৰ ধোঁৱা সেৱন কৰা।\n????কিছুমান বিশেষ ঔষধি সেৱনৰ ফলত\n???? কেতবোৰ খাদ্যত থকা বিশেষ কিছুমান পদাৰ্থৰ বাবে যেনে ফাষ্ট ফুডত থকা মন চডিয়াম গ্লুতামেট বা msg আদি।\n???? ব্যায়াম , শোক, দুচিন্তা, মানসিক উদ্বেগ ইত্যাদিৰ বাবে\n????আৰু অন্যান্য বহু কাৰণ।\n????????লক্ষণসমূহৰ উপৰিও স্পাইৰ’মেট্ৰি, বুকুৰ এক্স ৰে, তেজৰ ইয়োচিন’ফিল, IgE পৰীক্ষা আদি কেতবোৰ পৰীক্ষাৰ দ্বাৰা এই ৰোগ চিনাক্ত কৰা হয়। হাপানী বা এজমা ৰোগৰ চিকিৎসাত এলাৰ্জি প্ৰতিৰোধী ঔষধ, ষ্টেৰয়ড, ব্ৰংক’দাইলেটৰ , ইনহেলাৰ আদি প্ৰয়োগ কৰা হয়। এই ঔষধি সমূহে ৰোগ নিয়ন্ত্ৰণত ৰোগীক বহু সকাহ দিয়ে। এজমা ৰোগৰ চিকিৎসাৰ মুখ্য লক্ষ্য হৈছে:- এই ৰোগ সৃষ্টিকাৰী মুখ্য কাৰকসমূহৰ পৰা আঁতৰি থকা, বায়ুনলিকাৰ সংকোচন ৰোধ কৰা, হাওঁফাওঁৰ প্ৰদাহ ৰোধ কৰা ইত্যাদি।\nএজমা ৰোগীৰ বাবে উপকাৰী কেইবিধমান দিহা হৈছে:-\n???? ধোঁৱা ,ধূলি, ঠাণ্ডা বতাহ, চিগাৰেট সেৱন আদিৰ পৰা বিৰত থাকক। ঠাণ্ডা বতাহৰ পৰা আঁতৰি থাকক। ধূলি ,ধোঁৱাৰ পৰা বিৰত থাকিবলৈ মাস্ক ব্যৱহাৰ কৰিব পাৰে।\n???? কিবা খাদ্যৰ পৰা এলাৰ্জি আছে নেকি ধ্যান দিয়ক আৰু তেনে খাদ্য গ্ৰহণৰ পৰা বিৰত থাকক। ৰোগ হৈ থকা অৱস্থাত বেঙেনা, উৰহি, মাতিদাইল, কচু , বৰা চাউল আদি নাখাব। কাৰণ এইবোৰ খাদ্য কফবৰ্ধক আৰু এইবোৰ এলাৰ্জিৰ কাৰক হব পাৰে। ঠাণ্ডা পানী, ঠাণ্ডা খাদ্য, দৈ আদিও কফবৰ্ধক। অত্যাধিক চেনি দিয়া খাদ্য, ফাষ্ট ফুড এৰাই চলক। মানসিক চাপ কম লওক।\n???? শৰীৰৰ ৰোগ প্ৰতিৰোধ ক্ষমতা বৃদ্ধি কৰিবলৈ মাজে মাজে তুলসী, নিম, আমলখি আদি সেৱন কৰক। এইবোৰে তেজৰ শোধন কৰে আৰু এলাৰ্জিৰ সমস্যা কম কৰে। আদা, তুলসীৰ পৰা তৈয়াৰ কৰা প্ৰাকৃতিক চাহ ও উপকাৰী। আমলখিৰ চূৰ্ণ, তুলসীৰ চূৰ্ণ ও সেৱন কৰিব পাৰে।\n????শ্ৰৱনপ্ৰাচ সেৱন কৰিলেও সুফল পোৱা যায়।\n???? ৰোগীয়ে দৈনিক এচামুচকৈ মৌ সেৱন কৰিব পাৰে।\n???? দুচামুছ হালধিৰ ৰস একাপ গাখীৰৰ লগত মিহলাই ৰাতি শোৱাৰ সময়ত সেৱন কৰিব পাৰে।\n????সম পৰিমানৰ শুকান আদা গুৰি আৰু হালধি গুৰি বটলত ভৰাই ৰাখি থব। তাৰে দৈনিক আধা চামুচ গৰম পানীৰ লগত সেৱন কৰক।\n???? শেৱালি ফুল খাৰ দি খাব পাৰে নাইবা আদা নহৰু দি ভাজি খাবও পাৰে। শেৱালিৰ কোমল পাতৰ বৰ খাব পাৰে । শেৱালি পাতৰ ৰস মৌ দি খালেও সুফল পোৱা যায়। ( আধা চামুচ বা এচামুছ ৰস মৌৰ লগত )\n???? যষ্টিমধু বা মুলেঠি এডোখৰ, পিপ্পলি দুই বা তিনি ডোখৰ, শুকান আদা এডোখৰ এগিলাচ পানীত উতলাই আধা গ্লাছ থাকোতে নমাই থব। ঠাণ্ডা হোৱাৰ পাছত বটলত ভৰাই থব। দিনে চাৰি চামুচ কৈ তিনিবাৰ অকণমান মৌ দি সেৱন কৰক ।শিশুসকলক বাদ দি বাকীসকল লোকে এইবিধ সেৱন কৰিব পাৰে।\n???? শিশুসকলক আমাৰ পৰম্পৰাগত ভাবে প্ৰচলিত কেঁচা আদাৰ ৰস, তুলসী পাতৰ ৰস আৰু মৌ মিহলাই খুৱাব পাৰে। চিকিৎসকৰ পৰামৰ্শ অনুসৰিহে অন্য ঔষধি খুউৱা উচিত।\n???? দুকাপ পানীত তুলসী পাত কেইটামান, আদাৰ ৰস, জালুক দুটামানৰ গুৰি, লং দুটামান একেলগে উতলাই একাপ থাকোতে নমাই থওক। অলপ ঠাণ্ডা হোৱাৰ পাছত এচামুছ মৌ দি সেৱন কৰক।\n???? পুৰণা চাউলৰ ভাত, তিতাবাহকৰ ফুল উত্তম পথ্য। তিতাফুল ভাজি খালেও কিছু সকাহ পোৱা যায়।\n???? এজমা ৰোগীয়ে নিয়মিত ভাৱে প্রানায়ম কৰিব লাগে।\n???????????? ঠাণ্ডা দিনত এজমা ৰোগৰ প্ৰাবল্য বেছি হয় । সেয়েহে শীতৰ দিনকেইটাত অলপ সতৰ্কতা অৱলম্বন কৰা উচিত। বিশেষকৈ শিশুৰ শৰীৰত ঠাণ্ডা লগাব নালাগে আৰু ধোঁৱা , ধূলি আদি এলাৰজেনৰ পৰা যিমান পাৰে আতৰাই ৰাখিব লাগে। ৰোগীৰ অৱস্থা জটিল হলে চিকিৎসকৰ পৰামৰ্শ গ্ৰহণ কৰা উচিত।\nPrevious articleগুৱাহাটীত খালী নাই মৰ্গ, মৃতদেহৰ সৎকাৰৰ বাবে ঠাই নাই কোনো শ্মশানত\nNext articleবন্ধ হৈ গ’ল ক’ৰোনাৰ ভেকচিনৰ প্ৰয়োগ ! ভেকচিন প্ৰয়োগ কৰা মানুহৰ গাত অচিন ৰোগৰ উপসৰ্গ !\nHealth Plus - May 18, 2022 0\nআমাৰ ছালত বহুতো ছিদ্ৰ থাকে আৰু ইয়াৰ সহায়ত নিজে তৈয়াৰ কৰা ছিৰাম নিৰ্গত কৰে৷ এই ছিদ্ৰসমূহ যিসকলৰ বেছি...\nগৰম পানীৰ সৈতে মৌ পান কৰাটো উচিতনে ?\nHealth Plus - May 17, 2022 0\nস্বাস্থ্য ৰক্ষাৰ বাবে মৌ অত্যন্ত উপকাৰী৷ মৌত থকা এণ্টিঅক্সিডেণ্টে শৰীৰৰ ৰোগ প্ৰতিৰোধ ক্ষমতা বঢ়ায়৷ সেয়েহে স্বাস্থ্যৰ উপকাৰৰ বাবে...\nহিমগ্ল’বিনৰ পৰিমাণ বঢ়াবলৈ কেনেধৰণৰ খাদ্য খাব ?\nHealth Plus - May 16, 2022 0\nমানৱ দেহত সঠিক পৰিমাণৰ হিমগ্ল’বিন থকাটো বাঞ্ছনীয়৷ ইয়াৰ অন্যথা শৰীৰত বিভিন্ন উপসৰ্গই দেখা দিব পাৰে৷ শৰীৰত হিমগ্ল’বিনৰ পৰিমান...\nDaily news Health Plus - May 19, 2022 0\nপৌৰ নিগম কৰ্তৃপক্ষই বেচৰকাৰী সংস্থাৰ দ্বাৰা ঘৰে ঘৰে সংগ্ৰহ কৰা আৰু বাণিজ্যিক প্ৰতিষ্ঠানৰ পৰা সংগ্ৰহ কৰা জাবৰৰ বাবত...\nঅহা জুন মাহৰ ভিতৰত যোৰহাট মেডিকেল কলেজক ষ্ট্ৰ’ক ৰেডী হস্পিটেল কৰা হ’ব৷ অৰ্থাৎ যিকোনো ষ্ট্ৰ’ক হৈ যোৱা ব্যক্তিক...\nFitness Plus Health Plus - May 18, 2022 0\nDaily news Health Plus - May 18, 2022 0\nড্ৰাগ্‌ছৰ বিৰুদ্ধে ধাৰাবাহিক অভিযান চলাই থকা অসম আৰক্ষীয়ে আন এক বৃহৎ সাফল্য লাভ কৰিছে৷ অসম আৰক্ষীয়ে ৰাজ্যৰ মাজেৰে...


ক’চিং চেণ্টাৰঃ ছাত্ৰ-ছাত্ৰীৰ ভৱিষ্যত গঢ়াৰ নে ধন ঘটাৰ ব্যৱসায়? - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nক’চিং চেণ্টাৰঃ ছাত্ৰ-ছাত্ৰীৰ ভৱিষ্যত গঢ়াৰ নে ধন ঘটাৰ ব্যৱসায়?\nঅসমীয়া প্ৰতিদিন ৰ দ্বাৰা\t Sep 10, 2018 ত শেষ সম্পাদনা কৰা হৈছে\nমহানগৰীত এতিয়া অলিয়ে-গলিয়ে ক’চিং চেণ্টাৰ। সন্তানে ভাল ক’চিং চেণ্টাৰত অভিযান্ত্ৰিক, চিকিৎসা বিজ্ঞান, আই এ এছ, বেংকৰ চাকৰি আৰু নামভৰ্তিৰ প্ৰৱেশ পৰীক্ষাৰ বাবে প্ৰস্তুতি চলাই থকা বুলি গৌৰৱ কৰে অভিভাৱকে। কিন্তু আচলতে কেনেকৈ চলিছে ক’চিং চেণ্টাৰ? পলাশজ্যোতি গগৈৰ এক বিশেষ প্ৰতিবেদন।\nৰাজ্যত কাঠফুলাৰ দৰে বৃদ্ধি পাইছে ক’চিং চেণ্টাৰ। ছাত্ৰ-ছাত্ৰীৰ কেৰিয়াৰ গঢ়াৰ প্ৰতিশ্ৰুতিৰে স্থাপন কৰা এই চেণ্টাৰসমূহ এতিয়া ধন ঘটাৰ উৎস হৈ পৰিছে একাংশ লোকৰ বাবে। গুৱাহাটীক কেন্দ্ৰ কৰি গঢ় লৈ উঠা ৰাজ্যৰ বাহিৰৰ আৰু ভিতৰৰ এই ক’চিং চেন্টাৰসমূহ একাংশ লোকৰ বাবে ছাত্ৰ-ছাত্ৰীৰ কেৰিয়াৰৰ আলম লৈ গঢ় লৈ উঠা সুন্দৰ ব্যৱসায় হৈ পৰিছে।\nউচ্চতৰ মাধ্যমিক পৰীক্ষাত উত্তীৰ্ণ হৈ অভিযান্ত্ৰিক, চিকিৎসা বিজ্ঞান আৰু আন কেৰিয়াৰৰ বাবে সাজু হোৱা শিক্ষাৰ্থীক বিজ্ঞাপনৰ প্ৰলোভনেৰে মোহিত কৰি ধন ঘটাৰ অভিযানত ক’চিং চেন্টাৰসমূহ প্ৰতিযোগিতাত নামিছে যদিও, ইয়াৰ নিয়ন্ত্ৰণৰ বাবে নাই কোনো ব্যৱস্থা। মহানগৰীৰ অলিয়-গলিয়ে ইচ্ছা গ’লেই স্থাপন কৰি লোৱা এনে ক’চিং চেন্টাৰত নামভৰ্তিৰ বাবেও ন্যূনতম ৩০হাজৰৰ পৰা লাখ টকালৈ ব্যয় কৰিব লাগে অভিভাৱকসকলে।\nএই ক্ষেত্ৰত বাহিৰৰ কিছু ক’চিং চেন্টাৰৰ আভিজাত্য কাৰ-বাৰ দেখি পেটত হাত-ভৰি লুকাই বহুতৰে। গুৱাহাটীত চৰ্চিত ছাই বিকাশ ফাউণ্ডেশ্যন, আকাশ, স্পেকট্ৰাম, চৈতন্য ভাৰতী আদি ক’চিং চেন্টাৰ হিচাপে আৰম্ভ কৰি এতিয়া তাতে মুকলি কৰিছে একাদশ আৰু দ্বাদশ শ্ৰেণীৰ পাঠ্যক্ৰম। অভিভাৱকসকলক বিপথে পৰিচালিত কৰি এই ক’চিং চেন্টাৰসমূহে আনকি চি বি এছ চিৰ অনুমোদন নোপোৱাকৈয়ে তেওঁলোকে চি বি এছ চিৰ পাঠ্যক্ৰমৰ অনুমোদন লাভ কৰা বুলিও প্ৰচাৰ চলাইছে।\nছাত্ৰ-ছাত্ৰীৰ কেৰিয়াৰ গঢ়াৰ নামত একাংশই আকৌ এনে প্ৰচাৰ চলাই যে, তাত কোনো শিক্ষাৰ্থীয়ে নামভৰ্তি কৰিলেই ৰাতিৰ ভিতৰতেই বেংক, ডাক, আই এ এছ, এ পি এছ চি পৰীক্ষাত অৱতীৰ্ণ হ’ব পৰাকৈ ছাত্ৰ-ছাত্ৰীক সাজু কৰি দিব। ‘অসমীয়া প্ৰতিদিন’ৰ ডিজিটেল ডেস্কৰ সাংবাদিকে চৰজমিন অনুসন্ধান চলাই উপস্থিত হৈছিলগৈ গুৱাহাটীৰ শিলপুখুৰীত থকা আই এম এছ নামৰ এটা ক’চিং চেন্টাৰত।\nনিজকে অভিভাৱক বুলি পৰিচয় দি এই ক’চিং চেন্টাৰটোত খবৰ লৈ গম পালে মুলতঃ বেংকৰ পৰীক্ষাৰ বাবে ছাত্ৰ-ছাত্ৰীক সাজু কৰা এই ক’চিং চেন্টাৰটোত সকলো ধৰণৰ ক’চিঙেই ল’ব পাৰে শিক্ষাৰ্থীয়ে। আনকি এই চেন্টাৰটো এ পি এছ চিৰ ক’চিঙৰ বাবে কেনেদৰে উপযুক্ত সেয়া বুজালে আই এম এছৰ কৰ্মকৰ্তাই। ৰাজ্যৰ লাখ লাখ ছাত্ৰ-ছাত্ৰীয়ে বহু আশা কৰি এই ক’চিং চেন্টাৰসমূহত নামভৰ্তি কৰে যদিও, বহু ক’চিং চেন্টাৰত নাই উপযুক্ত শিক্ষক।\nআমাৰ সাংবাদিকে যোৱা ১৫দিনত গুৱাহাটীত থকা তেনে ১০টা ক’চিং চেন্টাৰত গৈ অভিভাৱকৰূপে পৰিচয় দি লাভ কৰা অভিজ্ঞতাৰ ভিত্তিত এই কথা স্পষ্ট হয় যে, কিছু ক’চিং চেণ্টাৰে টকাৰ লগতে মেধাৱী ছাত্ৰ-ছাত্ৰীকহে নামভৰ্তিৰ বাবে সুযোগ প্ৰদান কৰে। যাৰ ফলত ক’চিং চেন্টাৰটোৰ পৰা অভিযান্ত্ৰিক আৰু মেডিকেলত নামভৰ্তিৰ বাবে সুযোগ পোৱা মেধাৱী ছাত্ৰ-ছাত্ৰীৰ নাম ব্যৱহাৰ কৰি পৰৱৰ্তী সময়ত নতুন ছাত্ৰ-ছাত্ৰীক আকৰ্ষিত কৰিবলৈ মহানগৰীৰ বিভিন্ন স্থানত আঁৰি দিয়ে বৃহৎ বৃহৎ বিজ্ঞানৰ ছাইনবৰ্ড।\nক’চিং চেন্টাৰসমূহৰ এনে অতি কৌশলী নীতিৰ বাবে বহু অভিভাৱক বিপথে পৰিচালিত হৈ আহিছে। এতিয়া এনে পৰ্যায় পাইছেগৈ যে, ৰাজ্যৰ বিভিন্ন স্থানৰ পৰা প্ৰতিযোগিতামূলক পৰীক্ষাত অংশ ল’বলৈ প্ৰস্তুতি চলোৱা ছাত্ৰ-ছাত্ৰীয়ে আহি ভিৰ কৰেহি এই ক’চিং চেন্টাৰসমূহত। আকাশ নামৰ ক’চিং চেন্টাৰটোত যথেষ্ট সংখ্যক অভিভাৱকে নিজৰ সন্তানক ক’চিং দিবৰ বাবে নামভৰ্তিৰ বাবে শাৰী পাতিবলগীয়া পৰিবেশ সৃষ্টি কৰে চেন্টাৰটোৰ কৰ্তৃপক্ষই।\nইফালে, মহানগৰীত ব্যক্তিগতভাৱেও কাঠফুলাৰ দৰে এনে ক’চিং চেন্টাৰ খুলি ছাত্ৰ-ছাত্ৰীক প্ৰলোভিত কৰাৰ চেষ্টা বিভিন্ন পক্ষই অব্যাহত ৰাখিছে। ছাত্ৰ-ছাত্ৰীৰ ভৱিষ্যত গঢ়াৰ প্ৰতিশ্ৰুতি দি আৰম্ভ কৰা এই ক’চিং চেন্টাৰসমূহৰ সৰহ সংখ্যকতেই নাই পৰ্যাপ্ত আন্তঃগাঁথনি। ইফালে, এই ক’চিং চেন্টাৰত নামভৰ্তি কৰা এগৰাকী ছাত্ৰীয়ে অভিযোগ কৰা মতে, যি পাঠ্যক্ৰম তেওঁলোক পঢ়াম বুলি কয়, সেই পাঠ্যক্ৰম সম্পূৰ্ণ নকৰে নিৰ্দিষ্ট সময়ত। তেনেকৈয়ে ধন লয় যদিও, পাঠ্যক্ৰম সম্পূৰ্ণ নকৰাকৈয়ে সময় সম্পূৰ্ণ হোৱাৰ লগে লগে ক’চিং চেন্টাৰ এৰিবলগীয়া হয় বহু ছাত্ৰ-ছাত্ৰীয়ে।\nঅসমৰ ছাত্ৰ-ছাত্ৰীক এইদৰে লুণ্ঠন কৰিবলৈ বাহিৰৰ পৰা অহা ক’চিং চেন্টাৰসমূহে তেওঁলোকৰ সফলতাৰ বিজ্ঞাপন বিভিন্ন মাধ্যমত প্ৰকাশ কৰি ৰাজ্যখনত লুণ্ঠন অব্যাহত ৰাখিছে। অতি শেহতীয়াকৈ ছাত্ৰ-ছাত্ৰীৰ কেৰিয়াক লৈ সচেতন অভিভাৱকসকলে বিশ্বাস কৰিবলৈ লৈছে যে, ক’চিং চেন্টাৰত নামভৰ্তি কৰিলেহে তেওঁলোকৰ সন্তানে অভিযন্তা বা চিকিৎসক হ’ব পাৰিব।\nএ পি এছ চি পৰীক্ষাৰ ক্ষেত্ৰতো কেবাটাও ক’চিং চেন্টাৰ স্থাপন হৈছে গুৱাহাটীত। ব্যক্তিগত খণ্ডৰ মহাবিদ্যালয়সমূহেও এই ব্যৱসায়ত নতুনকৈ হাত উজান দিছে। মুঠৰ ওপৰত ক’চিং চেন্টাৰৰ নামত এতিয়া এফালে ছাত্ৰ-ছাত্ৰীক ল ভাল ব্যৱসায় আৰু আনফালে ধন উপাৰ্জনৰ সুন্দৰ উৎস হৈ পৰিছে একাংশৰ বাবে।\nওলট-পালট! ১০ ছেপ্তেম্বৰত ‘ভাৰত বন্ধ’ৰ আহ্বানেৰে ৰাজপথত কংগ্ৰেছ\nনাৰেংগীত কুঁৱাত পৰি মহিলাৰ মৃত্যু


অভিমান - অসমীয়া ৱিকিপিডিয়া\nশৈলধৰ পাঠক, দেৱীপ্ৰসাদ সিনহা\nমাণিক ৰহমান আৰু জোনটি দৌলা\n১২ জানুৱাৰী ১৯৯০\nঅভিমান (ইংৰাজী: Abhiman) ১৯৯০ চনত মুক্তি পোৱা এম জে ফিল্মৰ বেনাৰত নিৰ্মিত মৃদুল গুপ্তা পৰিচালিত এখন ৰঙীন অসমীয়া চলচ্চিত্ৰ। প্ৰযোজনা মাণিক ৰহমান আৰু জোনটি দৌলাৰ। সঙ্গীত পৰিচালনা প্ৰশান্ত বৰদলৈৰ।\nঅৰণ্যৰ প্ৰতি আসক্ত ঋতু এজন ফ্ৰিলাঞ্চ সাংবাদিক। পাপৰিয়ে ভাল পায় ঋতুক আৰু তাৰ মাজতে তাই বিচাৰি পায় জীৱনৰ সেউজ সপোনৰ। ইফালে মাহীমাকে তাইক বিয়া দিব খোজে আদৰ্শহীন, উদ্ধত যুৱক ইন্দ্ৰৰ সৈতে। পাপৰিৰ ঘৰলৈ ইন্দ্ৰৰ সঘন আহযাহ দেখি ঋতু অশান্ত হৈ পৰে। বিশ্বাস আৰু সংশয়ৰ দোমোজাত পৰি সি ককবকাই থাকে। কিন্তু পাহৰিয়ে তাক আশ্বাস দিয়ে।\nচোৰাং কাঠৰ ব্যৱসায় সম্পৰ্কীয় প্ৰতিবেদন প্ৰকাশ পোৱাৰ লগেলগে ঋতুয়ে প্ৰেছত জইন কৰিবলৈ আমন্ত্ৰণ পায়। আনন্দৰ এই খবৰটো জনাবলৈ গৈ ঋতুয়ে পাপৰিক ইন্দ্ৰৰ বাইকৰ পিছত দেখা পালে। অভিমানত সি পাপৰিৰ ওচৰৰ পৰা আঁতৰি গ’ল। দিন গৈ থাকিল। ইফালে পাপৰিৰ গৰ্ভত সিহঁতৰ মিলনৰ চিন স্বৰূপে সংস্থাপিত ভ্ৰূণটো একলা-দুকলাকৈ ডাঙৰ হৈ আহিল। মাহীমাকৰ ককৰ্থনা বাঢ়ি অহাত সেইখন ঘৰত থকা তাইৰ বাবে অসম্ভৱ হৈ পৰিল। এক অনিশ্চিত ভৱিষ্যতৰ সন্ধানত তাই ঘৰৰ পৰা ওলাই আহিল। লগ পালে অৰ্ণৱক।\nঅৰ্ণৱে পাপৰিক আশ্ৰয় দিলে। পত্নীৰ মৰ্যদা দিলে। আনকি ঋতু আৰু পাপৰিৰ মিলনৰ চিনস্বৰূপে জন্ম হোৱা ঋতুমণিকো নিজৰ সন্তানৰ দৰে আঁকোৱালী ল’লে। কিন্তু এদিন হঠাৎ পাপৰিৰ ওচৰত আহি উপস্থিত হ’ল ঋতু। ঋতুমণিৰ সৈতে হোৱা ঋতুৰ ঘনিষ্ঠতাই তাইক উদ্বিগ্ন কৰি তুলিলে। পাপৰিৰ সান্নিধ্য বিচাৰি ব্যাকুল হোৱা ঋতুয়ে তাইক প্ৰস্তাৱ দিলে একেলগে থকাৰ। কিন্তু অৰ্ণৱৰ সৈতে কটোৱা ইমান বছৰৰ সান্নিধ্যখিনি ত্যাগ কৰিবলৈ তাই যে কোনোপধ্যেই মান্তি নহয়।\nতপন দাস (ঋতু)\nপূৰবী শৰ্মা (পাপৰি)\nবিজু ফুকন (অৰ্ণৱ)\nজয়া শইকীয়া দুৱৰা\nমানস (শিশুশিল্পী- ঋতুমণি)\nসঙ্গীত প্ৰশান্ত বৰদলৈৰ। গীত লিখিছে হেমন্ত দত্তই। এটা গীতৰ ৰচনা প্ৰশান্ত বৰদলৈৰ। কণ্ঠদান কৰিছে আৰিফুল হক আৰু মুনমী বৰাই।\n1. "অ’ বনৰীয়া জুৰিটিৰ মনে কিবা বিচাৰি" হেমন্ত দত্ত মুনমী বৰা\n2. "দিলা কিনো ৰং নেযায় মচা" প্ৰশান্ত বৰদলৈ আৰিফুল হক\n3. "মান অভিমান কিয় বাৰু নিতে’ আহে" হেমন্ত দত্ত মুনমী বৰা, আৰিফুল হক\n4. "কুসুমৰে সুবাসেৰে ভৰা এই মধুময় দিন তোমাৰ" হেমন্ত দত্ত আৰিফুল হক\n5. "পুৱাৰ আগমণি ফুলৰ ভাগে টোপনি" হেমন্ত দত্ত মুনমী বৰা\n↑ 1.0 1.1 1.2 1.3 1.4 1.5 Das Arunlochan (2013). ১০০ অসমীয়া চলচ্চিত্ৰৰ কাহিনী আৰু গীত. Shashi Shisu Prakashan, Guwahati. পৃষ্ঠা. 361.\n"https://as.wikipedia.org/w/index.php?title=অভিমান&oldid=291951"ৰ পৰা অনা হৈছে\nএই পৃষ্ঠাখন ২০ আগষ্ট, ২০২১ তাৰিখে ২১:২৫ বজাত অন্তিম সংশোধন কৰা হৈছিল।


পৃষ্ঠা:তত্ত্ব-কথা (Tattva-Katha).pdf/২০ - ৱিকিউৎস\nঅদ্বৈত জ্ঞানৰ পৰীক্ষা হয়। সেই পৰীক্ষাত গোপীসকল উঠিব নোৱাৰিলে সেই বাবে পৰম ব্ৰহ্ম শ্ৰীকৃষ্ণই তেওঁলোকক তেতিয়াও অযোগ্য জানি ঘৰলৈ ওভোতাই পঠিয়াই পৰীক্ষাত উত্তীৰ্ণ হ’বলৈ এবছৰ সময় দিলে। বস্ত্ৰহৰণলীলা সংক্ষেপতে এই হেমন্ত কালৰ প্ৰথম মাহতে নন্দব্ৰজৰ কুমাৰীসকলে হবিষ্য কৰি কাত্যায়নীৰ অৰ্চ্চনৰূপ ব্ৰত আৰম্ভ কৰিলে।\nএইখিনিতে চাব লাগিব যে ব্যাসদেৱে এই ব্ৰত কৰোঁতা ব্ৰজগোপীসকলক কুমৰিকা বুলিছে। অনুঢ়া বালিকাক কুমাৰী বোলে। কুমাৰী' শব্দত অল্পাৰ্থে 'কন’ প্ৰত্যয় কৰিলে 'কুমাৰিকা' শব্দ হয়। এইদেখি কুমৰিকা মানে বৰ কম বয়সীয়া বালিকাক বুজায়। শ্ৰীকৃষ্ণৰ তেতিয়া পৌগণ্ড বয়স। পঞ্চম বছৰ বয়সৰপৰা দশম বছৰ বয়সলৈকে পৌগণ্ড অৱস্থা বোলে অৰ্থাৎ শ্ৰীকৃষ্ণ তেতিয়া ন-দহ বছৰ বয়সীয়া শিশু কুমৰিকা অৰ্থাৎ অতি অলপ বয়সীয়া ছোৱালী গোপীসকলৰ যে তেনেকুৱা অলপ বয়সীয়া কৃষ্ণৰ প্ৰতি অনুৰাগত মিলনতা আছে এইটাে ভাবিবই নোৱাৰি।\nকুমাৰীসকলে অৰুণোদয়তে কালিন্দীৰ জলত স্নান কৰি, পানীৰ কাষতে বালুকাময়ী প্ৰতিমা নিৰ্ম্মাণ কৰি, ধূপ-দীপ-নৈবেদ্য দি কাত্যায়নীক পূজা কৰি প্ৰাৰ্থনা কৰিছিল – ‘হে কাত্যায়নি। হে মহামায়া! নন্দগোপৰ পুতেক শ্ৰীকৃষ্ণক আমাৰ স্বামী কৰি দিয়া। সেই ছোৱালীবিলাকে দিনো প্ৰত্যুষতে উঠি পৰস্পৰে পৰস্পৰৰ বাহুত ধৰি কালিন্দীত স্নাত কৰিবলৈ যাবৰ সময়ত নিজৰ নামেৰে সৈতে কৃষ্ণৰ গুণগান কৰিছিল। এদিন সেই ব্ৰজকুমাৰীসকলে সেইদৰে গা ধুবলৈ আহি নিজৰ নিজৰ বস্ত্ৰ নৈৰ পাৰত থৈ বিবস্ত্ৰা হৈ কৃষ্ণৰ গুণগান কৰি পানীত নামি জলক্ৰীড়া কৰিছিল। যোগেশ্বৰ ঈশ্বৰ ভগৱন্ত শ্ৰীকৃষ্ণই তেওঁলোকৰ উদ্দেশ্য জানি, তেওঁলোকৰ কৰ্ম্মৰ ফল দান কৰিবৰ নিমিত্তে গোপবালকসকলেৰে সৈতে তাত উপস্থিত হৈ, বালিকাসকলৰ বস্তুবোৰ লৈ কদম্ব গছত উঠি হাঁহি হাঁহি বালিকাসকলক ক’লে, ̶ “হে অবলাসকল! তোমালোকে ইয়ালৈ আহি নিজৰ নিজৰ বস্তু লৈ যোৱাহিহঁক। মই সঁচা কৈছোঁ, তোমালোকৰ সৈতে মই পৰিহাস কৰা নাই কাৰণ তোমালোকে ব্ৰত কৰি বৰ ক্ষীণাইছা। মই যে মিছা নকওঁ, এই গোপবালকসকলে জানে। এতেকে এজনী এজনীকৈ হওক, বা সকলে একেলগে আহি কাপোৰ লৈ যোৱাহিহঁক।” শ্ৰীকৃষ্ণৰ এই কথা শুনি গোপীসকলে প্ৰেমত বিহ্বল হৈ আৰু লজ্জিত হৈ পৰস্পৰে পৰস্পৰৰ ফালে চাই হাঁহিবলৈ ধৰিলে আৰু পানীৰপৰা পাৰলৈ উঠিব নোৱাৰিলে। পানীত পৰি থাকি জাৰত কঁপি কপি তেওঁলোকে কৃষ্ণক ক’লে – “হে কৃষ্ণ। অন্যায় নকৰিবা। তুমি নন্দগোপৰ পুত্ৰ, আমি তোমাক ভাল পাওঁ। ব্ৰজৰ ভিতৰত তুমি সকলোতকৈ ভদ্ৰ। আমি জাৰত কপিছোঁ। তুমি আমাক কাপোৰবোৰ ওভোতাই দিয়া। হে শামসুন্দৰ! আমি তোমাৰ দাসী। তুমি যিহকে আজ্ঞা কৰা, আমি তাকে কৰোঁ। হে ধৰ্ম্মজ্ঞ। আমাক বস্তুবোৰ দিয়া, নতুবা আমি ৰজাৰ আগত গোচৰ দিমগৈ।” কৃষ্ণই উত্তৰ দিলে – “তোমালোক যদি মোৰ দাসী – আৰু যদি মোৰ আজ্ঞা তোমালোকে প্ৰতিপালন কৰা তেন্তে মই আজ্ঞা কৰিছোঁ, বামলৈ উঠি এইখিনিলৈ আহি নিজৰ নিজৰ বস্তু লৈ যোৱাহিহঁক। ৰজাক গোচৰ দিলে, বুঢ়া ৰজাই মোক কি কৰিব?”\n"https://as.wikisource.org/w/index.php?title=পৃষ্ঠা:তত্ত্ব-কথা_(Tattva-Katha).pdf/২০&oldid=43104"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৭ নৱেম্বৰ ২০১৯ তাৰিখে ১৩:০৫ বজাত সলনি কৰা হৈছিল।


সমান্তৰাল- অমিতাভ মহন্ত | Xahitya.Org\nby Deepjyoti Bora\tOctober 19, 20170comments\n– চাওঁক মেডাম, মই ইয়াত চিন্তাৰ বৰ বিশেষ কাৰণ দেখা নাই৷ চাইক’লজীত, ইন ফেক্ট চাইল্ড চাইক’লজীত এইটো নতুন কথা নহয়৷ বিশেষকৈ আজিৰ যুগত৷ আপোনালোকৰ উদাহৰণেই দিছো, দুয়োজনে চাকৰি কৰে৷ সন্তানৰ ভৱিষ্যতৰ চিন্তা কৰিয়েই দিন ৰাতি একাকাৰ কৰি টাৰগেট, প্ৰমোচনৰ পিছত দৌৰিছে৷ ল’ৰাটো হয়তো কামকৰা ছোৱালী এজনীৰ লগতেই ডাঙৰ হ’ব ধৰিছে৷ সময় কটাবলৈ, খেলিবলৈ তাৰ হয়তো কোনো বিশেষ লগ বন্ধু নাই৷ তাতে এইবাৰ আপোনালোকে তাক নতুন স্কুলত দিলে৷ এনে সময়ত শিশুবোৰ একাকীত্বত ভোগে৷ আৰু সেই একাকীত্বই জন্ম দিয়ে এনে কাল্পনিক চৰিত্ৰৰ৷ সিহঁতে বিশ্বাস কৰিবলৈ ধৰে যে এই চৰিত্ৰবোৰৰ বাস্তৱ অস্তিত্ব আছে, এই চৰিত্ৰবোৰৰ সৈতে কথা পাতিবলৈ লয়, বন্ধুত্ব গঢ় লৈ উঠে৷\n– ইজ ইট এ চাইক’লজিকেল ডিচঅৰ্ডাৰ ডাক্তৰ? মানে অঙ্গদৰ কোনো মেডিকেল ট্ৰিটমেণ্ট…\n– না না, একদম না৷ এয়া কোনো মানসিক সমস্যা নহয়৷ এইটো এটা ফেইজ বুলি ধৰক৷ এটা বয়সৰ পিছত অঙ্গদে নিজেই বুজিব এয়া ইমাজিনেৰী ফ্ৰেইণ্ড, বাস্তৱত তাৰ কোনো অস্তিত্বই নাই৷ নতুন স্কুল, লাহে লাহে বন্ধু বান্ধৱ বাঢ়িব, বাস্তৱ জগতত পৰিপক্ব হ’ব… সি নিজেই ঠিক হৈ যাব৷ আপুনি একদম চিন্তা নকৰিব৷ বহুত প্ৰাপ্তবয়স্ক মানুহৰো এনেকুৱা ইমাজিনেৰী ফ্ৰেইণ্ড থাকে৷ তেতিয়া অৱশ্যে কিছুক্ষেত্ৰত ট্ৰিটমেণ্ট, কাউন্সেলিং আদিৰ দৰকাৰ হ’ব পাৰে৷ অঙ্গদৰ ক্ষেত্ৰত আপোনালোকে চিন্তা নকৰিব৷ ইমান ভয় কৰিবলগীয়া একো নাই৷ মোৰ নিজৰ ছোৱালীজনীৰ বয়স চাৰি বছৰ৷ তাই পুতলাবোৰৰ নাম দি লৈছে, সিহঁতৰ সৈতে কথা পাতে৷ সিহঁতেও হেনো তাইৰ সৈতে কথা পাতে৷ অঙ্গদৰো তেনেকুৱাই হৈছে৷ অৱশ্যে অঙ্গদৰ ক্ষেত্ৰত কথাখিনি অলপ বেলেগ৷ তাৰ বন্ধুৰ কোনো বাহ্যিক ৰূপ নাই, সম্পূৰ্ণ কল্পনাশক্তিৰে সি এটা কাল্পনিক চৰিত্ৰৰ সৈতে বন্ধু হৈ পৰিছে৷\n– কিন্তু ডাক্তৰ ক’লা মেকুৰী?\n– হ’ব পাৰে৷ ক’লা মেকুৰী মানে কিবা অদ্ভুত বুলি কিয় ভাবি লৈছে? অমংগলীয়া আদি কথা আমি নিজে ভাবি লোৱা৷ বাৰু মেকুৰীটোৰ কথা আৰু অলপ কওঁকচোন, ডিটেইলচত৷\n– এটা সৰু, ক’লা মেকুৰী৷ তাৰ চকুদুটা বেলেগ বেলেগ ৰঙৰ৷ এটা হালধীয়া, এটা নীলা৷ অঙ্গদে ইমান ধুনীয়াকৈ বৰ্ণনা দিয়ে যে প্ৰথমতে আমি সঁচাকৈ মেকুৰীটো আছে বুলিয়েই ভাবিছিলোঁ৷ কিন্তু তেনে কোনো মেকুৰী আমি ক’তো নেদেখিলোৱেই৷ প্ৰথমে ময়ো সেয়া তাৰ কল্পনা বুলি ধৰি লৈছিলোঁ৷ কিন্তু আজিকালি অঙ্গদে তাৰ কথা লৈয়েই দিনটো ব্যস্ত৷ মেকুৰীটোক গা ধুৱাই দিয়া, মেকুৰীটোৰ সৈতে খেলা, হেৰালে তাক বিছাৰি যোৱা…… এইবোৰ জানো স্বাভাৱিক ডাক্তৰ?\n– মই আপোনাক আগতেই ক’লো, স্বাভাৱিক যেন নালাগিলেওঁ শিশুমনত এনে ভাবে দোলা দিয়াটো বহুত ডাঙৰ কথা নহয়৷ তথাপি আমি অঙ্গদক অৱজাৰ্ভ কৰিম৷ অঙ্গদ ভাল হ’ব, আপুনি নিশ্চিন্ত থাকক৷\n– তেন্তে ডাক্তৰ, চিন্তাৰ ইমান কাৰণ নাই?\n– নাই৷ কিন্তু আপোনালোকে তাক মেকুৰীটো যে মিছা কিবা এটা সেয়া এতিয়াই ক’বলৈ নাযাব৷ যেনেকৈ চলিছে চলিবলৈ দিয়ক৷ জোৰ কৰি বুজাবলৈ গ’লে হিতে বিপৰীত হ’ব৷ তাক সময় দিয়ক৷ বুজি পাওঁ, আপোনালোক দুয়ো ব্যস্ত তথাপি কৈছো৷ অঙ্গদহঁতৰ বয়সৰ শিশুৰ এয়াই বুদ্ধি, স্মৃতি বিকাশৰ সময়৷ এই সময়খিনিত একাকীত্বই ভৱিষ্যতলৈ সমস্যা সৃষ্টি কৰিব পাৰে৷\n– উমম, কোৱা৷\n– টুকটুক আকৌ কৰবাত হেৰাই গ’ল মা৷\nকাইলৈ অফিচত প্ৰেজেণ্টেচন আছে৷ লেপটপৰ পৰ্দাৰ পৰা মুৰ তুলি বাসৱীয়ে অঙ্গদলৈ চালে৷ মোলান পৰা মুখখনেৰে অঙ্গদে মাকলৈ চাই আছে৷ এই মুখখন বাসৱীৰ চিনাকি, অথচ তাইৰ সামৰ্থ্য নাই অঙ্গদক বুজোৱাৰ, এয়াযে সঁচা নহয়৷ অঙ্গদৰ কল্পনা মাত্ৰ৷\n– টুকটুক ইয়াতেই লুকাই আছে মা৷ বলানা বিচাৰো৷\n“অলপ ৰৈ দিয়াচোন, সি নিজেই আহিব“- ক’ব খুজিও ৰৈ গ’ল বাসৱী৷ সময় দিব লাগিব অঙ্গদক- সময়! পাৱাৰপইণ্ট প্ৰেজেণ্টেচনখনে মুখ মেলি ৰৈ থাকিল…\n– ব’লা বিচাৰো৷\n– মা, টুকটুক ইয়াতে লুকাই থাকে জানা৷ তুমি এবাৰ বিচাৰি চোৱানা৷\n– কিয়? তুমি নোচোৱা কিয়?\n– আন্ধাৰ যে! মোৰ ভয় লাগে৷\n– ব’লা আজি দুয়ো বিচাৰিম!\nবাসৱীয়ে লাহেকৈ দুৱাৰখন খুলিলে৷ অন্ধকাৰ, অদ্ভুত গোন্ধৰ সংমিশ্ৰণ এটাই খেলি গ’ল৷ চুইচবোৰ্ডখন খেপিয়াবলৈ লওঁতেই চমকি উঠিল বাসৱী৷\nপুৰণি আলমাৰীটোৰ ওপৰত দুটা উজ্জ্বল কিবা৷ এটা হালধীয়া, এটা নীলা!\nবাল্বটো জ্বলাই দিয়াৰ লগে লগে একো নাই৷ একোৱেই নাই৷\n– মা ব’লা টুকটুক ইযাত নাই৷\nকি বা! এক অস্বস্তি!\n– ডাক্তৰ সমুদ্ৰ, অতনুৱে কৈছিলোঁ৷\n– হয় হয়, কওঁক৷\n– আপুনি সঁচাকৈ কি ভাবে কওঁকচোন৷ বৰ অশান্তিত ভুগিছো মই৷\n– অতনু ডাঙৰীয়া, মই আপোনাৰ সতে ভালকৈ বহিম৷ এইবোৰ কথা ফোনত নহয়৷ আপুনি এদিন ইয়ালৈ আহক৷ ফোন কৰি আহিব৷\n– ঠিক আছে৷\n– টুকটুক আকৌ হেৰাইছে৷\n– হয় নেকি? ব’লা আমি বিচাৰিম৷\nদুয়ো মিলি টুকটুকক বিচৰাত লাগিল৷ অঙ্গদ আগে আগে৷\n– এটা কথা কোৱাচোন৷ টুকটুক কিমান দিনৰ পৰা তোমাৰ লগত আছে৷\n– মই দেখোন তোমাক কৈছিলোৱেই৷ তুমি মনেই নিদিলা চাগে৷\n– মই আজিকালি বৰকৈ কথা পাহৰো অ’৷ আকৌ এবাৰ কোৱাচোন৷\n– নাই নকওঁ, বেয়া পাইছো তোমাক৷\n– বেয়া নাপাবাচোন৷ তুমি নক’লে দেখোন আমি টুকটুকৰ ঘৰ অহা এবছৰ চেলিব্ৰেট কৰিবই নোৱাৰিম৷ মই এটা ডাঙৰ কেক আনি চেলিব্ৰেট কৰিম বুলি ভাবি আছিলোঁ৷\n– সঁচাকৈ মা? ?\n– একদম সঁচা৷ এতিয়া মোক কোৱা, টুকটুক কেতিয়াৰ পৰা ইয়াত আছে৷\n– আমি যে আইভী মাহীৰ ঘৰলৈ যাওঁতে মেকুৰীৰ পোৱালি হৈছিল তোমাৰ মনত আছে?\n– অ’ আছে৷\n– তাৰে এটা পোৱালিৰ লগত মোৰ দোস্তি হৈ গেছিল৷ তুমি যে কৈছিলা মেকুৰীয়ে চিন ৰাখিব পাৰে, মনত আছে৷\n– টুকুটুকেওঁ মোৰ চিন ৰাখি থ’লে৷ এদিন বৰষুণত তিতি তিতি সি আমাৰ ঘৰ আহি ওলাইছে৷\nএটা হুমুনিয়াহ কাঢ়িলে বাসৱীয়ে৷ আইভী থাকে দিল্লীত৷ বাসৱীহঁত গুৱাহাটীত৷\n– আহক, অতনু ডাঙৰীয়া৷\n– অলপ পলম হ’ল ডাক্তৰ৷ বেয়া নাপাব, কওঁকচোন মাতি পঠিয়ালে যে৷\n– আপোনাক খোলাকৈ কৈছো৷ কেচটোত মই এতিয়া কনফিডেঞ্চ ফীল কৰা নাই৷ মানুহৰ মন, ডাক্তৰৰ কথা বাদেই দিয়ক, সেই ব্যক্তিজনে কেতিয়াবা নিজেওঁ ধৰিব নোৱাৰে৷ তথাপি মই কথা দিছো, মই এই কেচটো স্পেচিয়েলী লৈছো৷ যিমান পাৰো যুঁজিম৷ কিন্তু পেচেণ্টৰ একো উন্নতিয়েই দেখা নাই৷ ক’ব টান পাইছো, মই লাহে লাহে নিজেই হতাশ হৈ পৰিছো৷\n– এটা কথা সোধো ডাক্তৰ?\n– সমস্যাটো ঠিক নহ’লে পিছলৈ কি হ’ব পাৰে?\n– এনেকৈ কোৱা দিগদাৰ৷ আগতেওঁ কৈছো, সময় দিয়ক৷ মই লাগি আছো, বাহিৰৰ এক্সপাৰ্টৰ সৈতে যোগাযোগো কৰিছো৷\n– চিধাচিধি ক’লে এয়া পাগল হোৱাৰ লক্ষণ?\n– নহয়, পাগলামি বুলিলে ভুল হ’ব৷ ৰোগীৰ কথা বাৰ্তা, দৈনন্দিন জীৱন সকলো স্বাভাৱিক৷ কেৱল সেই এটা ভ্ৰান্ত ধাৰণা… সেই কাল্পনিক চৰিত্ৰ- তাক লৈয়েই গোটেই চিন্তা ভাৱনা, কথাবাৰ্তা, পৃথিৱীখন৷\n– মই পৰা নাই৷ সদায় চকুৰ সন্মুখত এই দৃশ্য৷ মই দুৰ্বল হৈ পৰিলেওঁ ঘৰত প্ৰকাশ কৰিব নোৱাৰো৷ মই পৰা নাই ডাক্তৰ৷\nসমুদ্ৰই কিবা ক’বলৈ গৈ ৰৈ গ’ল৷\n– মই পৰা নাই ডাক্তৰ- নোৱাৰিছো অভিনয় কৰিব৷ মই কেনেকৈ বাসৱীক ক’ম এয়া যে এক ভাল নোহোৱা বেমাৰ? কেনেকৈ বাসৱীক ক’ম যে অঙ্গদ বুলি আমাৰ কোনো নাই, কেতিয়াও নাছিলেই!\nভালপোৱা… হয়তো এনেকুৱাই…(ময়ুৰী দত্ত)\nউৎসৱ, The Pursuit of Performance : সমুদ্র কাজল শইকীয়া


সত্‍কাৰৰ সময়তে চিঞৰি উঠিল এটি দেৱশিশু! মৃত্যুৰ পিছত দণ্ডাধীশৰ উপস্থিতিত আৰক্ষীয়ে খান্দি উলিয়ালে মৃতদেহ dibrugarh-death-child-body-exhumed-for-medical-test-tvtomas– News18 assam\nসত্‍কাৰৰ সময়তে চিঞৰি উঠিল এটি দেৱশিশু! মৃত্যুৰ পিছত দণ্ডাধীশৰ উপস্থিতিত আৰক্ষীয়ে খান্দি উলিয়ালে মৃতদেহ\nশিশুৰ মৃত্যুক লৈ আজিও উত্তপ্ত ডিব্ৰুগড়ৰ লাহোৱাল।\nএজন ভুৱা চিকিৎসকে মৃত ঘোষণা কৰিছিল এটি দেৱশিশু। কিন্তু প্ৰায় চাৰি ঘণ্টা মৃত বুলি পেলাই থোৱাৰ পিছত ৰীতি-নীতি অনুসৰি সৎকাৰ কৰাৰ সময়তে পুনৰ জীৱিত বুলি প্ৰমাণিত হোৱাত উন্নত চিকিৎসাৰ বাবে AMCHলৈ নিয়া হৈছিল শিশুটিক। কিন্তু অসম চিকিত্‍সা মহাবিদ্যালয়লৈ নিয়াৰ সময়তে মৃত্যু ঘটিছিল শিশুটিৰ। ইয়াৰ পাছতেই উত্তপ্ত হৈছিল ডিব্ৰুগড় লাহোৱালৰ মটক চাহবাগিচা। দোষী চিকিৎসকক উচিত শাস্তিৰ দাবীত লাহোৱাল আৰক্ষী থানা ঘেৰাও আৰু মটক চাহ বাগিচাৰ হাস্পতাল ঘেৰাও কৰিছিল স্থানীয় লোকে।\nযোৱা ৮ নৱেম্বৰত সংঘটিত হৈছিল এই ঘটনা। পাপু মূড়া আৰু নিহা মূড়াৰ দুমহীয়া পুত্ৰ পূৰৱ মূড়াই মাতৃদুগ্ধ পান কৰাৰ সময়ত মুখ আৰু নাকেৰে গাখীৰ ওলাই আহিছিল। পিছত পৰিয়ালৰ লোকে শিশুটিক ততাতৈয়াকৈ মটক চাহ বাগিচাৰ হাস্পতাললৈ লৈ গৈছিল। কিন্তু সেইসময়ত বাগানত নাছিল চিকিৎসক। তাৰ বিপৰীতে উপস্থিত থকা কম্পাউণ্টাৰ গৌতম মিত্ৰই শিশুটিৰ স্বাস্থ্য পৰীক্ষা কৰি মৃত ঘোষণা কৰিছিল।\nপিছত উপায়ন্ত হৈ নিজ গৃহলৈ আনি প্ৰায় চাৰি ঘণ্টাৰ পিছত নীতি নিয়মৰ মাজেৰে সৎকাৰ কৰিবলৈ লোৱাৰ সময়তে মৃত বুলি ঘোষণা কৰা শিশুটিয়ে কান্দিবলৈ আৰম্ভ কৰে। লগে লগে পৰিয়ালৰ লোকে পুনৰ মটক চাহ বাগিচালৈ লৈ আনে শিশুটিক। আৰু উপস্থিত থকা নাৰ্ছে শিশুটিক অসম চিকিৎসা মহাবিদ্যালয়লৈ লৈ যাবলৈ পৰামৰ্শ দিয়ে। কিন্তু দুৰ্ভাগ্যবশতঃ চিকিত্‍সা মহাবিদ্যালয়লৈ নিজাৰ পথতে মৃত্যু হয় শিশুটিৰ।\nইয়াৰ পাছতেই মটক চাহ বাগিচাৰ হাস্পতাল কৰ্তৃপক্ষৰ কৰ্মকাণ্ডৰ বিৰুদ্ধে উত্তপ্ত হৈ পৰে লাহোৱাল। সোমবাৰে আৰক্ষীয়ে গ্ৰেপ্তাৰ কৰে দোষী কম্পাউন্টৰ গৌতম মিত্ৰক।\nআনহাতে মঙলবাৰে আৰক্ষীয়ে দণ্ডাধীশৰ উপস্থিতিত শিশুটিৰ মৃতদেহ খান্দি উলিয়াই অসম চিকিৎসা মহাবিদ্যালয়ত মৰণোত্তৰ পৰীক্ষা কৰে।


ভিটামিন ডি ৰ অভাৱ কিয় হয় ? ভিটামিন ডি কম হলে কি কৰিব? Vitaminddeficiency in Assamese - fitassam\nবিভিন্ন ৰোগ আৰু প্ৰতিকাৰ ভিটামিন ডি অভাৱ- Vitamin D defficiency\n08/09/2020 Mitali Saikia0Comments\nDr. Laxmidutta Shukla, Ayurveda\nভিটামিন ডি মানে কি? -what is vitamindin Assamese.- vitamindki?\nভিটামিন ডি এটি দ্ৰৱণীয় ভিটামিন। সূৰ্য্যৰ প্ৰকাশ (ৰ’দ) ৰ সম্পৰ্কত আহিলে শৰীৰৰ কোষৰ দ্বাৰা তৈয়াৰ হোৱা ই এক স্টেৰয়ড হয়৷\nভিটামিন ডি ৰ অভাৱ হোৱা মানে কি?-what is vitaminddeficiency in Assamese.- vitamindkam hua mane ki?\nআমাৰ হাড়ৰ স্বাস্থ্যৰ বাবে ভিটামিন ডি অত্যন্ত (vitamin d3 benefits) গুৰুত্বপূৰ্ণ। খাদ্যৰপৰা কিছু পৰিমাণে ভিটামিন ডি পোৱা যায় যদিও, ইয়াৰ মূল উৎস হৈছে সূৰ্যৰ ৰশ্মি। শৰীৰত ভিটামিন ডি পৰ্য্যাপ্ত পৰিমানে যেতিয়া পোৱা নাযায় তাকেই ভিটামিন ডি ৰ অভাৱ (Vitamin D deficiency) বুলি কোৱা হয়। ভিটামিন ডি আপোনাৰ দেহৰ বাবে অত্যন্ত গুৰুত্বপূৰ্ণ (vitamind3 benefits)৷ এই ভিটামিনে দেহৰ বিভিন্ন ক্ৰিয়াকলাপক প্ৰভাৱিত কৰে। কেলচিয়াম শোষণ, হাড়ৰ স্বাস্থ্য, কোষৰ বিকাশত সহায়তা আৰু প্ৰদাহ কমোৱা ইত্যাদিৰ বাবে ভিটামিন ডি অত্যন্ত গুৰুত্বপূৰ্ণ৷ যেতিয়া সূৰ্যৰ পোহৰৰ সংস্পৰ্শত আহে তেতিয়া আপোনাৰ দেহে স্বয়ংক্ৰিয়ভাৱে আপোনাৰ কোলেস্টেৰলৰ পৰা ভিটামিন ডি তৈয়াৰ কৰে। লক্ষণীয় বিষয় হল, ভিটামিন ডি আচলতে ফ্যাটত দ্ৰৱণীয় এটি ভিটামিন।\nভিটামিন ডি ৰ উপকাৰিতা – Why vitamindis important in Assamese – vitamindbenefits in Assamese- vitamindupakarita\nসূৰ্য্যৰ পোহৰ বা ভিটামিন ডি পৰিপূৰক (vitamindfruits/vitamindsources) গ্ৰহণে পেটত ভাল বেক্টেৰিয়াৰ সংখ্যা বৃদ্ধি কৰে আৰু মেটাবলিক চিনড্ৰোম প্ৰতিৰোধত সহায়তা কৰিব পাৰে। মেটাবলিক চিনড্ৰোমসমূহ এনে এটি উপসৰ্গ যি ডায়বেটিচ আৰু হৃদৰোগৰ জটিলতা বৃদ্ধি কৰে। সাম্প্ৰতিক এক সমীক্ষাত দেখা গৈছে যে, ভিটামিন ডি নথকাৰ কাৰণে বহু লোক অনেক ৰোগত আক্ৰান্ত হয়। ইয়াৰ মাজত অন্যতম স্তন কেন্সাৰ৷ স্তন কেন্সাৰৰ সম্পৰ্কিত এই সমীক্ষাত জনা গৈছে যে যদি ভিটামিন ডি ৰ অভাৱৰ(vitaminddeficiency) লগতে মেদবহুলতা থাকে তেন্তে স্তন কেন্সাৰৰ সম্ভাৱনা বৃদ্ধি কৰে৷ গৱেষণাত এই কথা গম পোৱা গৈছে যে, কম বিএমআই (Body mass index, BMI) লগত দেহত উপস্থিত ভিটামিন ডি ৰ ভাল স্তৰে কেন্সাৰৰ বিৰুদ্ধে কাম কৰে।\nপ্ৰতিদিনে কিমান পৰিমানে ভিটামিন ডি খাব লাগে?How much vitamindper day in Assamese\nআপুনি কিমান পৰিমানে ভিটামিন ডি গ্ৰহন কৰিব সেয়া নিৰ্ভৰ কৰে আপোনাৰ বয়সৰ উপৰত৷ গড় হিচাবে দৈনিক প্রস্তাৱিত পৰিমাণসমূহ মাইক্রোগ্রাম (mcg) আৰু International Units (IU) তলত তালিকাভুক্ত কৰা হল:\nজন্মৰপৰা 12 মাহ\nশিশুৰ 1-13 বছৰ\nপ্রাপ্তবয়স্কৰ 19-70 বছৰ\nপ্রাপ্তবয়স্কৰ 71 বছৰ বা তাতকৈ বেছি বয়স\nগর্ভবতী আৰু দুগ্ধ খোৱাই থকা মহিলা\n15mcg (600 IU)\nভিটামিন ডি কম হলে দেখা দিয়া লক্ষণসমূহ – vitaminddeficiency symptoms In Assamese- vitamindkam huar lakhyan\nকেৱল স্বাস্থ্যকৰ আৰু সন্তুোলিত ডায়েট গ্ৰহণৰ জৰিয়তে শৰীৰে ভিটামিন ডি ৰ ভাৰসাম্য বৰ্তাই ৰাখিব পাৰে৷ কিন্ত্ত মন কৰিব লগীয়া যে, শৰীৰে খাদ্যৰ(vitamindfruits/vitamindsources) জৰিয়তে ভিটামিন ডি মাত্ৰ দহ শতাংশ পায়, আনহাতে বাকী 90 শতাংশ চিধাচিধি সূৰ্য্যৰ পোহৰৰপৰা পোৱা যায়৷ যদিও আপুনি ভিটামিন ডি সমৃদ্ধ খাদ্য খায় তথাপিও আপনাৰ ভিটামিন ডি ৰ অভাৱৰ (vitaminddeficiency) সম্ভাৱনা আছে কাৰণ কেৱল ডায়েটৰ মাধ্যমেৰে ভিটামিন ডি শৰীৰত পুনৰায় পূৰণ কৰিব পৰা নাযায়৷\nযদি আপোনাৰ জীৱনশৈলী আৰু দিনচৰ্যা এনে ধৰনৰ হয় যে আপুনি সূৰ্য্য ৰশ্মি লব নোৱাৰে তেন্তে আপোনাৰ নিম্ন ধৰনৰ লক্ষনসমূহ দেখা দিব পাৰে-\n◙ হতাশগ্ৰস্থ হোৱা বা বিৰক্ত হোৱা, খিংখিঙীয়া হোৱা আদি৷\n◙ হঠাৎ ওজন বৃদ্ধি হোৱা বা শকত হোৱা৷\nবাৰে বাৰে সংক্ৰমণ হোৱা৷ আপুনি জনা উচিত যে ভিটামিন ডি য়ে আপোনাৰ ৰোগ প্ৰতিৰোধ ক্ষমতা শক্তিশালী কৰে। আপোনাৰ ৰোগ প্ৰতিৰোধ ক্ষমতা শক্তিশালী হলে আপোনাক বেক্টেৰিয়া আৰু ভাইৰাচৰ বিৰুদ্ধে যুঁজ কৰাত সহায়তা কৰে। সেয়ে বৰ্তমান কৰনা মহামাৰীৰ লগত যুঁজ দিয়াত ভিটামিন ডি অধিক প্ৰয়োজন বুলি কোৱা হৈছে৷\n◙ ক্লান্ত অনুভৱ কৰা৷\n◙ সহজতে ক্ষত নিৰাময় নহয়৷ কেতিয়াবা অপাৰেশন আৰু ইনজিউৰিৰ পিছত ক্ষত নিৰাময়ত দেৰি হোৱাও এটা লক্ষণ হব পাৰে যি শৰীৰত ভিটামিন ডি কম হোৱাৰ (vitaminddeficiency) সংকেত দিয়ে৷\n◙ কেলচিয়াম শোষণৰ বাবে ভিটামিন ডি অত্যন্ত গুৰুত্বপূৰ্ণ। (vitamindand calcium) যদি আপোনাৰ কেলচিয়াম অভাৱৰ বাবে শৰীৰত হাড়েৰ ঘনত্ব হ্ৰাস পাইছে তেন্তে কেলচিয়ামৰ অভাৱ পূৰনৰ বাবে ভিটামিন ডি ৰো আৱশ্যকতা আছে৷\nআৰু পঢ়কঃ কেলচিয়ামৰ অভাৱ হলে কি কৰিব?\n◙ পাচন সমস্যাৰ বাবে৷ ভিটামিন ডি এক ধৰণৰ ফ্যাটত দ্ৰবণীয় ভিটামিন৷ পাচন সম্বন্ধীয় যি কোনো ধৰণৰ ৰোগ ফেট অৱশোষনক প্ৰভাৱিত কৰে৷ যি ভিটামিন ডি স্তৰ কমায়৷\n◙ হাড় আৰু জয়ন্টসমূহৰ বিষ হয়৷ ভিটামিন ডি ৰ অভাৱত (vitaminddeficiency) অস্টিওপোৰোচিচ, আৰু সহজেই হাড়ৰ ফ্ৰ্যাকচাৰৰ সম্ভাৱনা বঢ়ায়৷\n◙ ভিটামিন ডি ৰ অভাৱত(vitaminddeficiency) মূৰত অতিৰিক্ত ঘাম উলাই৷ বিশেষকৈ নৱজাতকৰ ক্ষেত্ৰত এই লক্ষণটি সাধাৰণ।\n◙ চুলি সৰিব ধৰা (vitamindand hair loss)\n◙ মাংসপেশীৰ দুৰ্বলতা\n◙ চিড়িত উঠিবলৈ অসুবিধা\n◙ মনোবল কম হোৱা\n◙ দুৰ্বল দাঁত, নখ\n◙ হাই ব্লাড প্ৰেচাৰ\n◙ হৃদৰোগ ইত্যাদি\nআৰু পঢ়কঃ চমৎকাৰী পাতৰ মাজত সোমাই আছে ডায়েবেটিছৰ ঔষধ…\nভিটামিন ডি ৰ অভাৱ হোৱাৰ কাৰনসমূহ- What Vitamin D Deficiency Causes In Assamese- Vitamin D kam huar karan\nবিভিন্ন কাৰণৰ বাবে আপোনাৰ শৰীৰত ভিটামিন ডি ৰ অভাৱ (vitaminddeficiency) হব পাৰে।\n‣ আহাৰৰ মাধ্যমেৰে(vitamindfruits/vitamindsources) পৰ্য্যাপ্ত ভিটামিন ডি নোপোৱাৰ বাবে ৷\n‣ আহাৰৰ পৰা পৰ্য্যাপ্ত ভিটামিন ডি শোষণ (vitamindabsorption)\nকৰিব নোৱাৰা কাৰনে৷\n‣ পৰ্য্যাপ্ত পৰিমাণে সূৰ্য্যৰ ৰশ্মি নোলোৱা বাবে৷\n‣ লিভাৰ আৰু কিডনী দ্বাৰা ভিটামিন ডি সক্ৰিয় ৰূপলৈ পৰিবৰ্তিত কৰিব নোৱাৰা৷\n‣ অন্য ৰোগৰ বাবে গ্ৰহন কৰি থকা দৰৱৰ বাবে ভিটামিন ডি পৰিবৰ্তিত আৰু অৱশোষন (vitamindabsorption)\nদুইটায়ে প্ৰভাৱিত হয়৷\nভিটামিন ডি ৰ অভাৱৰ সম্ভাৱনা কাৰ বাবে অধিক?\nকিছুমান লোকৰ ভিটামিন ডি ৰ অভাৱৰ (vitaminddeficiency) সম্ভাৱনা অধিক হয়৷\n➡ গ্যাস্ট্ৰিক বাইপাচ চাৰ্জাৰি,\n➡অস্টিওপোৰোচিচ বা হাড়-সম্পৰ্কিত ৰোগীৰ\n➡ দীৰ্ঘস্থায়ী কিডনী আৰু লিভাৰৰ অসুখ থাকিলে।\n➡ দুগ্ধপান কৰি থকা শিশুৰ মাজত ভিটামিন ডি অভাৱ দেখা যায়(vitaminddeficiency kids)৷ কাৰন মাকৰ গাখীৰ ভিটামিন ডি ৰ খুব শক্তিশালী উৎস নহয়৷\n➡5বছৰৰ কম বয়সৰ শিশুৰ ভিটামিন ডি অভাৱ(vitaminddeficiency kids) হোৱাৰ সম্ভাৱনা বেছি।\n➡ স্থূলত্ব (obesity)লোকৰ ভিটামিন ডি ফেটৰ দ্বাৰা আক্ৰান্ত বা আবদ্ধ হয়, যাৰ কাৰণে ভিটামিন ডি ৰক্তত প্ৰৱেশ কৰাত সমস্যা হয়।\n➡ হাই থাইৰয়েডযুক্ত ব্যক্তিৰ বা হাইপাৰথাইৰয়েড ৰোগীৰ৷\n➡ টি বি ৰোগী আৰু লিম্ফোমাৰ দৰে কেন্সাৰ ৰোগীৰ কেন্সাৰ ৰোগীৰ\n➡ যিসকলে এন্টিফাঙ্গাল ঔষধ, এইডস ঔষধ, কোলেস্টৰল ঔষধ ইত্যাদি গ্ৰহণ কৰে৷\n➡ 65 বছৰৰ বেছি বয়স্ক লোকৰ ভিটামিন ডি ৰ অভাৱ (vitaminddeficiency) দেখা পোৱা যায়৷\nবয়স্ক ব্যক্তিৰ দেহৰ ত্বক সূৰ্য্যৰ ৰশ্মি প্ৰভাৱত আহিলে যুৱসময়ৰ ত্বকৰ নিচিনাকৈ ভিটামিন ডি তৈয়াৰ কৰিব নোৱাৰে৷ ইয়াৰ উপৰি বৃদ্ধবয়সত কিডনীয়েও সক্ৰিয়ভাৱে ভিটামিন ডি তৈয়াৰ কৰিব নোৱাৰে৷\nএনে লোকৰ ভিটামিন ডি অভাৱ (vitaminddeficiency) হোৱা দেখা যায়৷\nকিদৰে ভিটামিন ডি ৰ অভাৱ প্ৰতিৰোধ কৰিব পৰা যায়? -Prevention of Vitamin D Deficiency in Assamese- Vitami D kam hale ki karibo?\nকিদৰে ভিটামিন ডি ৰ অভাৱ (vitaminddeficiency) প্ৰতিৰোধ কৰিব পৰা যায়?\n‣ ভিটামিন ডি সমৃদ্ধ খাদ্য খোৱা (vitamindfruits/vitamindsources) আৰু প্ৰতিদিনে 15 পৰা 20 মিনিট সূৰ্য্যৰ পোহৰত বহক৷\n‣ আপোনাৰ ওজনৰ ভাৰসাম্য নিয়ন্ত্ৰণ কৰি ৰাখক। প্ৰতিদিন ব্যায়াম অনুশীলন কৰক৷\n‣ যদি পেট, যকৃত আৰু কিডনী সম্পৰ্কিত কোনো ৰোগ হয় তেন্তে তাৰ নিৰাময়ৰ বাবে চিকিৎসা কৰক৷\n‣ ভিটামিন ডি পৰিপূৰক (vitamindtablets) ব্যৱহাৰ কৰক। বিশেষকৈ শিশুক ভিটামিন ডি পৰিপূৰক (vitamindfruits/vitamindsources)খাব দিয়ক।\n‣ আপোনাৰ পৰিয়ালৰ কাৰোবাৰ যদি বংশগত অস্টিওপোৰোচিচ (হাড় সম্পৰ্কিত ৰোগ) বা ভিটামিন ডি ৰ অভাৱ থাকে তেন্তে এই সম্পৰ্কে আপনাৰ ডাক্তৰৰ লগত পৰামৰ্শ কৰক।\nভিটামিন ডি যুক্ত আহাৰ -vitamindfruits\n-vitamindsources In Assamese\n(vitamindfruits/vitamindsources)\nকড লিভাৰ অয়ল, চালমন মাছ, কাঠফুলা, গাখীৰ, চয়া, আলমন্দ বাদাম, অটচ মিল্ক, কনীৰ কুহুম, লিভাৰ, বীফ, টুনা মাছ, পনিৰ, চিকেন ব্ৰেস্ট, ব্রোকলি, গাজৰ, বাদাম, বিলাহী, নেমু, মূলা,বন্ধাকবি, পনীৰ, আপেল,কল, ব্ৰাউন ৰাইচ, গমৰ ৰুটি,মচুৰ দাইল, সূর্যমুখীৰ বীজ, ওটমিল, ডালিয়া ইত্যাদি৷\nএজন ব্যক্তিৰ ভিটামিন ডি কিমান পৰিমানে কম সেই অনুসৰি তেওঁ ভিটামিন ডি পৰিপূৰক (vitamindsupplement) লোৱা উচিত৷ চিকিৎসকে ব্যক্তিজনৰ স্হিতি, বয়স আৰু ভিটামিন ডি অভাৱৰ স্তৰ লক্ষ্য কৰি ঔষধ (vitamindtablets) আৰু চিকিৎসা প্ৰদান কৰে৷\nআপোনালোকৰ সুস্বাস্থ্যৰ কামনাৰে ধন্যবাদ 🙏\n← অনিদ্ৰা ৰোগৰ কাৰন আৰু প্ৰতিকাৰ- Insomnia in Assamese\nথাইৰয়দৰ ফলত হোৱা মেদবহুলতা হ্ৰাস কৰাৰ উপায় – thyroid weight loss or thyroid diet in Assamese →\n28/09/2020 Mitali Saikia 0\n24/03/2021 03/04/2021 Mitali Saikia 0